City aai Bayern ah faseyha molheh – adduLIVE\nސިޓީއާ ބަޔާން އަށް ފަސޭހަ މޮޅެއް\n0 Nov 08, 2018, 12:51 ލިޔުނީ މުޙައްމަދު އަދުހަމް\nޝަކްތަރު ޑޮނެސްކް ކޮޅަށް ލަނޑުޖެހުމަށްފަހު މެންޗެސްޓަރ ސިޓީގެ ގެބްރިއެލް ޖެސޫސް (މ) އާއި ޑޭވިޑް ސިލްވާ (ކ) އަދި ބަނާޑޯ ސިލްވާ (ވ) އުފާ ފާޅުކުރަނީ. --ފޮޓޯ: ގެޓީ އިމޭޖަސް\nޔުއެފާ ޗެމްޕިއަންސް ލީގުގައި ރޭ ކުޅުނު މެޗުގައި ޔޫކްރެއިންގެ ޝަކްތަރު ޑޮނެސްކް އަތުން މެންޗެސްޓަރ ސިޓީ ފަސޭހަ މޮޅެއް ހޯދިއިރު ގްރޫޕް އީގައި ބަޔާން މިއުނިކް ވަނީ އޭއީކޭ އެތެންސް ބަލިކޮށްފައެވެ.\nސިޓީގެ ދަނޑުގައި ޝަކްތަރު އަތުން 6-0 އިން އެޓީމު މޮޅުވިއިރު ބަޔާން ވަނީ 2-0 އިން އޭއީކޭ އަތުން މޮޅުވެފައެވެ.\nރޭގެ ނަތީޖާއާއެކު ސިޓީ މިހާރު އޮތީ4މެޗުން ހޯދީ9ޕޮއިންޓާ އެކު ގްރޫޕް އެފްގެ އެއްވަނައިގައެވެ. އޮލިމްޕިކް ލިޔޯން އޮތީ6ޕޮއިންޓާއެކު ދެވަނައިގައެވެ. ތިންވަނައިގައި އޮތް ހޮފެންހައިމް އަށް3ޕޮއިންޓް ލިބިފައިވާއިރު އެންމެ ފުލުގައި އުޅެނީ ސިޓީ އަތުން ބަލިވި ޝަކްތަރް އެވެ. އެޓީމަށް ލިބިފައިވަނީ2ޕޮއިންޓެވެ.\nސިޓީން ރަނގަޅު ކުޅުމެއް ދެއްކި މިމެޗުގެ 13 ވަނަ މިނެޓްގައި ޑޭވިޑް ސިލްވާ ވަނީ އެޓީމަށް ލީޑު ނަގާދީފައެވެ. މިއީ އެޓީމުގެ ރިޔާދް މާރޭޒް ދިން ބޯޅައަކުން ސިލްވާ ކާމިޔާބުކުރި ގޯލެކެވެ. އޭގެފަހުން، މެޗުގެ 24 ވަނަ މިނެޓްގައި ލިބުނު ޕެނަލްޓީއަކުން ގެބްރިއަލް ޖެސޫސް ވަނީ ނަތީޖާ 2-0 އަށް ބަދަލުކޮށްލާފައެވެ. މިއީ ސިޓީގެ ރަހީމް ސްޓާލިން އަށް ޝަކްތަރުގެ މީކޮލާ މަޓްވީންކޯ ކުރި ފައުލަކަށް ރެފްރީ ދިން ޕެނަލްޓީއެކެވެ.\nދެ ގޯލުގެ ލީޑަކާއެކު ފުރަތަމަ ހާފް ސިޓީން ނިންމާލިއިރު ދެވަނަ ހާފްގެ ކުރީކޮޅު ސްޓާލިން ވަނީ އެޓީމުގެ ތިންވަނަ ގޯލު ކާމިޔާބުކޮށްދީފައެވެ. ސްޓާލިން މި ގޯލު ކާމިޔާބުކުރީ އެޓީމުގެ އޮލެކްސަންޑަރް ޒިންޗެންކޯ ދިން ބޯޅައަކުންނެވެ.\nމެޗުގެ 72 ވަނަ މިނެޓުގައި ސިޓީގެ ކެޕްޓަން ސިލްވާ އަށް ޝަކްތަރުގެ ޓަރަސް ސްޓެޕަނެންކޯ ކުރި ފައުލަށް ރެފްރީ ދިން ޕެނަލްޓީ ގޯލްގެ ތެރެއަށް ވައްދާލައިގެން ޖެސޫސް ވަނީ އެޓީމުގެ ލީޑް އިތުރަށް ފުޅާކޮށްދީފައެވެ.\nސިޓީގެ ފަސްވަނަ ލަނޑު، މެޗު ނިމެން ހަ މިނެޓަށްވެފައިވަނިކޮށް އިލްކާއި ގުންޑޮގަން ދިން ބޯޅައަކުން މާރޭޒް ކާމިޔާބުކުރިއިރު މެޗުގެ އިތުރުވަގުތުގައި ޖެސޫސް ވަނީ ސިޓީގެ ހަވަނަ ލަނޑު ކާމިޔާބުކޮށް އޭނާގެ ހެޓްރިކް ފުރިހަމަކޮށްފައެވެ.\nމިގްރޫޕުގެ ދެވަނައިގައި އޮތް ލިޔޯން ރޭ ކުޅުނު މެޗުގައި އަމިއްލަ ދަނޑުގައި 2-2 އިން ހޮފެންހައިމްއާ ވަނީ އެއްވަރުވެފައެވެ. މިމެޗުގެ ފުރަތަމަ ހާފުގައި ނަބީލް ފެކީރް އާއި ޓެންގުއީ އެންޑޮމްބެލޭ ކާމިޔާބުކުރި ލަނޑުތަކުން ލިޔޯން ކުރިހޯދި ނަމަވެސް ފަހު ހާފުގައި ހޮފެންހައިމް އިން ވަނީ އެއްވަރުކޮށްފައެވެ. އެޓީމުގެ ލަނޑުތައް ޖަހައިދިނީ އަންޑްރޭ ކްރެމަރިޗް އާއި ޕަވެލް ކަޑެރަބެކް އެވެ.\nމިމުބާރާތުގެ ގްރޫޕް އީ ގައި ހިމެނޭ ބަޔާން ވަނީ އެލިއާންޒް އެރީނާގައި ރޭ ކުޅުނު މެޗުން ފަސޭހަކަމާއެކު ގްރީސްގެ އޭއީކޭ އަތުން މޮޅުވެފައެވެ. މިމެޗުގައި ބަޔާން އިން ކާމިޔާބުކުރި ދެލަނޑުވެސް ޖަހައިދިނީ ޕޮލެންޑްގެ ފޯވާޑް ރޮބަޓް ލެވަންޑޯސްކީ އެވެ. ފުރަތަމަ ލަނޑު، މެޗުގެ 31 ވަނަ މިނެޓުގައި ލެވަންޑޯސްކީ އަށް އޭއީކޭގެ އުރޯސް ކޮކްސިޗް ކުރި ފައުލަކަށް ރެފްރީ ދިން ޕެނަލްޓީ ގޯލްގެ ތެރެއަށް ވައްދާލައިގެން އޭނާ ކާމިޔާބުކުރިއިރު ފަހު ލަނޑު ޖަހައިދިނީ މެޗުގެ 72 ވަނަ މިނެޓުގައެވެ.\nމިގްރޫޕުގައި ރޭ ކުޅެވުނު އަނެއް މެޗުގައި ރަށުން ބޭރުގައި އަޔެކްސް އެމްސްޓެޑަމް އާ ބެންފީކާ ބައްދަލުކުރި މެޗު ނިމުނީ 1-1 އިން އެއްވަރުވެގެންނެވެ. ރޭ ކުޅެވުނު މެޗުތަކަށްފަހު، މިގްރޫޕުގެ އެއްވަނައިގައި ހަތަރު މެޗުން 10 ޕޮއިންޓް ހަމަކޮށްގެން ބަޔާން އޮތް އިރު ދެވަނައިގައި އޮތީ 8 ޕޮއިންޓާއެކު އަޔެކްސް އެވެ. ތިންވަނައިގައި އޮތް ބެންފީކާ އަށް ހަތަރު ޕޮއިންޓް ލިބިފައިވާއިރު އެންމެ ފުލުގައި އުޅޭ އޭއީކޭ އަށް އަދި ޕޮއިންޓެއް ނުލިބެއެވެ.


ޝާއިޢުކުރެވުނީ: 21 މާރިޗު 2022\nދިވެހި ފުލުހުންގެ ޚިދުމަތުގައި "ޔޫޒް އޮފް ފޯސް" ބޭނުންކުރުމާ ގުޅޭ ތަމްރީން ޕްރޮގްރާމެއް ކޮމިޝަންގެ މުވައްޒަފުންނަށާއި މެންބަރުންނަށް އަމާޒުކޮށްގެން ހިންގައިފިއެވެ.\nދިވެހި ފުލުހުންގެ ޚިދްމަތުގެ ކަމާބެހޭ ފަންނީ މުވައްޒަފުން ހިންގަވައިދެއްވި މި ތަމްރީނު ޙަރަކާތް ކުރިއަށް ގެންދެވިފައިވަނީ 10 މާރިޗު 2022 ވީ ބުރާސްފަތިދުވަހު އިސްކަންދަރުކޮށީގައެވެ.\nކޮމިޝަން އެދުމަކަށް ދިވެހި ފުލުހުންގެ ޚިދުމަތުގެފަރާތުން ހިންގަވައިދެއްވި މިޕްރޮގްރާމުގައި ކޮމިޝަނުގެ މުވައްޒަފުންގެ އިތުރުށް ކޮމިޝަނުގެ މެންބަރުން ބައިވެރިވެ ވަޑައިގަތެވެ.4ގަޑިއިރުގެ މި ތަމްރީނުގައި، ޔޫޒް އޮފް ފޯސްގެ ބެސްޓް ޕްރެކްޓިސްތަކާގުޅޭ ތިއަރީއާއި އަދި އަމަލީގޮތުން މިތަކެތި ބޭނުންކުރެވޭގޮތް ތަފްސީލްކޮށް ކިޔައިދެއްވިއެވެ.


Huhdhanethi Party thakuge kula beynunkuraa faraithakah EC in fiyavalhu alhanee\nހުއްދަނެތި ޕާޓީތަކުގެ ކުލަ ބޭނުންކުރާ ފަރާތްތަކަށް އީސީން ފިޔަވަޅު އަޅަނީ\nކުރިއަށް އޮތް ރައްޔިތުންގެ މަޖިލީހުގެ އިންތިހާބަށް ކެމްޕޭން ކުރައްވާ ފަރާތްތަކުން ހުއްދަ ނެތިވެ، ޕާޓީތަކުގެ ކުލަ ބޭނުން ކުރަމުންދާ މައްސަލާގައި ފިޔަވަޅު އަޅާނެ ކަމަށް އިލެކްޝަނުން ބުނެފިއެވެ.\nއިލެކްޝަން ކޮމިޝަނުގެ ރައީސް އަހްމަދު ޝަރީފް ކުރެއްވި ޓްވީޓެއްގައި ވިދާޅުވީ ސިޔާސީ ޕާޓީއަކުން ސިޔާސީ ހަރަކާތްތަކުގައި ރަސްމީކޮށް ބޭނުންކުރާ ކުލަ، އެހެން ސިޔާސީ ޕާޓީތަކުންނާއި އަމިއްލަ ފަރާތްތަކުން އެޕާޓީގެ ހުއްދަ ނެތި ބޭނުންކުރުމަކީ ގާނޫނީ ކުށެއް ކަމަށެވެ.\nSiyaasee party akun siyaasee harakaithakuga rasmeekoh beynun kuraa kula ehen siyaasee party thakunaai ammila faraithakuneparty ge huhdha nethi beynun kurumakee gaanoonee kusheh, mikamah samaaluve lahvaa— Ahmed Shareef (@ShareefRangondi) February 10, 2019\nޝަރީފް އިތުރަށް ވިދާޅުވީ ޝަކުވާ ހުށަހެޅުމުގެ ނިޒާމް މިހާރު ގާއިމް ކުރެވިފައިވާ ކަމަށާއި، ހުށަހަޅާ ޝަކުވާ ތަކަށް އީސީ ފިޔަވަޅު އަޅާނެ ކަމަށެވެ. އަދި އިސްލާހު ނުވެއްޖެނަމަ ފުލުހުންގެ އެހީ ހޯދޭނެ ކަމަށްވެސް ޝަރީފް ވިދާޅުވިއެވެ.\nEC ah rasmee koh shakuvaa hushelhumuge mechanism vanee gaaim kohfa, husha elhey shakuvaa thakah EC in fiyalhu alhaane, islaahu nuvaanama ekankan huhtuvumah police ge eheetherikan ves hoadhaanan https://t.co/vjtzH5oBw9— Ahmed Shareef (@ShareefRangondi) February 10, 2019\nޝަރީފް މިހެން ވިދާލުވެފައިވާއިރު، އެމްޑީޕީގެ ކުލަ އާއި ލޯގޯ ބައެއް ފަރާތްތަކުން ކެމްޕޭނުގައި ބޭނުން ކުރަމުންދާ ކަމުގެ ޝަކުވާ ލިބި އެކަމާއި ގުޅިގެން ރައީސް ނަޝީދުވެސް ވަނީ ވާހަކަފުޅު ދައްކަވާފައެވެ.\nރައީސް ނަޝީދު ވިދާޅުވީ ޕާޓީ ޓިކެޓް ލިބިފައިވާ ފަރާތް ފިޔަވައި އެހެން ފަރާތްކަށް ވޯޓް ދެއްވުމަށް ރައީސް އިބްރާހިމް މުހައްމަދު ސޯލިހްވެސް، އަދި ހުދު އެމަނިކުފާނުވެސް ވިދާޅުނުވާނެ ކަމަށެވެ.\nރައީސް މައުމޫނު އަބްދުލް ގައްޔޫމުގެ ނަންފުޅު ބޭނުންކޮށް ބައެއް ފަރާތްތަކުން ކެމްޕޭން ކުރަމުންދާތީ އެކަމުގެ ކަންބޮޑުވުންވެސް އެމްއާރުއެމުން ވަނީ ފާޅުކޮށްފައެވެ. އެގޮތުން ބައެއް ފަރާތްތަކުން، ރައީސް މައުމޫނުގެ ސަޕޯޓަރުންނަށް ގުޅާ ތިމަންނައަށް ރައީސް މައުމޫނު ތާއީދު ކުރާ ކަމަށް ބުނެ އޮޅުވާލަމުންދާ ކަމަށް އެމްއާރުއެމުން ވަނީ ބުނެފައެވެ.\nއެމްޑީޕީ އެމްއާރުއެމް ސިޔާސީ މަޝްރަހު\nކުލަފޮށީގެ ހުރިހަ ކުލަޔަކަށް ޕާޓީ ހަދައިގެން އުޅޭ ކުޑަކުޑަ ގައުމެއްގަ މި އަންގަނީ ޕާޓީގެ ހުއްދަ ނެތި ކުލަ ބޭނުން ނުކުރަން. ދެން މިޖެހުނީ ޕާޓީއެއްގެ ކުލައިން އެއްޗެއް ލެވިގެން ކުއްވެރިވެދާނެތީ އެއްޗެއް ނުލާ އޮރިޔާމުން އުޅެން. ބޯ ހަލާކު.


Dhiraagu TV ge VOD platformah Nickelodeon - AO News Dhiraagu TV ge VOD platformah Nickelodeon\nިދިރާގު ޓީވީގެ ވީއޯޑީ ޕްލެޓްފޯމަށް ނިކަލޯޑިއަން!\nދުނިޔޭގެ އެއްވަނަ ކުޑަކުދިންގެ ޓީވީ ޗެނަލް ކަމަށްވާ ނިކަލޯޑިއަންގެ ޝޯވ ތައް މިހާރު ދިރާގު ޓީވީގެ ވީޑިއޯ އޮން ޑިމާންޑް (ވީއޯޑީ) ޕްލެޓްފޯމް މެދުވެރިކޮށް ބަލާލެވޭނެކަމަށްދިރާގުން ބުނެފިއެވެ.\nނިކަލޯޑިއަން އަކީ ކުޑަކުދިންނާއި އާއިލާތަކުގެ މެދުގައި ބައިނަލް އަޤްވާމީ ފެންވަރުގައި އެންމެ މަގުބޫލު އެއް ޗެނަލެވެ. ނިކަލޯޑިއަން އަކީ ވައިކޮމް އިންޓަނޭޝަނަލް މީޑައާ ނެޓްވޯކްސްގެ (ވީ.އައި.އެމް.އެން) ދަށުން ހިންގާ ޗެނަލެކެވެ.\nވީއޯޑީ އަކީ މައުލޫމާތާއި މުނިފޫހިފިލުވުމުގެ ކޮންޓެންޓް ބޭނުން ގަޑިއެއްގައި އަދި ބޭނުންތަނެއްގައި ބަލާލެވުމުގެ ފުރުސަތު ހުޅުވައިދޭ ޒަމާނީ ޕްލެޓްފޯމެކެވެ.\nދިރާގު ޓީވީ އިން މަސައްކަތްކުރަމުން ދަނީ ވީއޯޑީ ލައިބްރަރީ އިތުރަށް ފުޅާކޮށް، މުއްސަނދިކޮށް ދިވެހި އަދި ބޭރުގެ ކޮންޓެންޓް ފަސޭހަކަމާއެކު ބެލުންތެރިންނާ ހަމައަށް ފޯރުކޮށްދިނުމަށް ދިރާގުނުް ބުނެއެވެ.\nދިރާގު ޓީވީގެ ވީއޯޑީ ޕްލެޓްފޯމް އަށް ޚާއްސަ ޕްރޮމޯޝަނެއްގެ ދަށުން ދިރާގު ޓީވީގެ “އިންޓްރޯ އޮފަރ” އަދި “ބޭސިކް ޕެކޭޖް” ގެންގުޅުއްވާ ހުރިހާ ކަސްޓަމަރުންނަށް 31 ޑިސެމްބަރ 2019 ގެ ނިޔަލަށް މުޅިން ހިލޭ ބޭނުން ކުރެވޭނެއެވެ.\nދިރާގު ޓީވީގެ ވީއޯޑީ ފީޗަރ ބޭނުން ކުރާނެ ގޮތް\nދިރާގު ޓީވީގެ ވީއޯޑީ ޕްލެޓްފޯމް ފަރުމާކުރެވިފައިވަނީ ކަސްޓަމަރުންނަށް ބޭނުންކުރަން ފަސޭހަވާނެ ފަދަ ގޮތަކަށެވެ. އެގޮތުން ދިރާގު ޓީވީގެ “ހޯމް ސްކްރީން” ގައި ވާ “ވީއޯޑީ” ޖަހާފައިވާ ބަޓަން އަށް ފިއްތަވާލުމުން ވީއޯޑީ ކޮންޓެންޓްތައް ބައްލަވާލެވޭނެއެވެ.\nދިރާގުން މަސައްކަތް ކުރަމުން ދަނީ ދިރާގު ޓީވީ އިން ހަބަރާއި މުނިފުހިފިލުވުމުގެ ޕްރޮގްރާމުތައް އެންމެ ޒަމާނީ ޓެކްނޮލޮޖީ މެދުވެރިކޮށް ކަސްޓަމަރުންނާ ހަމަޔަށް ފަސޭހަ ކަމާއި އަދި އެންމެ ހެޔޮ އަގުގައި ފޯރުކޮށްދިނުމަށެވެ.\nދިރާގު ޓީވީ އަކީ ރާއްޖޭގައި އެންމެ ފުޅާދާއިރާއެއްގައި ފޯރުކޮށްދޭ އަދި އެންމެ ފުރަތަމަ އައިޕީޓީވީގެ ހިދުމަތެވެ. ދިރާގު ޓީވީ ތަޢާރަފް ކުރިތާ ވީ ދެ އަހަރު ދުވަސް ތެރޭގައި ނުހަނު ބޮޑެތި ކުރިއެރުންތަކެއް ވަނީ ގެނެސްފައިއެވެ. އެގޮތުން މިހާރު ރާއްޖޭގެ އާބާދީގެ %72 ޓީވީ ހިދުމަތް ވަނީ ފޯރުކޮށްދީފައިއެވެ.\nދިރާގުޕޭ މެދުވެރިކޮށް އެލައިޑް އިންޝުއަރެންސްގެ ޕޮލިސީތަކަށް ފައިސާދެއްކޭގޮތް ހަމަޖައްސައިފި\nމަމެން އިންޓަރ ސްކޫލް ސައިކްލިން ޗެމްޕިއަންޝިޕް މާރޗު 14ގައި\nސަބްމެރީން ކޭބަލްގެ ސަބަބުން މުއާސަލާތީ ދާއިރާއަށް އިތުރު މަންފާ ކުރާނެ- މިނިސްޓަރ\nދިރާގުޓީވީއަށް އައްޒަގެ އާ ޝޯވ ތަކެއް


SunOnline: Midhiya mahu emme ginain husha halhaafaivanee kudakudhinnah jinsee goanaa kurumuge massala: Gender\nމިދިޔަ މަހު އެންމެ ގިނައިން ހުށަހަޅާފައިވަނީ ކުޑަކުދިންނަށް ޖިންސީ ގޯނާކުރުމުގެ މައްސަލަ: ޖެންޑާ\nމުހައްމަދު އައުޒަމް 27 Feb 2020, 18:19\nޖެނުއަރީ 24، 2020: ރޭޕް ކުރުމާއި ޖިންސީ އަނިޔާއާއި ދެކޮޅައް މި ހުކުރު ދުވަހު މާލޭގައި ކުރިއަށް ގެންދިޔަ ހިގާލުމުގެ ތެރެއިން -- ސަން ފޮޓޯ/ އަހުމަދު އަވްޝަން އިލްޔާސް\nމިދިޔަ މަހު އެންމެ ގިނައިން ހުށަހަޅާފައިވަނީ ކުޑަކުދިންނަށް ޖިންސީ ގޯނާކުރުމުގެ މައްސަލަކަމަށް ޖެންޑާ މިނިސްޓްރީން ބުނެފިއެވެ.\nޖެންޑާއިން މިއަދު އާންމުކުރި ތަފާސް ހިސާބުތަކުގައި ބުނީ މި ދިޔަ މަހު އެ މިނިސްޓްރީއަށް ކުޑަކުދިންނަށް ކުރާ އަނިޔާއާ ގުޅޭ އެކި ބާވަތުގެ 121 މައްސަލަ މިދިޔަ މަގު ރިޕޯޓްކުރި ކަމަށެވެ.\nއޭގެ ތެރެއިން ޖިންސީ ގޯނާގެ 48 މައްސަލަ ރިޕޯޓްކޮށްފައިވާ ކަަމަށް މިނިސްޓްރީން ބުންޏެވެ.\nއޭގެ އިތުރުން ކުޑަކުދިންނަށް އިހުމާލުވުމުގެ 43 މައްސަލައާއި ޖިސްމާނީ ހާނިއްކައިގެ 15 މައްސަލަ، ނަފްސާނީ ހާނިއްކައިގެ9މައްސަލަ، ގަނާ އަދި ފުރައްސާރަކުރުމުގެ4މައްސަލަ އަދި ގެވެށި އަނިޔާ ކުރާތަން ދެއްކުން ނުވަތަ ފެނުމުގެ2މައްސަލަ ހިމެނޭކަމަށް މިނިސްޓްރީން ބުންޏެވެ.\nކުދިން ހައްގުތަކުން މަހްރޫމްކުރުމުގެ 16 މައްސަލަ މިދިޔަ މަހު ރިޕޯޓްކޮށްފައިވެއެވެ. އޭގެ ތެރޭގައި ތަޢުލީމަށް ހުރަސް އެޅުމުގެ 11 މައްސަލަ، ވެކްސިން ނުދިނުމުގެ3މައްސަލަ އަދި ޞިއްޙީ ފަރުވާއަށް ހުރަސްއެޅުމުގެ2މައްސަލަ ހިމެނެއެވެ.\nދާދި ފަހުން ފާސްކުރި ކުޑަކުދިންނާ ބެހޭ އާ ގާނޫނުގެ ދަށުން ކުޑަކުދިންނަށް ވެކްސިން ނުދިނުމަކީ ކުށެކެެވެ.\nނުކުޅެދުންތެރިކަން ހުންނަ ފަރާތްތަކާއި އުމުރުން ދުވަސްވީ މީހުނަށް އަޅައިލުމާއި އެހީތެރިކަން ބޭނުންވެގެން 30 މައްސަލަ މިދިޔަ މަހު މިނިސްޓްރީއަށް ވަނީ ހުށަހަޅައިފައެވެ.\nއެއީ ނުކުޅެދުންތެރިކަން ހުންނަ މީހުންނަށް އަޅައިލުމާއި އެހީތެރިކަން ބޭނުންވެގެން ހުށަހަޅައިފައިވާ 21 މައްސަލައާއި އުމުރުން ދުވަސްވީ މީހުންނަށް އަޅައިލުމާއި އެހީތެރިކަން ބޭނުންވެގެން ހުށަހަޅައިފައިވާ9މައްސަލައެވެ.\nޖިންސީ ގޯނާގެ ހުކުމަކުން މީހަކު ސަމާލަތްވެއްޖެ\nކުޑަކުދިންނަށް ކުރާ އަނިޔާގެ މައްސަލަތައް ދަށަށް


ސްކޫލުގައި ބޭނުންކުރާ ހުރިހާ ކޮމްޕިއުޓަރ ސިސްޓަމްތަކާއި ލެޕްޓޮޕް އަދި ޓެބްލެޓްތައް ބެލެހެއްޓުން\nކޮމްޕިއުޓަރ/ލެޕްޓޮޕް އަދި ޓެބްލެޓް ތަކުގެ އިންވެންޓްރީ އަޕްޑޭޓްކޮށް ބެލެހެއްޓުން\nޓީޗަރުންގެ އަދި ދަރިވަރުންގެ ޓެބްލެޓްތަކަށް ސޮފްޓްވެއަރ އަޅާ އަޕްގްރޭޑްކޮށް ބެލެހެއްޓުން\nކޮމްޕިއުޓަރ، ޕްރިންޓަރ، ޓީވީ އަދި ފޮޓޯކޮޕީ ފަދަ މެޝިންތަކަށް ދިމާވާ މައްސަލާތައް ދެނެގަނެ އެމައްސަލާ ތައް ޙައްލުކުރުމަށް މަސައްކަތް ކުރުން.\nސްކޫލުގެ ކޮމްޕިއުޓަރ ނެޓްވޯކަށް ދިމާވާ މައްސަލާތައް ޙައްލުކުރުމަށް މަސައްކަތްކޮށް ރަނގަޅުކުރުން.\nސްކޫލުގެ އެސެމްބްލީ އަށާއި އަދި އެނޫންވެސް ސްކޫލުން އިންތިޒާމުކުރާ އެކިއެކި ޖަލްސާތަކަށާއި ޙަރަކާތް ތަކަށް ސައުންޑް ސެޓްކުރުން.\nސްކޫލުގެ ޕްރޮޖެކްޓަރ، ސްމާޓްބޯޑުފަދަ އިކުއިޕްމެންޓްސް ބެލެހެއްޓުމާއި ސެޓްކުރުމުގެ އެންމެހައި މަސައްކަތް ތަކެއް ކުރުން.\nސްކޫލުން ބާއްވާ އެކިއެކި ޖަލްސާތަކާއި، ބައްދަލުވުންތަކާއި އިތުރު ޙަރަކާތްތަކަށް ތައްޔާރުކުރަންޖެހޭ ޕްރެސެންޓޭޝަން އަދި ސެޓްފިކެޓްތަކާއި ބެނާތައް ތައްޔާރުކުރުން.\nސްކޫލުގެ ސާވަރ އަޕްގްރޭޑް ކޮށް ބެލެހެއްޓުން\nސްކޫލުގެ ވެބްސައިޓް އަޕްޑޭޓްކޮށް ބެލެހެއްޓުން\n1- ސާނަވީ ނުވަތަ އެއާ އެއްފެންވަރުގެ އިމްތިޙާނަކުން 02 މާއްދާއިން ދަށްވެގެން 'ޑީ' ގްރޭޑް ލިބިފައިވުމާއެކު، އޭގެ އިތުރުން 'ސެކަންޑަރީ ސްކޫލް' ނުވަތަ 'ހަޔަރ ސެކަންޑަރީ ސްކޫލް' ސެޓްފިކެޓް އިމްތިޙާނުގައި 'ދިވެހި' މި މާއްދާއިން ދަށްވެގެން 'ސީ' ގްރޭޑް ލިބިފައިވުން.\nމަގާމުގެ ތައުލީމީ ދާއިރާ\nފުރިހަމަ ކޮށްފައިވާ ސިވިލް ސަރވިސްގެ ވަޒީފާއަށް އެދޭ ފޯމު (މި ފޯމް ސިވިލް ސަރވިސް ކޮމިޝަނުގެ ވެބްސައިޓުން އަދި ރަތަފަންދޫ ސްކޫލް އޮފީހުން ލިބެންހުންނާނެއެވެ.\nމަޤާމަށް އެދި ހުށައަޅަންޖެހޭ ތަކެތި ހުށައަޅާނީ 25 ޖުލައި 2019ވާ ބުރާސްފަތި ދުވަހުގެ މެންދުރުފަހު 14:00ގެ ކުރިން، ރަތަފަންދޫ ސްކޫލަށެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އަދި ޕްރެކްޓިކަލްސް އޮންނާނީ، 26 2019 އާއި 28 ޖުލައި 2019 އާއި ދެމެދުގެ ތާރީޚެއްގައި، ރަތަފަންދޫ ސްކޫލްގައެވެ. ވުމާއެކު، މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\n14 ޒުލްގައިދާ 1440


Inthihaabu faskurany sarukaarun gasthugai raavaigen: Adam Shareef\nކައުންސިލް އިންތިހާބު ފަސްކުރަނީ ސަރުކާރުން ގަސްތުގައި ރާވައިގެން: އާދަމް ޝަރީފް\n04 ޖެނުއަރީ 2021 - 16:44:35\nލޯކަލް ކައުންސިލް އިންތިހާބު ފަސްކުރަނީ ސަރުކާރުން ގަސްތުގައި ރާވައިގެން ކަމަށް ރައްޔިތުންގެ މަޖިލީހުގެ މަޑުއްވަރީ ދާއިރާގެ މެމްބަރު އާދަމް ޝަރީފް އުމަރު ތުހުމަތު ކުރައްވައިފި އެވެ.\nއާދަމް ޝަރީފް މިހެން ވިދާޅުވީ، ކޮވިޑް-19 އާ ގުޅިގެން އިއުލާން ކޮށްފައިވާ ސިއްހީ ކުއްލި ނުރައްކަލުގެ ހާލަތު އަންނަ މަހުގެ ތިންވަނަ ދުވަހާ ހަމައަށް ދަންމާލުމުން ލޯކަލް ކައުންސިލް އިންތިހާބު މި އަހަރުގެ މާޗު މަހުގެ ހަވަނަ ދުވަހު ނުބޭއްވޭނެ ކަމަށް އިލެކްޝަން ކޮމިޝަނުން ބުނުމާ ގުޅިގެންނެވެ.\nއާދަމް ޝަރީފް ވިދާޅުވީ، މިއީ ސަރުކާރުން ގަސްތުގައި ރާވައިގެން ކުރާ ކަމެއް ކަމަށާއި، މިގޮތަށް ސަރުކާރުން ކަންކުރަނީ އިންތިހާބު ބާއްވައިފި ނަމަ ސަރުކާރު ފެއިލްވެފައިވާ މިންވަރު އެނގި ހާމަވެގެން ދާނެތީ ކަމަށެވެ. އާ\nދަމް ޝަރީފް އިތުރަށް ވިދާޅުވީ، ލޯކަލް ކައުންސިލް އިންތިހާބު ފަސްކުރިޔަސް ދެން ރައްޔިތުންގެ މިހާރުގެ ފިކުރު ބަދަލެއް ނުވާނެ ކަމަށާއި ރައްޔިތުން ތިބީ މާޔޫސްވެފައި ކަމަށެވެ.\nނަމަވެސް އިލެކްޝަން ކޮމިޝަނުން މީގެ ކުރިން ވެސް ވަނީ، ސިއްހީ ކުއްލި ނުރައްކަލުގެ ހާލަތު އުވާ ނުލައިފި ނަމަ މާޗު މަހު އިންތިހާބު ނުބޭއްވޭނެ ކަމަށް ބުނެފަ އެވެ.\nކައުންސިލު އިންތިހާބުޕީޕީއެމްއާދަމް ޝަރީފްއީސީ


ހުޅުމާލޭ ދެވަނަ ފިޔަވަހީގައި ޤާއިމްކުރާ ޑިޕްލޮމެޓިކް އެންކްލޭވްގައި ޑިޕްލޮމެޓިކް މިޝަން ޤާއިމްކުރުމަށް ރާއްޖޭގައި ހުންނަ ޕާކިސްތާން ހައިކޮމިޝަނަށް ބިން ދޫކޮށްފިއެވެ. ޕާކިސްތާން ހައިކޮމިޝަނަށް ބިން ދޫކޮށްފައިވަނީ\nހުޅުމާލޭ ދެވަނަ ފިޔަވަހީގައި ޤާއިމްކުރާ ޑިޕްލޮމެޓިކް އެންކްލޭވްގައި ޑިޕްލޮމެޓިކް މިޝަން ޤާއިމްކުރުމަށް ރާއްޖޭގައި\nޖޯޑަންގެ މިނިވަން ދުވަހުގެ މުނާސަބަތުގައި ފޮރިން މިނިސްޓަރ ޝާހިދު، ޖޯޑަންގެ ފޮރިން މިނިސްޓަރަށް ތަހު...\nޖޯޑަންގެ މިނިވަން ދުވަހުގެ މުނާސަބަތުގައި މިނިސްޓަރ އޮފް ފޮރިން އެފެއާޒް، ޢަބްދުﷲ ޝާހިދު، ޖޯޑަންގެ މިނިސްޓަރ ފޯ ފޮރިން އެފެއާޒް އެންޑް އެކްސްޕެޓްރިއޭޓްސް، ހިޒް އެކްސެލެންސީ އައިމަން އަލް ސަފަދީ އަށް ތަޙުނިޔާގެ މެސެޖެއް ފޮނުއްވައިފިއެވެ. ފޮރިން މިނިސްޓަރ ފޮނުއްވި މެސެޖުގައި ޖޯޑަންގެ ސަރުކާރާއި ރައްޔިތުންނަށް ތަޙުނިޔާ އަރިސްކުރައްވައި، ދިވެހިރާއްޖެއާ ޖޯޑަން އާއި ދެމެދު އޮންނަ ގާތް ގުޅުން މުސްތަޤުބަލުގައި އިތުރަށް ބަދަހިވާނޭކަމުގެ އުންމީދު ފާޅުކުރައްވާފައިވެއެވެ....\tއިތުރަށް ވިދާޅުވޭ..


ނަމާދު Archives - Albayaan\nއާދަކޮށް ދަމުނަމާދާއި ވިތުރި އަދާ ކުރާ މީހަކަށް، ނިދން ހޭނުލެވުމުގެ ސަބަބުން ދަމުނަމާދާއި ވިތުރި އަދާ ނުވެވި ދޫވެވިއްޖެނަމަ، ދަންވަރުގެ ބަދަލުގައި ދުވާލުގެ ވަގުތުގައި އެ ނަމާދު އަދާކޮށް، ނަމާދުތައް ލިބިގަނެވޭނެ ހެއްޔެވެ؟ ޖަވާބު ދެއްވީ: އުސްތާޛް أبو أنس محمد حسن (حفظه الله) بسم الله الرحمن الرحيم ، الحمد لله رب العالمين، و الصلاة و السلام على رسول الله -صلوات […]\nނަމާދުގެ ސަޖިދައިގައާއި ރުކޫޢުގަ އަދި އައްތަޙިޔާތަށްފަހު ސަލާން ދިނުމުގެ ކުރިން ޤުރްއާނުން ވާރިދުވެފައިވާ ދުޢާތައް ކިއިދާނެތޯއެވެ؟ ޖަވާބު ދެއްވީ: އުސްތާޛް أبو أنس محمد حسن (حفظه الله) بسم الله الرحمن الرحيم ، الحمد لله رب العالمين، و الصلاة و السلام على رسول الله – صلوات الله و سلامه عليه – وعلى آله و صحبه أجمعين. أما […]\nދަމު ނަމާދާއި ވިތުރި، ޢިޝާ ނަމާދުގެ ފަހުން ކޮންމެ ވަގުތެއްގައި ވެސް ކުރެވިދާނެތޯއެވެ؟ ޖަވާބު ދެއްވީ: އުސްތާޛް أبو أنس محمد حسن (حفظه الله) بسم الله الرحمن الرحيم ، الحمد لله رب العالمين، و الصلاة و السلام على رسول الله -صلوات الله و سلامه عليه- وعلى آله و صحبه أجمعين. أما بعد: ވިތުރި އަދި ދަމު […]\nރަވާތިބު ސުންނަތުގައި ސޫރަތުލް ފާޠިޙާއަށް ފަހު ކިޔާ ވަކި ސޫރަތެއް އޮވޭ ހެއްޔެވެ؟ ޖަވާބު ދެއްވީ: އުސްތާޛް أبو أنس محمد حسن (حفظه الله) بسم الله الرحمن الرحيم ، الحمد لله رب العالمين، و الصلاة و السلام على رسول الله -صلوات الله و سلامه عليه- وعلى آله و صحبه أجمعين. أما بعد: ސުވާލުގެ އިތުރަށް ފާޠިޙާ […]


ޖާބިރު, ގާސިމް އިބްރާހިމްއާއި އާއިލާއާ އަޅައިގަނެގެން ނޫޅުމަށް ޖުމްހޫރީ ޕާޓީން ގޮވާލައިފި\nކާށިދޫ ދާއިރާގެ މެމްބަރު އަބްދުﷲ ޖާބިރު، ޖުމްހޫރީ ޕާޓީގެ ލީޑަރ ގާސިމް އިބްރާހިމްއާއި އަދި އެމަނިކުފާނުގެ އާއިލާއާ އަޅައިގަނެގެން ނޫޅުމަށް ޖުމްހޫރީ ޕާޓީން ގޮވާލައިފިއެވެ.\nމިއަދު ބޭއްވި ރައްޔިތުންގެ މަޖިލީހުގެ ޖަލްސާގައި އަބްދުﷲ ޖާބިރު، ގާސިމް އިބްރާހިމްގެ އާއިލާއަށް ނިސްބަތް ކުރައްވައި ދެއްކެވި ވާހަކަތަކަށް ރައްދު ދެއްވަމުން ޖުމްހޫރީ ޕާޓީގެ ތަރުޖަމާނު އަލީ ސޯލިހް ވިދާޅުވީ ގާސިމް ކަހަލަ އަނބިދަރިންނަށް އޯގާތެރި ނަމޫނާ ބޭފުޅަކަށް ހެންވޭރު ތިމާވެށި އަބްދުﷲ ޖާބިރުއަށް ނުވެވުމަކީ ގާސިމް އާއި އަޅައިގަންނަންވީ ސަބަބެއް ނޫންކަމަށާއި ހައްފެނު ކައްކާ ރާހުތަށްލިޔަސް، ރަނގަޅުނުވާ ފެންވަރުމީހުން ގާސިމް އިބްރާހިމްއާއި ގާސިމްގެ އަނބިދަރިންނާ އަޅައިގަންނަން ނޫޅުމަށް ގޮވާލާކަމަށެވެ.\nއަލީ ސޯލިހް ވިދާޅުވީ ރައްޔިތުން ގުނބޯ ހައްދައި، ކޭބަލްކާރު އަޅާވާހަކަ ދައްކާ ބީދައިން އަދި މީސްމީހުންގެ މުދަލަށް އަރައިގަތުމާއި، މުދާ ގަންނަން އޮޅުވާލާޒާތުގެ ކަންކަމަކީ ގާސިމް އިބްރާހިމްގެ ސިފަފުޅުތަކެއް ނޫންކަމަށެވެ. އަދި ކާށިދޫ ގޮނޑި އަބްދުﷲ ޖާބިރަށް ނަގައިދިނުމަށް ޖުމްހޫރީޕާޓީން ކުރި މަސައްކަތް ހަނދުމަފުޅު ނެތުނީތޯ އަލީ ސޯލިހް ވަނީ ސުވާލު ކުރައްވާފައިވެއެވެ.\nއަދި ކޮންމެ ކަމެއްކުރިޔަސް، އޮޅުވާލުމެއް ނޫނީ ފެންނަން ނެތްއިރު، ސިޔާސީ ޕާޓީއެއް ގަނެގެންވެސް އެ ނަން ބޭނުންކޮށްގެން ކުރައްވަނީ ކޮން ކަމެއްތޯ އާއި މިފަދަ މީހަކު، ޖޭޕީ އާއި އަދި ގާސިމް އިބްރާހިމްއާ ބެހުން އެއީ އުރަތްޕެއް ނެތީމާ ކުރާކަމެއް ކަމަށްވެސް އަލީ ސޯލިހް ވިދާޅުފައެވެ.


Varugadha Manchester United Ah Mivanee Kihinei ? - Vaguthu\nވަރުގަދަ މެންޗެސްޓާ ޔުނައިޓެޑަށް މިވަނީ ކިހިނެތް؟\nއިނގިރޭސި ފުރަތަމަ ޑިވިޝަން ފުޓްބޯޅަ ލީގު ރީބްރޭންޑްކޮށް މިހާރު އޮންނަހެން ވިހި ޓީމުގެ މެދުގައި ކުޅެން ފެށީ މީގެ 27 އަހަރު ކުރިންނެވެ. ކުރިން ފުޓްބޯޅަ ލީގުގެ ނަމުގައި ކުރިއަށްގެންދިޔަ މުބާރާތް ޕްރިމިއާ ލީގަށް ބަދަލުކުރި ފަހުން މިހާތަނަށް 27 ސީޒަން ކުޅެފައިވާއިރު އޭގެ ތެރެއިން ރެކޯޑު ތޭރަ ފަހަރު ތަށި އުފުލާލައި މުބާރާތުގެ އެންމެ ކާމިޔާބު ޓީމުގެ ގޮތުގައި ފަވާލެވިފައިވަނީ މަޝްހޫރު މެންޗެސްޓާ ޔުނައިޓެޑުގެ ނަމެވެ.\nސްކޮޓްލޭންޑްގެ ސާ އެލެކްސް ފާގަސަން 1986 ވަނަ އަހަރު ޔުނައިޓެޑާއި ހަވާލުވުމަށްފަހު ޔުނައިޓެޑު ކޮޅަށް ނެގި އެވެ. ހާއްސަކޮށް އިނގިރޭސި ފުރަތަމަ ޑިވިޝަންގައި އެންމެ ކާމިޔާބު ކްލަބުގެ ގޮތުގައި އެއިރު އޮތް ލިވަޕޫލް އާއި ޔުނައިޓެޑު ފައި ހަމަކުރީ އަވަށް ސްޕީޑެއްގަ އެވެ.\nޕްރިމިއާ ލީގު ރީބްރޭންޑް ކުރުމުގެ ފަހުން ލިވަޕޫލަށް އަދި އިނގިރޭސި ޗެމްޕިއަންކަން ލިބިފައިނުވާއިރު އެޓީމުން އެންމެ ފަހުން އެގައުމުގެ ފުރަތަމަ ޑިވިޝަން ފުޓްބޯޅަ ލީގު ކާމިޔާބުކޮށްފައިވަނީ މީގެ 30 ވަރަކަށް އަހަރު ކުރިންނެވެ. ފާގަސަން ޔުނައިޓެޑާއި ހަވާލުވިއިރު 18 ތައްޓާއެކު ލީގުގައި އެންމެ ކާމިޔާބު ޓީމުގެ ގޮތުގައި އޮތް ލިވަޕޫލް ފަހަތައް ޖައްސާލުމަށްފަހު ޔުނައިޓެޑަށް އިނގިރޭސި ފުޓްބޯޅަ ލީގުގެ އެންމެ ކާމިޔާބު ޓީމުގެ ޝަރަފު ލިބުނީ 2011 ވަނަ އަހަރު އެވެ. އޭގެ ދެ އަހަރު ފަހުން ފާގަސަން ޔުނައިޓެޑު ދޫކޮށްލީ 26 އަހަރު އެ ކްލަބަށް އިރުޝާދު ދިނުމަށްފަހު އެވެ.\nމެންޗެސްޓާ ޔުނައިޓެޑުގެ ލެޖެންޑަރީ ކޯޗު ފާގަސަން އެ ކްލަބް ދޫކޮށްލި އިރު އޭނާ ޔުނައިޓެޑަށް ހޯދައިދިން ކާމިޔާބީތައް ތަކުރާރުކުރެވޭނެ ފަދަ ކޯޗެއް ހޯދުމަކީ އެހާ ފަސޭހަ ކަމަކަށް ނުވާނެކަން އެކްލަބުގެ ސަޕޯޓަރުންނަށް ވެސް އެެއިރު ގަބޫލު ކުރެވުނެވެ. ނަމަވެސް ރެކޯޑު ތޭރަ ތައްޓާއެކު އެއިރު އެގައުމުގެ ފުޓްބޯޅައިގައި ޔުނައިޓެޑު އޮތް ހިސާބުގެ ގޮތުން އެޓީމު މިިއަދު ފެންނަމުންދާ އަނަރޫފު ހާލަތުގައި ފެނިދާނެ ކަމަށް އެ ކްލަބުގެ އިތުރުން ވާދަވެރި ޓީމުތަކުގެ ސަޕޯޓަރުންނަށް ވެސް ގަބޫލެއް ނުކުރެވޭނެކަން ޔަގީނެވެ.\nޕްރިމިއާ ލީގަކީ ކާމިޔާބުކުރަން އެހާ ފަސޭހަ ލީގެއް ނޫނެވެ. ނަމަވެސް 2013 ވަނަ އަހަރުގެ ނިޔަލަށް 13 ފަހަރު ލީގު ކާމިޔާބުކޮށްފައިވުމުން ޔުނައިޓެޑު އެއިރު ދަތުރުކުރަމުން ދިޔައީ ކިހާ ފެންވަރެއެއްގައި މިއަދު ތަސައްވުރު ކުރެވެ އެވެ. ފާގަސަންގެ ފަހުން ޔުނައިޓެޑުން ދުނިޔޭގެ ނަން މަޝްހޫރު އެތައް ކޯޗުންނެއް ކްލަބަށް އިރުޝާދު ދޭން ގެނެސް ޓެސްޓް ކޮށްފި އެވެ. ހޮލަންޑުގެ ވެން ހާލް އާއި ސްކޮޓްލޭންޑްގެ ޑޭވިޑް މޯއިސްގެ އިތުރުން ޕޯޗުގަލްގެ ހޯސޭ މޮރީނިއޯ ވެސް ގެނަ އެވެ. އޭގެ ތެރެއިން ކުޑަކޮށްވެސް ޔުނައިޓެޑުގެ ފެންވަރާއި ކައިރި ކޮށްލެވޭ ވަރަށްވެސް ތައްޓެއް ކާމިޔާބުކުރެވުނީ މޮރީނިއޯ އަށެވެ. ނަމަވެސް ލީގުގައި މޮރީނިއޯ އަށް އެހެން ޓީމުތަކާއި ވާދަ ނުކުރެވުމުން އޭނާ މަގާމުން ދުރުކުރީ އެވެ.\nމޮރީނިއޯގެ ފަހުން ޔުނައިޓެޑުގެ ކޯޗު ކަމާއި ހަވާލުވީ އެޓީމަށް 250 އަށްވުރެ ގިނަ މެޗު ކުޅެދީފައިވާ އޮލޭ ގުނާ ސޯލްޝެއާ އެވެ. މޮރީނިއޯ ވަކިކުރުމަށްފަހު ޔުނައިޓެޑުގެ ބޯޑުން ސޯލްޝެއާ އަށް ފުރަތަމަ ދިނީ ކެއާޓޭކާ އެއްގެ މަސްއޫލިއްޔަތެވެ. ބޮޑު ކްލަބެއްގެ ޒިންމާ ކޮނޑުގައި އަޅުވައިގެން ސޯލްޝެއާ އެޓީމަށް އިރުޝާދު ދިން 19 މެޗުގެ ތެރެއިން 14 މެޗުން މޮޅުވުމުން މާޗު މަހު ތެރޭގައި އޭނާ އަށް ތިން އަހަރު ދުވަހުގެ ކޮންޓްރެކްޓެއްގެ ދަށުން ދާއިމީ ގޮތުން ޔުނައިޓެޑުގެ ކޯޗު ކަމުގެ މަގާމު ލިބުނެވެ.\nޔުނައިޓެޑާއެކު ހޭދަކުރި ފުރަތަމަ ދުވަސްކޮޅު ސޯލްޝެއާ ނެރުނު ނަތީޖާތަކަށް ބެލުމަށްފަހު ގިނަ ބަޔަކު ހީކުރީ ކުރީގެ ޔުނައިޓެޑު އެނބުރި އައީ ކަމަށެވެ. ނަމަވެސް ކަންވީކީ އެހެންނަކުން ނޫނެވެ. މި ސީޒަންގައި ޕްރިމިއާ ލީގުގެ ފުރަތަމަ އަށް މެޗުން އެޓީމަށް މިހާތަނަށް ހޯދިފައިވަނީ އަށް ޕޮއިންޓެވެ.\nމި ސީޒަނުގައި މިހާތަނަށް ކުޅުނު އަށް މެޗުގެ ތެރެއިން އެންމެ ދެ މެޗު ކާމިޔާބުކޮށްގެން ޔުނައިޓެޑު އޮތީ ލީގުގެ 12 ވަނައިގަ އެވެ. އެއީ ރެލިގޭޝަން ޒޯނަށް ވުރެ ދެ ޕޮއިންޓް ކުރި އެވެ. ލީގުގައި ރޭ ރަށުން ބޭރުގައި ނިއުކާސަލް ޔުނައިޓެޑް އަތުން 1-0 އިން ބަލިވިއިރު، މިއީ މިދިޔަ 30 އަހަރުތެރޭ އެ ކްލަބް ލީގުގައި އެންމެ ދަށްކޮށް ފެށި ފަހަރެވެ. މި ބައްޔާއެކު ޔުނައިޓެޑު ވަނީ އޯލްޑް ޓްރަފޯޑް އިން ބޭރުގައި މޮޅެއް ނުލިބި އެގާރަ މެޗު ހަމަކޮށްފަ އެވެ. މިއީ 1989 ވަނަ އަހަރުގެ ފަހުން އަވޭގައި މޮޅެއް ނުލިބި އެޓީމުން މިހާ ގިނަ މެޗު ހަމަކުރި ފުރަތަމަ ފަހަރެވެ.\nޔުނައިޓެޑުން އެންމެ ފަހުން އޯލްޑް ޓްރަފޯޑް އިން ބޭރުގައި މޮޅުވެފައިވަނީ ނިމިގެންދިޔަ ސީޒަންގެ ޗެމްޕިއަންސް ލީގުގައި ފްރާންސްގެ ޗެމްޕިއަން ޕެރިސް ސެއިންޓް ޖާމެއިން އާއި ވާދަކުރި މެޗުގަ އެވެ. ޕީއެސްޖީ މުބާރާތުން ކަޓުވާލުމަށްފަހު އޭގެ ފަހުން ޔުނައިޓެޑު މިހާތަނަށް ކުޅުނު ދިހަ އަވޭ މެޗުގެ ތެރެއިން ހަތް މެޗުން ބަލިވެފައިވާއިރު އަނެއް ހަތަރު މެޗު ނިމުނީ އެއްވަރުވެގެންނެވެ.\nޕްރިމިއާ ލީގުގެ ޓީމުތަކާއި ދެކޮޅަށް ނަތީޖާ ނުނެރެވުމުގެ އިތުރަށް ލީގް ކަޕްގައި ވާދަކުރާ ތިންވަނަ ޑިވިޝަންގެ ޓީމުތަކާއި ދެކޮޅަށް ވެސް ޔުނައިޓެޑަށް ހިފަހައްޓާލެވެނީ ކިރިޔާ އެވެ. އެހެން ކަމުން އެޓީމުގެ މިހާރުގެ ފެންވަރާއިމެދު ހަމަ ގައިމުވެސް ވަރަށް ބޮޑަށް ސުވާލު އުފެދެ އެވެ. ދަނޑުމަތީގައި އެއް ކުޅުންތެރިއަކު އަނެއް ކުޅުންތެރިއަކާއި ދެމެދު އޮންނަ ޖެހޭ ޓީމްވޯކެއް ޔުނައިޓެޑްގެ ފަރާތުން ނުފެނެ އެވެ. ޓީމުގެ ފަހަތް ރަނގަޅު ކުރުމަށްޓަކައި ބޮޑު އަގު ދީފައި ނިމިގެންދިޔަ ޓްރާންސްފާ ބާޒާރުގައި ޑިފެންޑަރުން ގަތް ނަމަވެސް އޭގެ ރަނގަޅު އަސަރެއް އަދި މިހާނަތަށް ކޮށްފައި ނެތެވެ.\nރޭގެ މެޗަށް ފަހު ކޯޗު ސޯލްޝެއާ ބުނީ މުހިއްމު ކުޅުންތެރިން ނުލައި މެޗުތައް ކުޅެން ޖެހުމުން އޭގެ އަސަރު ޓީމަށް ކުރާ ނަމަވެސް އެއީ ކުރަން ބޭނުންވާ ޝަކުވާއެއް ނޫން ކަމަށެވެ. ސޯލްޝެއާ ބުނީ ކުރިއަށްއޮތް އިންޓަނޭޝަނަލް ބްރޭކަށް ފަހު އެއްވަނައިގައި އޮތް ވަރުގަދަ ލިވަޕޫލާ ދެކޮޅަށް ނުކުތުމުގެ ކުރިން ޓީމު ރަނގަޅަށް ތައްޔާޜުކުރުމަށް އޭނާ ވަރަށް މަސައްކަތް ކުރާނެ ކަމަށެވެ.\n"މެޗަކުން މޮޅުވެވޭވަރަށް ފުރުސަތެއް ނުހޯދޭ. ފުރަތަމަ ހާފު ދިޔައީ ވަރަށް ގޯސްކޮށް. ދެ ވަނަ ހާފް ކޮންމެވެސް ވަރެއް ކުރި. މިއީ އަހަރެން ހަވާލުވެހުރި ޒިންމާއެއް. އަހަރެން ހައްލެއް ހޯދަންޖެހޭ. ގޯސް ނަތީޖާތަކެއްގެ ސަބަބުން ކުޅުންތެރިންގެ ކޮންފިޑެންސަށް ވަނީ އަސަރުކޮށްފައި، އަހަރެން ބަލާނަން ކުޅުންތެރިންގެ ވިސްނުން ރަނގަޅުކޮށް މިހާރަށްވުރެ ހާލަތު ރަނގަޅު ކުރެވޭތޯ،" ސޯލްޝެއާ ބުންޏެވެ.\nޔުނައިޓެޑްގެ ގޯލްކީޕަރު ޑޭވިޑް ޑެހެއާ ބުނީ މިއީ އޭނާ އެ ކްލަބާ ގުޅުނު ފަހުން ކުރިމަތިވާ އެންމެ އުނދަގޫ ދުވަސްތައް ކަމަށާއި އަވަސް ހައްލެއް ނުލިބިއްޖެނަމަ ކްލަބް ވަރަށް ގޯސް ހާލަތަކަށް ދިއުމުގެ ބިރު ވެސް އެބައޮތް ކަމަށެވެ.\n" ޔުނައިޓެޑަށް ކުޅެން ފެށި ފަހުން އަހަރުމެންގެ ކުޅުން މިހާ ގޯސްވި ފަހަރެއް އަހަރެން ނުދެކެން. މުޅި ޓީމު އެކީ މަސަތްކަތްކޮށްގެން އެބަޖެހޭ ކުޅުން ރަނގަޅުކުރަން. މެޗެއް ނިމޭއިރު އަހަރުމެންނަށް އެކަށީގެންވާ ހަމަލާއެއް ނުއުފެއްދޭ. އަހަރެން މި ޓީމުގައި ހޭދަކުރި ދުވަސްތަކުގައި މިހާ ގޯސް ސީޒަނެއް ނުދެކެން، މިއީ ހިތާމަހުރި ކަމެއް، އަހަރުމެންނަކީ މެންޗެސްޓާ ޔުނައިޓެޑް. މިއީ ލީގުގެ އެންމެ ކާމިޔާބު ޓީމު. މިޓީމުގެ ހާލަތު މިހާ ދަށް ފެންވަރަކަށް ވެއްޓެންޖެހޭ އެއްވެސް ސަބަބެއް ނުވިސްނުނު. މިކަން ރަނގަޅު ކުރުމުގެ ހުރިހާ ބާރެއް އޮތީ ކުޅުންތެރިން އަތްމަތީގައި،" ޑެހެޔާ ބުންޏެވެ.\nގަސްފޯޑު ބޭރުކުރޭ ރަނގަޅު ފޯވާޑެ އް ހޯދާ\nއޮކްޓޯބަރ 8, 2019 12:38\nޢަތޮޅުވެރިޔާ( ފާގަސަން) ނެތީމަ ވާގޮތްތީޙަމަ.\nއޮކްޓޯބަރ 9, 2019 15:15\nތިމީހުން އެކީ އެކެއްޗެއް ކިޔާގެ ރަނގަޅުވާނީ ހޭންޑް ބޯލް ކުޅުނިއްޔާ..\n09 ބުރުގެ މެޗުގެ ނަތީޖާ ލަފާކުރެވޭ ގޮތް.\nލިވަރޕޫލް3-0ބަސް ޔުނައިޓެޑް


SunOnline: AFC CUP: TC athun Bashandhura Kings ah bodu molheh\nޢަބްދުﷲ އައިމަން 11 Mar 2020, 17:04\nބަޝަންދުރަ ކިންގްސްގެ ކެޕްޓަން ކޮލިންޑްރެސް ---\nއޭއެފްސީ ކަޕުގެ ގްރޫޕްސްޓޭޖުގެ ގްރޫޕް "އީ" ގެ ފުރަތަމަ މެޗުގައި މިއަދު ރާއްޖޭގެ ޓީސީ ސްޕޯޓްސް އަތުން ބަންގްލަދޭޝްގެ ބަޝަންދުރަ ކިންގްސް ބޮޑު މޮޅެއް ހޯދައިފި އެވެ.\nބަންގްލަދޭޝްގެ ބަންގު ބަންދު ސްޓޭޑިއަމުގައި މިއަދު ކުޅުނު އެ މެޗުން ހޯމް ޓީމް ޓީސީ އަތުން މޮޅުވީ 1-5 ގެ ބޮޑު ނަތީޖާއަކުންނެވެ. މި މޮޅާ އެކު ބަޝަންދުރަ ވަގުތީ ގޮތުން ގްރޫޕް ތާވަލުގެ އެއްވަނައަށް ވަނީ އަރައިފަ އެވެ. މި ގުރޫޕުގެ ދެވަނަ މެޗުގައި މިއަދު ބައްދަލު ކުރާނީ މާޒިޔާއާއި ޗެންނާއީ އެފްސީ އެވެ.\nރާއްޖޭގެ އެފްއޭ ކަޕުގައި އޭދަފުށްޓާ ދެކޮޅަށް ކުޅުނު ފުރަތަމަ އެގާރަ ހިމަނައިގެން މިއަދުގެ މެޗަށް ޓީސީއިން ނުކުން އިރު އެ ޓީމުން ވަނީ މެޗުގެ ފުރަތަމަ ހާފުގައި ރަނގަޅު ކުޅުމެއް ދައްކާފަ އެވެ. ޓީސީއިން ރަނގަޅަށް ކުޅެމުން ދަނިކޮށް މެޗުގެ 17 ވަނަ މިނަޓުގައި ބަޝަންދުރަ ކިންގްސްއަށް ލީޑު ނަގައިދިނީ ބާކޯސް އެވެ.\nއެ ގޯލަށްފަހު ޓީސީން ކުޅުން ރަނގަޅުކޮށް އޭގެ ތިން މިނަޓުފަހުން ވަނީ ގޯލެއް ޖަހައި ނަތީޖާ ހަމަހަމަ ކޮށްފަ އެވެ. ޓީސީގެ ފޯވާޑް އަލީ އަޝްފާގު (ދަގަނޑޭ) އަށް ބަޝަންދުރަ ޓީމުގެ ޑިފެންޑަރު ހާން ފައުލު ކުރުމުން ލިބުނު ޕެނަލްޓީއެއްގެ ފައިދާ ނަގައި ރިބައުންސަށް ނުކުން ބޯޅަ ގޯލުގެ ތެރެއަށް ފޮނުވާލީ ޓީސީގެ ފޯވާޑް އިސްމާއީލް އީސާ (މެސީ) އެވެ.\nޓީސީއިން ނަތީޖާ އެއްވަރުކޮށް ރަނގަޅު ހިތްވަރަކާ އެކު ކުޅެން ފެށި ނަމަވެސް ބަޝަންދުރައިން ވަނީ މާލަސްތަކެއް ނުވަނީސް އަލުން ލީޑު ނަގައިފަ އެވެ. މެޗުގެ 25 ވަނަ މިނަޓުގައި އެ ގޯލު އެ ޓީމަށް ޖަހައިދިނީ ބާކޯސް އެވެ.\nފުރަތަމަ ހާފު އެގޮތުގައި އޮވެ ނިމުނު އިރު ދެވަނަ ހާފު ފެށިގެން ކުރީކޮޅު ޓީސީއަށް ވަނީ ޕެނަލްޓީއެއް ލިބިފަ އެވެ. އެކަމަކު ދެފަހަރަކު މަތިން ޖެހި ދެ ޕެނަލްޓީ ވެސް ވަނީ ބަޝަންދުރަ ޓީމުގެ ކީޕަރު އަނިސުރް ރަހްމާން ދިފާއުކޮށްފަ އެވެ.\nއެއާ އެކު ބަޝަންދުރަ ޓީމުން ގިނަ ހުރަސްތަކެއްކޮށް އަނެއްކާވެސް އިތުރު ގޯލުތަކެއް ޖަހައި ޓީސީއަށް މެޗު އުނދަގޫ ކޮށްލި އެވެ. ފަހު ހާފުގައި ބަޝަންދުރަ ޓީމުން ޖެހި ތިން ގޯލުގެ ތެރެއިން ދެ ގޯލު ޖަހައި ބާކޯސް އޭނަގެ ހެޓްރިކް ފުރިހަމަ ކުރި އިރު ބާކީ ގޯލު ޖަހައިިދިނީ އެ ޓީމުގެ ކެޕްޓަން ކޮލިންޑްރެސް އެވެ.\nޓީސީއިން ދެން އަންނަ މެޗެއްގައި ވާދަކުރާނީ އިންޑިއާގެ ޗެންނާއީއާ ދެކޮޅަށެވެ. އެ މެޗު އޮންނާނީ އޭޕްރީލް 15 ވަނަ ދުވަހު މާލޭގަ އެވެ.


ACC ge memberun vaki kuran Raeesashaa majileehah petition eh husha alhaifi | Mihaaru\nއެންޓި ކޮރަޕްޝަން ކޮމިޝާންގެ ތިން މެމްބަރުން. (ކ-ވ) ކޮމިޝަންގެ މެމްބަރު އައިޝަތު މިންނާ، ނައިބު ރައީސް މުއައްވިޒު ރަޝީދު (މ) އަދި ސަފްވަތު މުހައްމަދު ކޮމިޓީ ބައްދަލުވުމެއްގައި. --- ފޮޓޯ: ނިޝާން އަލީ/ މިހާރު\nއޭސީސީގެ މެމްބަރުން ވަކިކުރަން ރައީސަށާއި މަޖިލިހަށް ޕެޓިޝަނެއް ހުށަހަޅައިފި\n07 މާޗް 2019 - 14:136comments\nރައްޔިތުންގެ ނަމުގައި ތައްޔާރު ކުރި ޕެޓިޝަންގައި 1065 މީހަކު ސޮއި ކުރިއިރު، ޕެޓިޝަނުގައިވާ ގޮތުން ގާނޫނުއަސާސީން ބޮޑެތި ބާރުތަކެއް ދީފައިވާ އޭސީސީގެ މެމްބަރުން ވަނީ ރާއްޖޭގައި ހިނގި ބޮޑެތި ކޮރަޕްޝަންގެ މައްސަލަތައް ބަލައި ފިޔަވަޅު އަޅަން އިހުމާލުވެފަ އެވެ.\nނުފޫޒުން އެއްކިބާވެ ޒިންމާ އަދާކުރެއްވި ކަމާ މެދު ސުވާލު އުފައްދައި، ޕެޓިޝަންގައި ވަނީ ކޮރަޕްޝަންގެ ތުހުމަތުތައް ވެސް އެ މެމްބަރުންގެ މައްޗަށް ކުރެވޭ ކަމަށެވެ. އެހެންވެ، އޭސީސީގެ މެމްބަރުންނާ މެދު ފިޔަވަޅު އަޅައިދިނުމަށް ރައީސަށާއި މަޖިލިހުގެ މެމްބަރުންގެ ކިބައިން ޕެޓިޝަންގައި ވަނީ އެދިފަ އެވެ.\nއޭގައިވާ ގޮތުން ޕެޓިޝަންގައި ސޮއިކުރީ މާލެ އާއި އައްޑޫގައި ދިރިއުޅޭ މީހުންނެވެ. އެއީ އެންމެ ހަތް ގަޑިއިރު ތެރޭގައި ކުރި މަސައްކަތުން ހޯދުނު ސޮއި ކަމަށް ޕެޓިޝަންގައިވެ އެވެ.\nމިނިވަން މުއައްސަސާތަކުގެ މެމްބަރުން ވަކިކުރުމުގެ ބާރު ގާނޫނުއަސާސީން ދީފައި އޮތީ މަޖިލީހަށެވެ.\nއޭސީސީގެ މެމްބަރުން މަގާމުން ވަކިކުރުމުގެ މައްސަލަ މަޖިލީހަށް ހުށަހަޅާ އިރު އެމްއެމްޕީއާރުސީގެ 1.3 ބިލިއަން ރުފިޔާގެ ޚިޔާނާތުގެ މައްސަލަ އެކަށީގެންވާ ގޮތުގައި ތަހުގީގު ކުރަން އިހުމާލުވެފައިވާ ކަމަށް ކޮމިޝަންގެ މެމްބަރުންނަށް ވަރަށް ބޮޑަށް ތުހުމަތު ކުރެ އެވެ.\nއެ ތުހުމަތުތައް އޭސީސީން ދޮގުކޮށް، އެކަމުގައި އެހެން މުއައްސަސާތަކުގެ އެއްބާރުލުން ނުލިބުމާއި ތަހުގީގަށް ކުރިމަތިވި ގޮންޖެހުންތަކުގެ ތަފްސީލް ވަނީ އާއްމުކޮށްފަ އެވެ. އެގޮތުން، ބޭންކުތަކާއި އިދާރާތަކުން މައުލޫމާތު ދޭން ދެކޮޅު ހެދުމުން ގުދަންތަކުން "ހާވައިގެން" މައުލޫމާތު ހޯދަން ޖެހުނު ކަމަށް އޭސީސީން ބުންޏެވެ.\nއޭސީސީއާ މެދު ޝަކުވާ ބޮޑުވެފައި ވަނިކޮށް، އެ ކޮމިޝަންގެ ރައީސް، ހަސަން ލުތުފީ މަނީ ލޯންޑަރިން ހިންގި ކަމުގެ ތުހުމަތުކޮށް ފުލުހުން އަންނަނީ މައްސަލައެއް ވެސް ތަހުގީގު ކުރަމުންނެވެ. ފުލުހުން ތުހުމަތުކުރާ ގޮތުގައި، މަނީ ލޯންޑަ ކުރީ ލުތުފީ އާއި އިތުރު ބަޔަކު ގުޅިގެންނެވެ.\nއިތުރު ލިޔުންތައް ރައްޔިތުންގެ މަޖިލިސް އެންޓި ކޮރަޕްޝަން ކޮމިޝަން ކޮރަޕްޝަން މުއައްވިޒު ރަޝީދު އެމްއެމްޕީއާރުސީ އެމްއެމްޕީއާރްސީގެ ކޮރަޕްޝަން


04 ކޮމްޕިއުޓަރ ސިސްޓަމް ގަތުމަށް\nސެޕްޓެމްބަރ 21 އަދި 22 މިދެދުވަހު ކާޑް ހެދުމާއި ބެހޭ\nމަޢުލޫމާތު ބަދަލުވެގެން ކާޑުހެދުން މެދުކަނޑާލުން\nނަންބަރ: (IUL)133-AS/1/2018/7 އިޢުލާން ކުރިޔަށް އޮތް ރިޔާސީ އިންތިޚާބަށް ވޯޓާސް ލިސްޓް އިލެކްޝަންސް ކޮމިޝަނަށް ފޮނުވާފައިވާތީ 2018 ޖުލައި 24 ވަނަ ދުވަހުންފެށިގެން މަޢުލޫމާތު ބަދަލުވެގެން ދިވެހިރައްޔިތެއްކަން އަންގައިދޭ ކާޑު ހަދައިދިނުން މެދުކަޑާލިވާހަކަ ދަންނަމެވެ. މިގޮތަށް ނިންމަންޖެހުނީ ކުރިޔަށް އޮތް ރިޔާސީ އިންތިޚާބުގައި ދިވެހި އެއްވެސް ރައްޔިތަކަށް ވޯޓުލުމުގެ ޙައްޤު ގެއްލިގެން ދިޔަ ނުދިނުމަށްޓަކައެވެ. އަދި ދަންނަވަމެވެ. ރިޔާސީ އިންތިޚާބަށް ފަހު ކުރިޔެކޭވެސް އެއްފަދައިން މަޢުލޫމާތު ބަދަކޮށް ދިވެހިރައްޔިތެއްކަން އަންގައިދޭ ކާޑު […]


ޑޭވިޑް ބެކަމް އާއި ވިކްޓޯރިއާގެ ކައިވެނި ދިގުދެމިގެން ދިއުމުގެ...\nބެކަމްއާއި ވިކްޓޯރިއާގެ ކައިވެނި\nޑޭވިޑް ބެކަމް އާއި ވިކްޓޯރިއާގެ ކައިވެނި ދިގުދެމިގެން ދިއުމުގެ ސިއްރަކީ މިއީ\nމިދެމީހުނަށް ވަނީ4ކުދިން ލިބިފައި\nމިދެމީހުން ކައިވެނި ކޮށްފައިވަނީ 1999 ގައި\n15 ޖުލައި 2020 | ބުދަ 18:46\nޑޭވިޑް ބެކަމް އާއި ވިކްޓޯރިއާ ބެކަމް\nމަޝްހޫރު ފުޓްބޯޅަކުޅުންތެރިޔާ ޑޭވިޑް ބެކަމް އާއި ލަވަކިޔުންތެރިޔާ ވިކްޓޯރިއާ ބެކަމްގެ ކައިވެންޏަށް މިވަނީ 21 އަހަރު ފުރިފައެވެ.\nއާންމުކޮށް ސެލްބްރިޓީންގެ ކައިވެނިތައް ދިގުދެމިގެން ނުގޮސް ވަރަށް އަވަހަށް ކައިވެނިތައް ރޫޅިގެން ދިޔަ ނަމަވެސް މި ދަމަފިންގެ ކައިވެނި މިހާ ދުވަހު ނުރޫޅި ދިގުދެމުންގެ ދިއުމުގެ ފަހަތުގައި ވަރަށް ގިނަ ސިއްރުތަކެއް ވެއެވެ.\nއަބަދުވެސް ޒާތީ ދިރިއުޅުމުގެ ކަންކަން އެހާބޮޑަށް އާންމުންނާއި ހިއްސާ ނުކުރިނަމަވެސް އެދެމީހުންގެ ދެމެދުގައި އޮންނަ ގުޅުމާއި ކަންކަން ހައްލު ކުރަމުންދާގޮތް މިވަނީ ހިއްސާ ކޮށްފައެވެ. އަދި މި ކައިވެނި ދިގުދެމުގްނެ ދިއުމުގެ ސިއްރުވެސް މިވަނީ ހިއްސާ ކޮށްފައެވެ.\nދެމީހުން އެކުގައި އުފާވެރި ވަގުތު ހޭދަކުރުން\nބެކަމް އާއި ވިކްޓޯރިއާގެ ކައިވެނީގެ ކާމިޔާބީގެ އަސްލަކީ ދެމީހުން އެކުގައި މަޖާކޮށް އުފާވެރި ވަގުތުތައް ހޭދަކުރުން ކަމަށް ވަނީ ބުނެފައެވެ. ދުނިޔޭގެ އެކި ކަންކޮޅުތަކަށް ކުރާ ދަތުރުތަކުގައިވެސް ދެމީހުން އެކުގައި ވީހާވެސް ގިނަ ވަގުތު ހޭދަކޮށް ޑޭޓް ނައިޓް ހެދުމާއި، ހިނގާލަން ދިއުން ނުވަތަ ބައިކް ދުއްވަން ދިއުން އަދި އެކުގައި ނެށުންފަދަ ކަންތައްތައް ކުރެއެވެ.\nކައިވެނި ދެމެހެއްޓުމަށް އެކުގައި މަސައްކަތް ކުރުން\nމި ދެމަފިރިން ވެސް ބިޒީ ޝެޑިއުލްއެއްގައި މަސައްކަތް ކުރަން ޖެހުނު ކަމުގައިވީނަމަވެސް ލިބޭ ހުސްވަގުތުތައް ދަރިންނާއި އެކު ހޭދަކޮށް ދެމީހުން އެކުގައި ހުރިހާ ކަމެއްގައި މަޝްވަރާކުރުން ކަމަށެވެ. އެލް މެގަޒިންއަށް ދިން އިންޓަވިއު އެއްގައި ވިކްޓޯރިއާ ބުނެފައިވަނީ މަސައްކަތް ނިންމުމަށްފަހު ގެއަށް ދިއުމަށް ފަހު ފޯނާއި ދުރުވާ ކަމަށެވެ. މަންމައެއްގެ ޒިންމާ އާއި އަންބެއްގެ ޒިންމާ އެންމެ ފުރިހަމައަށް އަދާކުރެވޭތޯ މަސައްކަތް ކުރާކަމަށް ވިކްޓޯރިއާ ވަނީ ބުނެފައެވެ،\nއާއިލާގެ ކަންކަމަށް އިސްކަންދިނުން\nވިކްޓޯރިއާ އާއި ބެކްމް އަށް ހަތަރު ކުދިންލިބިފައެވެ. މިހަތަރު ކުދިންގެ ތެރެއިން އެންމެ ބޮޑު ފިރިހެން ދަރިފުޅު ވަނީ ދާދިފަހުން އެންގޭޖް ކޮށްފައެވެ. ބެކްމް ބުނެފައިވަނީ އަބަދުވެސް އެންމެ އިސްކަމެއް ދެނީ ދަރިންގެ ދިރިއުޅުމުގެ ކަންކަމަށެވެ. ދަރިން ހިތްހަމަ ޖައްސައިދުނުމަށް ކުރަންޖެހޭ ހުރިހާ ކަމެއްވެސް ކޮށްދެމުންދިނުމާއި ދަރިންގެ ދިރިއުޅުމުގައި ވަރަށް ބޮޑަށް ޝާމިލުވާކަމަށް ވަނީ ބުނެފައެވެ.\nހަމަހަމަކަމާއި އެކު ޒިންމާ އަދާކުރުން\nއެލް މެގަޒިންއަށް ދިން އިންޓަވިއު އެއްގައި ވިކްޓޯރިއާ ބުނެފައިވަނީ އޭނާ މަސައްކަތުގައި ބިޒީ ވެއްޖެ ނަމަ އެދުވަހެއްގައި ދަރިން ސްކޫލަށް ގެންދިއުމުގެ ތައްޔާރީ ތަކާއި ކެއްކުމުގެ ކަންކަންވެސް ކުރާނީ ބެކަމް ކަމަށެވެ. ބެކަމް އަކީ ވަރަށް ސަޕޯޓިވް ފިރިއެއް ކަމަށާއި ދަރިންގެ ކަންކަމުގައިވެސް އަދި ގޭތެރޭގެ ކަންކަމުގައިވެސް ދެމީހުން ހަމަހަމައަށް އެހީތެރިވާކަމަށް ވަނީ ބުނެފައެވެ. ބެކަމް އާއި ވިކްޓޯރިއާ ކައިވެނި ކޮށްފައިވަނީ 1999 ވަނަ އަހަރުގެ ޖުލައި މަހުގެ4ގައެވެ.


vnews - Llorente hoadhumuge massakay Chelsea in fashaifi\nލޮރެންޓޭ ހޯދުމުގެ މަސައްކަތް ޗެލްސީއިން ފަށައިފި\nސްޕެއިންގެ ފޯވާޑް ފެނާންޑޯ ލޮރެންޓޭ--\nއިނގިރޭސި ޕްރިމިއާ ލީގުގަިއ ވާދަކުރާ ސްވެންސީ ސިޓީއަށް ކުޅެމުން އަންނަ ސްޕެއިންގެ ފޯވާޑް ފެނާންޑޯ ލޮރެންޓޭ ހޯދުމުގެ މަސައްކަތް ޗެލްސީއިން ފަށައިފި އެވެ.\nމީޑިއާ ރިޕޯޓްތައް ބުނާގޮތުން، ޗެލްސީއިން ލޮރެންޓޭ ހޯދުމަށް މަސައްކަތް ކުރަނީ ލޯނު އެއްބަސްވުމެއްގެ ދަށުން ނެވެ. އަދި ލޮރެންޓޭ ގެނެވިއްޖެނަމަ، ޗެލްސީގެ ފޯވާޑް މިޗީ ބަޓްޝުއާއީ ލޯނެއްގެ ދަށުން، މި ސީޒަނުގެ ނިޔަލަށް ސްވެންސީއަށް ފޮނުވާލާނެ ކަމަށް ވެސް ބޭރުގެ ބައެއް މީޑިއާ ރިޕޯޓްތަކުގައި ބުނެފައި ވެއެވެ.\nޗެލްސީގެ ކޯޗު އެންޓޯނިއޯ ކޮންޓޭ ބުނީ، ފެނާންޑޯ ލޮރެންޓޭއަކީ ހުނަރުން ފުރިގެންވާ މޮޅު ކުޅުންތެރިއެއް ކަމަށާއި މީގެ ކުރިން ލޮރެންޓޭއާއެކު މަސައްކަތް ކޮށްފައި ވުމުން އެކަން އިގޭ ކަމަށެވެ. އަދި ޗެލްސީގައި ލޮރެންޓޭއަށް ކާމިޔާބު ހޯދޭނެ ކަމަށް ވެސް ކޮންޓޭ ބުންޏެވެ.\nއުމުރުން 31 އަހަރުގެ ލޮރެންޓޭ ސްވެންސީއަށް މިހާތަނަށް ކުޅެދިން 13 މެޗުގައި ހަ ލަނޑު ވަނީ ކާމިޔާބުކޮށްދީފައެވެ.\nއިނގިރޭސި ޕްރިމިއާލީގުގެ އެއް ވަނަ މަގާމްގައި 49 ޕޮއިންޓާއެކު ޗެލްސީ އޮތްއިރު، ސްވެންސީ މިވަގުތު އޮތީ 15 ޕޮއިންޓާއެކު ލީގް ތާވަލްގެ 19 ވަނައިގައެވެ.


މާދަމާ ކުރިއަށް އޮތް 48 ގަޑިއިރު ކުރިއަށް އޮތް 72 ގަޑިއިރު\nފިނި ހޫނުމިން ވައި ވާރޭ\nއުތުރު ހުޅަނގު އުތުރު 12\nކަނޑު އާދައިގެ ވަރަކަށް ގަދަ\nUpdated at6July 2022, 04:30 AM\nUpdated at6July 2022, 05:00 AM\nUpdated at6July 2022, 06:00 AM\nUpdated at6July 2022, 07:00 AM\nދިޔަވަރު ލަފާކުރާ ޗާޓު\nއަވި ދިން ގަޑިއިރު\nއުތުރު ސުމަތުރާ، އިންޑޮނީސިއާ\nއަންގާރަ, 22 މާރިޗު 11:27\nޖާވާގެ ދެކުނު، އިންޑޮނީސިއާ\nހުކުރު, 18 މާރިޗު 20:04\nހުކުރު, 18 މާރިޗު 01:53\n2022 ޖުލައި ގައި ރާއްޖެސަރައްދުގައި އޮންނާނެކަމަށް ލަފާކުރާ މޫސުން\nމިއަހަރު (2022) ޖުލައިގައި ދެކުނާއި މެދުރާއްޖެތެރޭގެ ބައެއްއަތޮޅުތަކަށް ވެހޭ ވާރޭ އާންމުކޮށް ވެހޭވަރަށްވުރެ އިތުރުވުން އެކަށީގެން ވޭ. އަދި އެހެން އަތޮޅުތަކަށް އާންމުކޮށް ވެހޭވަރަށް ވާރޭވެހޭނެ ކަމަށް ބެލެވޭ.\nމިދުވަސްވަރު ފިނިހޫނުމިން އާންމު މިންގަނޑަށްވުރެ ތަންކޮޅެއް މަތި ވާނެ ކަމަށް ލަފާ ކުރެވޭ.\nބުރާސްފަތި,7ޖުލައި 2022\n2022 ޖޫން، ޖުލައި، އޮގަސްޓް އަދި ސެޕްޓެމްބަރު މަހަށް ލަފާކުރާ މޫސުން\n2022 ޖޫން، ޖުލައި، އޮގަސްޓް އަދި ސެޕްޓެމްބަރު ގައި ވާރޭ ވެހޭ މިންވަރު ގިނަ ހިސާބަކަށް މިދުވަސްވަރު އާންމުކޮށް ވެހޭ ވަރަށްވުރެ އިތުރު ވާނެކަމަށް ބެލެވޭ.\nމިދުވަސްވަރު ރާއްޖެސަރަހައްދުގައި ފިނިހޫނުމިންއެންމެ މައްޗަށްދާވަރު، ދެކުނާއި މެދުރާއްޖެތެރޭ ބައެއް ހިސާބުތަކުގައި އާންމު މިންގަޑުގައި ހުންނާނެ ކަމަށް ލަފާކުރެވޭ އަދި އެހެން ހިސާބުތަކުގައި ކުޑަތަންކޮޅެއް ދަށް ވާނެކަމަށް ބެލެވޭ.\nފިހިހޫނުމިން އެންމެ ދަށްވެގެންދާވަރު ދެކުނާއި މެދުރާއްޖެތެރޭ ބައެއް ހިސާބުތަކުގައި އާންމު މިންގަޑުގައި ހުންނާނެ ކަމަށް ލަފާކުރެވޭ އަދި އެހެން ހިސާބުތަކުގައި ކުޑަތަންކޮޅެއް ދަށް ވާނެކަމަށް ބެލެވޭ.\nހޯމަ, 20 ޖޫން 2022\nބައެއް ހަރަކާތަކުގެ ތެރެއިން\nއާދީއްތަ, 12 ޖޫން 2022


ނަރުދޫގެ ހުރިހާ ގެއެއްގެ ކަރަންޓް ބިލު ދައްކައިދިނީ ދާއިރާގެ މެމްބަރު ނަރުދޫގެ ހުރިހާ ގެއެއްގެ ކަރަންޓް ބިލު ދައްކައިދިނީ ދާއިރާގެ މެމްބަރު\nނަރުދޫގެ ހުރިހާ ގެއެއްގެ ކަރަންޓް ބިލު ދައްކައިދިނީ ދާއިރާގެ މެމްބަރު\nށ.މިލަންދޫ ދާއިރާގެ މެމްބަރު އަލީ ރިޒާ:-އޭނާ ވަނީ ނަރުދޫގެ ހުރިހާ ގެއެއްގެ ކަރަންޓްބިލް ދައްކާދީފައި\nކޯވިޑް19އަށް އަތޮޅު ތެރެއިން އެންމެ ގިނަ މީހުން ޕޮސިޓިވް ށ.ނަރުދޫގެ ހުރިހާ ގެއެއްގެ ކަރަންޓް ބިލު އެދާއިރާގެ ރައްޔިތުންގެ މަޖިލީހުގެ މެމްބަރު އަލީ ރިޒާ ދައްކަވައިދެއްވައިފިއެވެ.\nޕީއެސްއެމް ނިއުސްއަށް މަޢުލޫމާތުދެއްވަމުން މެމްބަރު ރިޒާ ވިދާޅުވީ ނަރުދޫ ހުރިހާ ގެއެއްގެ މޭމަހުގެ ކަރަންޓް ބިލު ދައްކައި ދެއްވާފައިވާކަމަށެވެ. އަދި މިއީ އެރަށަށް ދިމާވެފައިވާ ހިތާމަވެރި ދަތި ހާލަތާ ގުޅިގެން ވެދެއްވި އެހީތެރިކަމެއްކަމަށެވެ. ރިޒާ ފާހަގަކުރެއްވި ގޮތުގައި ނަރުދޫއިން ގިނަ ބަޔަކު ކޯވިޑް19އަށް ޕޮސިޓިވްވުމާއެކު އެރަށުގެ ގިނަ ބަޔަކަށް ބޮޑެތި ދަތިތަކާ ކުރިމަތިވެ އާމްދަނީ ހޯދުމަށް މަސައްކަތްކުރަން ހުރަސްތަކެއް ކުރިމަތިވެފައިވާކަމަށެވެ.\n"އަޅުގަނޑު ބޭނުންވީ ނަރުދޫގެ ރައްޔިތުންނަށް ދިމާވެފައިވާ ހިތްދަތި ހާލަތާ ގުޅިގެން ކޮންމެވެސް ވަރެއްގެ ލުޔެއް ހޯދަދިނުން. އެރަށަކީ މާލެ ފިޔަވާ އެންމެ ގިނަ މީހުން ޕޮސިޓިވްވެ އެންމެ ބޮޑު ތަކްލީފެއް އުފުލަން ޖެހުނު އެއްރަށް. އަބަދުވެސް ދާއިރާގެ ރައްޔިތުންގެ ހާލުބަލައި އޮޅުންފިލުވަމުން މި ގެންދަނީ،" ރިޒާ ވިދާޅުވިއެވެ.\nރިޒާ ވިދާޅުވި ގޮތުގައި ކޯވިޑް19އާ ގުޅިގެން އޭނާ ނިސްބަތްވެވަޑައިގެންނަވާ ދާއިރާ ހާލަތު އެރަށްރަށުގެ ކައުންސިލްތަކާ ގުޅިގެން ގެންދެވީ ބައްލަވަމުންވެ. އަދި ކޮވިޑަށް ޕޮސިޓިވް އާއިލާ ތަކަށް ބޭނުންވާ އެހީތެރިކަން އޭނާގެ ތަނަވަސްކަން ހުރި މިންވަރުން ފޯރުކޮށްދޭނެކަމުގެ ޔަގީންކަން ކައުންސިލް މެދުވެރިކޮށް ދެމުން ގެންދެވިކަމަށްވެސް ރިޒާ ވިދާޅުވިއެވެ.\nނަރުދޫއިން ކޮިވިޑް19 އަށް ބަޔަކު ޕޮސިޓިވްވީ މާލެއިން ފުރައިގެން އުތުރުގެ ރަށްތަކަށް ދަތުރުކުރި އަމާޒު ބޯޓުގެ ކެޕްޓަން ކޯވިޑް-19އަށް ޕޮޒިޓިވްވުމަށްފަހުއެވެ.


vnews - Mi season'ah fahu City'in John Stones dhookohlanee!\nމި ސީޒަނަށްފަހު ސިޓީން ޖޯން ސްޓޯންސް ދޫކޮށްލަނީ!\nސިޓީ އަށް ކުޅެމުން އަންނަ ޖޯން ސްޓޯންސް - ފޮޓޯ؛ ރޮއިޓާސް\nމި ސީޒަނަށްފަހު މެންޗެސްޓާ ސިޓީން އެ ކްލަބަށް ކުޅެމުން އަންނަ އިނގިރޭސި ޑިފެންޑަރު ޖޯން ސްޓޯންސް ދޫކޮށްލަން އުޅޭ ކަމަށް ރި÷ޕޯޓްތައް ބުނެފިއެވެ.\nމަޝްހޫރު ކުޅިވަރު ނޫހެއްކަމަށްވާ "ދަ ސަން" އިން ބުނި މި ސީޒަނަށްފަހު ސްޓޯންސް ދޫކޮށްލަން ސިޓީން ނިންމާފައިވާ ކަމަށާއި، އޭނާ ހޯދުމަށް މިހާރުވެސް ބައެއް ކްލަބްތަކުން ޝައުގުވެރިވާ ކަމަށެވެ.\nމި އަހަރު ޖެނުއަރީ މަހަށްފަހު އުމުރުން 23 އަހަރުގެ ސްޓޯންސް އަށް ސިޓީގެ ފުރަތަމަ 11 އިން ޕެޕް ގާޑިއޯލާ ޖާގަ ދީފައެއް ނުވެއެވެ. އެގޮތުން ރިޕޯޓްތައް ބުނާގޮތުން ސްޓޯންސް ބޭނުން ވަނީ ފުރަތަމަ 11 އިން ޖާގަ ލިބޭ ކްލަބަކަށް ބަދަލުވާށެވެ.\nރިޕޯޓްތައް ބުނާގޮތުން ސްޓޯންސް ހޯދުމަށް އެންމެ ބޮޑަށް މަސައްކަތްކުރަމުން އަންނަނީ ލިވަޕުލް އަދި އާސެނަލްއެވެ. އެގޮތުން އޭނާ ބަދަލުވާނީ އެ ދެ ކްލަބުންކުރެ ކްލަބަކަށް ކަމަށް ބެލެވެއެވެ.\nބާންސްލީ އިން 2010 ވަނަ އަހަރު ސީނިއާ ފުޓުބޯޅަ ކެރިޔަރު ފެށި ސްޓޯންސް ވަނީ އެ ކްލަބަށް 28 މެޗު ކުޅެދީ އެއް ލަނޑު ކާމިޔާބުކޮށްފައެވެ. އެއަށްފަހު 2012 ވަނަ އަހަރު އޭނާ ބަދަލުވީ އެވަޓަންއަށެވެ. އޭނާ ވަނީ އެވަޓަންގައި ހޭދަކުރި ހަތަރު ސީޒަނުގައި 90 އަށްވުރެ ގިނަ މެޗު ކުޅެފައެވެ.\nއެވަޓަން ދޫކޮށް ސްޓޯންސް ސިޓީއަށް ބަދަލުވީ 2016 ވަނަ އަހަރެވެ. އޭނާ ވަނީ މިހާތަނަށް އެޓީމަށް ކުޅުނު 68 މެޗުގައި ފަސް ލަނޑު ކާމިޔާބުކުރުމުގެ އިތުރުން އެ ކްލަބާއެކު ޕްރިމިއާ ލިގު އަދި ލީގް ކަޕް ކާމިޔާބުކޮށްފައެވެ.\nއިނގިރޭސި ގައުމީ ޓީމަށް 24 މެޗު ކުޅެފައިވާ ސްޓޯންސް ވަނި އެވަޓަންގެ އެންމެ ޒުވާން ކުޅުންތެރިޔާގެ މަގާމު 2014 ވަނަ އަހަރުގެ ސީޒަނުގައި ހޯދާފައެވެ.


COVID-19: Fiyavalhuthah Varugadhakoh Eh Gein Aneh Geyah Dhiyun Manaakoffi ކޮވިޑް-19: ފިޔަވަޅުތައް ވަރުގަދަކޮށް އެއްގެއިން އަނެއް ގެޔަށް ދިޔުން މަނާކޮށްފި – Huvadhoo News COVID-19: Fiyavalhuthah Varugadhakoh Eh Gein Aneh Geyah Dhiyun Manaakoffi Huvadhoo News\nކޮވިޑް-19: ފިޔަވަޅުތައް ވަރުގަދަކޮށް އެއްގެއިން އަނެއް ގެޔަށް ދިޔުން މަނާކޮށްފި\nފޮޓޯ: އައްޑޫ ސިޓީ މަގުމަތީގައި ރޭންޑަމް ސާމްޕަލް ނެގުމުގެތެރެއިން\nއައްޑޫ ސިޓީގައި ކޮވިޑް-19ގެ ހާލަތު ދުވަހެއް ދުވަހެއް އިތުރުވަމުންދާތީ މިބަލި ކޮންޓްރޯލް ކުރުމަށް އަޅާފައިވާ ފިޔަވަޅުތައް ވަރުގަދަކޮށް އެއްގެއިން އަނެއް ގެޔަށް ދިޔުން ހުއްޓާލަން އަންގައިފިއެވެ.\nއައްޑޫ އިމަރޖެންސީ އޮޕަރޭޝަންސް ސެންޓަރުގައި ބޭއްވި ނޫސްވެރިންގެ ބައްދަލުވުމުގައި އައްޑޫސިޓީ މޭޔަރ އަލީ ނިޒާރު ވިދާޅުވީ އައްޑޫ ސިޓީގައި ބަލި ފެތުރޭ މިންވަރު އިތުރުވެފައިވާތީ މިހާރު އަޅާފައިވާ ފިޔަވަޅުތައް ވަރުގަދަކުރަން ޖެހޭ ހާލަތަށް ގޮސްފައިވާ ކަމަށެވެ.\nއެގޮތުން އަޅަން ނިންމާފައިވާ ފިޔަވަޅުތަކުގެ ތެރޭގައި އާންމުކޮށް އެންމެން އެއްތަނަކަށް އެއްވެގެން ކުރިއަށްގެންދާ ހަރަކާތްތައް ހުއްޓާލުމާއި ސްކޫލު ކިޔެވުން ފިޔަވައި އެހެން ހުރިހާ ހަރަކާތެއް ހުއްޓާލުން އަދި އެއް ގެއިން އަނެއް ގެއަށް ޒިޔާރަތްކުރުން ހުއްޓާލުން ހިމެނޭކަމަށް މޭޔަރ ވިދާޅުވިއެވެ.\nއައްޑޫ ސިޓީގެ އެންމެ ފަހުގެ ތަފާސް ހިސާބުތަކަށް ބަލާލާއިރު މިހާތަނަށް ޖުމްލަ 2494 މީހުން ވަނީ ބަލިން ރަނގަޅުވެފައިވާއިރު3މީހަކަށް ހޮސްޕިޓަލުގައި ދަނީ ފަރުވާ ދެމުންނެވެ. ކޮވިޑަށް ފައްސިވި މީހުންގެ ޖުމްލަ އަދަދު މިވަނީ 2768 އަށް އަރާފައެވެ. އަދި 10 މީހަކު ވަނީ މިބަލީގައި ނިޔާވެފައެވެ.


Department of Juvenile Justice ufahdhaifi - AO News\nޑިޕާޓްމަންޓް އޮފް ޖުވެނައިލް ޖަސްޓިސް - ފޮޓޯ: ހޯމް މިނިސްޓްރީ\nކުޑަކުދިންގެ ޢަދުލުގެ ޤާނޫނުގެ ދަށުން ޑިޕާޓްމަންޓް އޮފް ޖުވެނައިލް ޖަސްޓިސް މިއަދު އުފައްދައިފިއެވެ.\nޑިޕާޓްމަންޓް އޮފް ޖުވެނައިލް ޖަސްޓިސް އުފައްދާފައި ވަނީ ކުޑަކުދިންގެ އަދުލުގެ ޤާނޫނުގެ ދަށުންނެވެ. އެ ޤާނޫނަކީ 14 ނޮވެންބަރު 2019 ގައި ރައްޔިތުންގެ މަޖިލީހުން ފާސްކުރައްވާ، 20 ނޮވެންބަރު 2019 ވަނަ ދުވަހު ރައީސުލްޖުމްހޫރިއްޔާ ތަސްދީޤުކުރެއްވުމުން ގެޒެޓްކުރެއްވި ޤާނޫނެކެވެ.\nޑިޕާޓްމަންޓް އޮފް ޖުވެނައިލް ޖަސްޓިސް ހުޅުއްވައިދެއްވީ މިނިސްޓަރ ޢިމްރާން ޢަބްދުﷲއެވެ. އެޑިޕާޓްމަންޓް ހިނގަމުންދާނީ މިނިސްޓަރ އޮފް ހޯމްއެފެއާޒްގެ ބެއްލެވުމުގެ ދަށުންނެވެ.\nޑިޕާޓްމަންޓް އޮފް ޖުވެނައިލް ޖަސްޓިސް ހުޅުއްވައިދެއްވުމަށްފަހު މިނިސްޓަރ ޢިމްރާން ޢަބްދުالله ވިދާޅުވީ މުޖުމަތައުގެ ގާތްގަނޑަކަށް ތިންބައިކުޅަ އެއްބައި ކަމުގައިވާ ކުޑަކުދިންނަށް ރައްކާތެރިކަމާއި, އަމާންކަން ކަށަވަރުކުރުމަކީ ކުޑަކަމެެއް ނޫންކަމަށާއި, މިއީ ވަރަށް ބޮޑު ޒިންމާއެއް, މަސްއޫލިއްޔަތެއް އަދި އަމާނާތެއް ކަމަށެވެ. ރާއްޖޭގެ މުޖުތަމައުގެ ކަންކަން އޮތްގޮތުން ކުޑަކުދިންގެ އަދުލުގެ ނިޒާމްގެ ތެރެއަށް ވަންނަ ކުދިން ދުވަހުން ދުވަހަށް އިތުވަމުންދާކަން ފާހަގަކުރައްވާ މިނިސްޓަރ ވިދާޅުވީ އެކަމަށް އެކަށީގެންވާ މަސައްކަތްތަކެއް ކުރެވިގެން މެނުވީ ރާއްޖޭގެ މުސްތަޤުބަލު އުޖާލާ އަލިވެގެން ނުދާނެކަމަށެވެ.\n“ޢާއްމު އަދުލުގެ ނިޒާމްގެ ތެރެއިން ކުޑަކުދިންގެ އަދުލުގެ ނިޒާމެއް ހަރުދަނާގޮތެއްގައި ހިންގި އެނިޒާމް ފުރިހަމަކުރެވުމަކީ މުޖުތަމައު ހަރުދަނާވެ, ބަދަހިވެ ދުޅަހެޔޮވުން. އެކަމަށްޓަކައި އަޅުގަނޑުމެން މިއެޅި ބިންގަލަކީ ވަރަށް މުހިއްމު ބިންގަލެއް”, މިނިސްޓަރ ވިދާޅުވިއެވެ.\nޑިޓްމަންޓް އޮފް ޖުވެނައިލް ޖަސްޓިސްގެ ޑިރެކްޓަރ ފާޠިމަތު ރޫނާ ވިދާޅުވީ އެންމެ ބޮޑު އަމާޒަކީ ކުޑަކުދިން ޖަލަށް ދިއުމުގެ ކުރިން އެކުދިން އަނބުރާ މުޖުތަމައުއަށް ގެނައުން ކަމަށެވެ. އެކުދިން ތިބެން ޖެހޭނީ ގޭގައި, އަދި ސްކޫލްތަކުގައި ކަމަށާއި, މުހިއްމު އަމާޒަކީ އެއީކަމަށް ވިދާޅުވިއެވެ.\nޑިޕާޓްމަންޓް އޮފް ޖުވެނައިލް ޖަސްޓިސްގައި ގައި މަސައްކަތްކުރައްވާނީ ކުޑަކުދިންގެ މައްސަލަތަކަށް ޚާއްޞަކޮށްފައިވާ އެކަމަށް ޚާއްޞަ ތަމްރީނު ލިބިފައިވާ މުވައްޒަފުންނެވެ. ޑިޕާޓްމަންޓް އޮފް ޖުވެނައިލް ޖަސްޓިސް އުފެދުމާއެކު، މިނިސްޓްރީ އޮފް ހޯމްއެފެއާޒްގެ ދަށުން ހިނގަމުން އައި ޖުވެނައިލް ޖަސްޓިސް ޔުނިޓް އުވުނީއެވެ.\nމިނިސްޓްރީ އޮފް ޖަސްޓިސްގެ ދަށުން ހިންގާ ޔުނިޓެއްގެ ގޮތުގައި ”ޖުވެނައިލް ޖަސްޓިސް ޔުނިޓް” ވުޖޫދަށް އައީ 2007 ވަނަ އަހަރުއެވެ. 2008 ވަނަ އަހަރު ސަރުކާރުގެ އޮނިގަނޑަށް އައި ބަދަލާގުޅިގެން ޖުވެނައިލް ޖަސްޓިސް ޔުނިޓް، އެޓަރނީ ޖެނެރަލްގެ އޮފީހުގެ ދަށަށް ބަދަލުވިއެވެ. އެއަށްފަހު، 2010 ވަނަ އަހަރުގެ ޖުލައިމަހު އިތުރު މޭންޑޭޓްތަކާއެކު ޖުވެނައިލް ޖަސްޓިސް ޔުނިޓް، މިނިސްޓްރީ އޮފް ހޯމްއެފެއާޒްގެ ދަށަށް ބަދަލުކުރެއްވިއެވެ.\nޤާނޫނާ ހިލާފްވާ 18 އަހަރުން ދަށުގެ ކުދިންގެ މަސްލަހަތު ހިމާޔަތްކޮށްދިނުމަށް، ކޭސްވަރކް ކުރުމަށާއި، އެކުދިން އިސްލާހުކޮށް އަނބުރާ މުޖުތަމައުއަށް ގެނައުމަށް ރިހިބިލިޓޭޝަން ޕްރޮގްރާމްތައް މިއަދުން ފެށިގެން ހިންގާނީ ޑިޕާޓްމަންޓް އޮފް ޖުވެނައިލް ޖަސްޓިސްއިންނެވެ. ކުޑަކުދިންގެ މަސްލަހަތު ހިމާޔަތްކުރުމަށް ޝަރުއީ އަދި ތަހުޤީޤީ މަރުހަލާގައިވެސް މަސައްކަތްކޮށް ޑައިވަރޝާން ޕްރޮގްރާމްތަކާއި ކޮމިއުނިޓީ ކޮންފަރަންސިންގ ރާވާ ހިންގުމުގެ އިތުރުން، ކުށުގެ ވެއްޓަށް ހުށަހެޅިފައިވާ ނުވަތަ ހުށަހެޅިދާނެކަމަށް ފެންނަ ކުދިންގެ މައްސަލަތަކުގައި ނަފްސާނީ އަދި އިޖްތިމާޢީ އެހީތެރިކަން ފޯރުކޮށްދީ އަދި ހުރިހާ މަރުހަލާއެއްގައި ކުޑަކުދިންގެ ޙައްޤުތަކާޢި މަސްލަހަތު ހިމާޔަތްކުރާނީ ޑިޕާޓްމަންޓް އޮފް ޖުވެނައިލް ޖަސްޓިސްއިންނެވެ. ހޭލުންތެރި ކުރުވުމާއި، ބަންދުގައި ތިބޭކުދިންގެ ހާލަތު މޮނިޓަރ ކުރުމުގެ މަސައްކަތްވެސް މަތިކުރައްވާފައިވަނީ ޑިޕާޓްމަންޓް އޮފް ޖުވެނައިލް ޖަސްޓިސްއާއެވެ.\nއ.ދގެ ޖެނެރަލް އެސެމްބްލީއިން ކުޑަކުދިންގެ ޙައްޤުތަކާއި ބެހޭ ޤަރާރެއް ފާސްކުރެއްވީ 1959 ވަނަ އަހަރުގެ ނޮވެންބަރު މަހުގެ 20 ވަނަ ދުވަހުއެވެ. އަދި ހަމައެހެންމެ 1989، ނޮވެމްބަރު 20 ވަނަ ދުވަހު ވަނީ އެ ޤަރާރަށް 30 އަހަރުފުރުން ފާހަގަކުރުމާ ގުޅިގެން ކުޑަކުދިންގެ އިންސާނީ ޙައްޤުތައް ރައްކާތެރިކުރުމުގެ ގޮތުން ކުޑަކުދިންގެ ޙައްޤުތައް ރައްކާތެރިކުރުމަށް ބައިނަލްއަޤްވާމީ މުއާހަދާއެއް އ.ދގެ ޖެނެރަލް އެސެމްބްލީގެ އިއްތިފާގުން (44/25 ނަންބަރު ޤަރާރުން) ފާސްކުރައްވާފައެވެ. އަދި ދިވެހިރާއްޖޭން 1990 އޯގަސްޓް 20ގައި އެ މުއާހަދާގައި ސޮއިކޮށް 1991 ފެބްރުއަރީ 11ގައި މި މުއާހަދާ ވަނީ ތަޞްދީޤްކުރައްވާފައެވެ. އަދި މުއާހަދާ ތަޞްދީޤްކުރިތާ 30 އަހަރު ފަހުން 2019 ނޮވެމްބަރު 20ގައި ދިވެހިރާއްޖޭގެ ރައީސުލްޖުމްހޫރިޔާ ކުޑަކުދިންގެ ޙައްޤުތައް ރައްކާތެރިކުރުމުގެ ޤާނޫނު އަދި ކުޑަކުދިންގެ އަދުލުގެ ޤާނޫނު ވަނީ ތަޞްދީޤްކުރައްވާފައެވެ.\nހޯމް މިނިސްޓްރީކުޑަކުދިންކުޑަކުދިންގެ ޙައްޤުތައް\nހިތަދޫގައި ކުޑަކުއްޖަކަށް ޖިންސީ ގޯނާކުރި މައްސަލައިގައި އަދި އެއްވެސް މީހަކު ހައްޔަރުކޮށްފައެއް ނުވޭ


Niyafathi dhigu tha? Avahah kandaa! – Iru\nފެން ކުންފުނިން ދެއްވަދޫ އަށް 300 ކޭސް ފެން ދެނީ\nނިޔަފަތި ދިގުތަ؟ އަވަހަށް ކަނޑާ!\nމުޅި ދުނިޔެއަށް ދިމާވެފައިވާ ނުރައްކާތެރި ކޮރޯނާވައިރަހުން ސަލާމަތްވެ ތިބުމަށް، ސާފުތާހީރުކަން އިސްކުރުމަށް ޑޮކްޓަރުންނާއި ސިއްޙީ މާހިރުން އަންނަނީ ކެނޑިނޭޅި ނަސޭހަތްތެރިވަމުންނެވެ. އެގޮތުން، ދާދި ފަހުން އޮސްޓްރޭލިއާގެ ނަރުހަކާ ހަވާލާދީ އާންމުކުރި ފޭސްބުކު ޕޯސްޓެއްގައި ބުނާ ގޮތުން، ކޮރޯނާވައިރަހުން ރައްކާތެރިވުމުގެ ގޮތުން އަޅާ ފިޔަވަޅުތަކުގެ ތެރޭގައި އަތާއި ފައިގެ ނިޔަފަތިތައް ކެނޑުން ވަރަށް މުހިންމެވެ.\nމީގެ އިތުރުން، މަޝްހޫރު ‘އިންސައިޑާ’ މެގެޒިންއަށް ޑރ. ނޭހާ ޕަޓަކް ދިން އިންޓަވިއުއެއްގައި ހާމަކުރި ގޮތުގައި، މި ދަނޑިވަޅުގެ ނިޔަފަތި ތަކުގެ ސާފުތާހިރު ކަމަށް ވަރަށް ބޮޑަށް ބަލަން ޖެހޭނެއެވެ. އޭނާ އިރުޝާދުދޭ ގޮތުގައި، ނިޔަފަތިތައް ބަހައްޓަން ޖެހޭނީ އިނގިލީގެ ކޮޅަށްވުރެ ދިގު ނޫން ވަރެއްގައެވެ. އަދި ހަމައެހެންމެ، އަނގައިން ނިޔަފަތިކެނޑުމުގެ އާދައާ ވެސް ދުރުވާން ޖެހޭނެ ކަމަށް ޑރ. ނޭހާ އިރުޝާދުދެއެވެ.\nހަންގަނޑާއި ނިޔަފަތީގައި ކޮރޯނާވައިރަސް ދެމިހުންނަނީ ކިހާ އިރެއް ވަންދެން ކަން މިހާތަނަށް ހާމަވެފައި ނެތަސް، އެންމެ ރައްކާތެރި ގޮތަކީ ނިޔަފަތިތައް ކަނޑައިގެން ހުރުން ކަމަށް ތަޖުރިބާކާރުން ލަފާދެއެވެ. ސަބަބަކީ، ނިޔަފަތި ތަކުގެ ދަށުގައި ވަރަށް ފަސޭހައިން ޖަރާސީމު ހަރުލާފައި ހުންނާތީ، އެއީ ވައިރަސް ފެތުރުމަށް ލިބޭ ޖަގަހައަކަށް ވެދާނެތީ ކަމަށް އެމީހުން ބުނެއެވެ.\nއަދި ކިތަންމެ ގިނައިން އަތްދޮވުނު ކަމުގައި ވިޔަސް، ނިޔަފަތި ތަކުގެ ދަށުގައި ހުންނަ ޖަރާސީމު ނައްތައިލުމަކީ ފަސޭހަ ކަމެއް ނޫން ކަމަށް ކަމާބެހޭ މާހިރުން ހާމަކުރެއެވެ. އެހެންކަމުން، މިކަން ކަމަށް ވިސްނައިގެން، ސާފުތާހިރު ކަމަށް އެންމެ އެކަށީގެންވާ ފިޔަވަޅުތައް އެޅުމަށް ލަފާދެއެވެ.


Haalugai Jehunu Dharivarunnah Sarukaarun Ehy Vedheny Emmas Dhuvahah ހާލުގައި ޖެހުނު ދަރިވަރުންނަށް ސަރުކާރުން އެހީވެދެނީ އެއް މަސް ދުވަހަށް – Huvadhoo News Haalugai Jehunu Dharivarunnah Sarukaarun Ehy Vedheny Emmas Dhuvahah Huvadhoo News\nހާލުގައި ޖެހުނު ދަރިވަރުންނަށް ސަރުކާރުން އެހީވެދެނީ އެއް މަސް ދުވަހަށް\nފޮޓޯ: ފިލިޕީންސްގައި ދިވެހި ދަރިވަރުން ތިބި ޑޯމިޓަރީގެ ސީލިންގަނޑު ވެއްޓިފައި\nފިލިޕީންސަށް އެރި ތޫފަން “ރާއީ”ގައި ހާލުގައި ޖެހުނު ދިވެހި ކިޔަވާ ކުދިންނަށް ސަރުކާރުން މާލީ އެހީތެރިކަން ފޯރުކޮށްދޭން ނިންމައިފިއެވެ.\nތޫފާން “ރާއީ”ގެ ސަބަބުން ފިލިޕީންސްގެ ސޭބޫ ސިޓީގައި ތަޢުލީމު ޙާޞިލުކުރަމުންދާ ދިވެހި ދަރިވަރުންތަކެއް ދިރިއުޅެމުން ދިޔަތަނުގެ ސީލިންގަނޑު ވެއްޓި ހިފާ ގެންގުޅޭ ތަކެއްޗަށް ބޮޑެތި ގެއްލުންތަކެއްވެ، ފެނާއި ކަރަންޓު ކެނޑި، މުއާޞަލާތީ އަދި އެހެނިހެން އަސާސީ ޚިދުމަތްތަކަށް ބުރޫއެރުމުގެ ސަބަބުން ދިވެހި ދަރިވަރުން ތިބީ ހާލުގައި ޖެހިފައެވެ.\nއެހެންކަމުން އަސާސީ ޚިދުމަތްތައް ލިބެންހުރި ހިޔާވައްސަކަށް ވަގުތީގޮތުން ބަދަލުވުމަށް ޓަކައި، އެންސްޕާއާއި ޒަކާތު ފަންޑު މެދުވެރިކޮށް އެކުދިންނަށް އެއްމަސް ދުވަހުގެ މާލީ އެހީއެއް ދިނުމަށް ރާއްޖޭގެ ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު ވަނީ ނިންމާފައެވެ.\nދިވެހި ދަރިވަރުން ދިރިއުޅެމުންދިޔަ ސަރަހައްދަށް ދިމާވެފައިވާ އެންމެ ބޮޑު މައްސަލައަކީ ފެނާއި ކަރަންޓުގެ ޚިދުމަތް ނުލިބުމެވެ. އޭގެ ސަބަބުން އަސާސީ ޚިދުމަތްތައް ނުލިބި އެންމެ ކުޑަމިނުން އެކުދިންގެ އާއިލާއަށް ގުޅޭނެ ގޮތެއް ނެތި ނެޓްވޯކް ހޯދުމަށްވެސް ދަތިތަކާއި ކުރިމަތިލާންޖެހެއެވެ.\nޕިލިޕީންސް އާންމު ހާލަތަށް ގެނައުމަށްޓަކައި މަހެއްހާ ދުވަސް ނަގާނެ ކަމަށް އެޤައުމުގެ ސަރުކާރުން ވިދާޅުވެފައިވާތީ ދިވެހި ސަރުކާރުން ނިންމާފައިވަނީ އެއްމަސްދުވަހުގެ އެހީއެއް ދިވެހި ކުދިންނަށް ފޯރުކޮށްދިނުމަށެވެ.\nމިގޮތަށް ނިންމެވުމާ ގުޅިގެން، އެ ދަރިވަރުންނަށް މާލީ އެހީތެރިކަން ފޯރުކޮށްދިނުމުގެ މަސައްކަތް ރާއްޖޭގެ ފޮރިން މިނިސްޓްރީއިން ކަމާގުޅުން ހުރި އިދާރާތަކާ އެކު ކުރަމުންގެންދާނެ ކަމަށް ވެސް އެ މިނިސްޓްރީން ވަނީ ވިދާޅުވެފައެވެ.\nތޫފާން ރާއީގެ ސަބަބުން ފިލިޕިންސްގައި ހާލުގައި ޖެހުނު ދިވެހި ދަރިވަރުންނަށް ކާނާއާއި ބޯފެން ލިބިއްޖެ ކަމަށް މީގެ ދެ ދުވަސް ކުރިން ފޮރިން މިނިސްޓްރީން ވަނީ ހާމަކޮށްފައެވެ.\nހާލުގައި ޖެހުން ފިލިޕީންސް ދިވެހި ކިޔަވާ ކުދިން


flat libunu meehunge nanthah haama nukuree olhuvaalumaa makaru...\nފްލެޓް ހޯދަން ކޮރަޕްޝަންގެ އަމަލު ބައެއް ފަރާތްތަކުން ހިންގި ކަމަށް މައުލޫމާތު ލިބޭ\nހައްގު ނޫން މީހުނަށް ފްލެޓް ނުދީވާ ކަމަށް މައުލޫމާތު ލިބޭ\nކ. މާލެ 12 ސެޕްޓެންބަރ 2017 | އަންގާރަ 18:18 4,343\nއިދިކޮޅު އިއްތިހާދުން ބޭއްވި ނޫސްވެރިންގެ ބައްދަލުވުމުގައި މަހްލޫފު މައުލޫމާތު ދެއްވަނީ:-- - މުހައްމަދު ފަޒީން\nފްލެޓް ލިބުނު މީހުންގެ ނަންތައް ހައުސިން މިނިސްޓްރީން ހާމަ ކޮށްފައި ނުވަނީ ފްލެޓްދިނުމުގައި މަކަރާއި ހީލަތް ހަދާފައި ވާތީ ކަމަށް އިދިކޮޅު އިއްތިހާދުން ބުނެފި އެވެ.\nގުޅިފައިވާ ސިޔާސީ ޕާޓީތަކުގެ ފަރާތުން އަންގާރަ ދުވަހުގެ ހަވީރު ބޭއްވި ނޫސްވެރިންގެ ބައްދަލުވުމުގައި އެ ކޯލިޝަނުގެ ތަރުޖަމާނު އަދި ރައްޔިތުންގެ މަޖިލީހުގެ ގަލޮޅު ދެކުނު ދާއިރާގެ މެމްބަރު އަހްމަދު މަހްލޫފު ވިދާޅުވީ ބައެއް ފަރާތްތަކުން ނަހަމަ ގޮތުގައި ކޮރަޕްޝަން އެކުލެވޭނެ ގޮތަށް ފްލެޓް ހޯދުމަށް މަސައްކަތް ކޮށްފައިވާ ކަަމުގެ މައުލޫމާތު ލިބިފައިވާ ކަމަށެވެ..\n"އެއް މައްސަލަ އެބަހުރި ފާހަގަ ކުރެވިފައި ދެ ލައްކަ ވަަރަކަށް ރުފިޔާ ހައުސިން މިނިސްޓްރީގެ ބައެއް ފަރާތްތަކަށް ހުށައަޅައިގެން އޭގެ ބަދަލުގައި ފްލެޓް ހޯދާފައި. އެހެންވީމަ މި ފުރުސަތުގައި އަޅުގަނޑު ފާހަގަ ކުރަން އެފަދަ ގޮތްގޮތަށް ކޮރަޕްޝަން އެކުލެވޭ ގޮތަށް ފްލެޓް ހޯދާފައިވާ ފަރާތްތަކުގެ މައްސަލަތައް ބެލޭނެ. ހަމަ މިއާއެކީގައި މެޑަމް ފާތިމަތު އިބްރާހިމް ހިންގަވާ އޮފީސް މެދުވެރިކޮށް ވެސް ގިނަ ބަޔަކަަށް ފްލެޓް ދިނުމަށް މަސައްކަތް ކޮށްފައިވާކަން އަޅުގަނޑުމެނަށް ވަނީ މައުލޫމާތު ލިބިފައި،" މަހްލޫފު ވިދާޅުވި އެވެ.\nފްލެޓް ލިބިފައިވާމީހުންގެ ނަންތައް ހާމަ ކުރުމަށް ވުރެ ބޮޑަށް ދެ ފުށްފެންނަ ގޮތަކަށް އެކަން ނުކުރެވޭނެ ކަމަށާއި ފްލެޓް ނުލިބުނު މީހުނަށް ނުލިބުނު ސަބަބު އެނގެން ޖެހޭނެ ކަަމަށް ވެސް ވިދާޅުވި އެވެ.\n"މިކަންކަން ދިރާސާކޮށް ބެލިއިރު މައުލޫމާތު ލިބިފައި އެބަހުރި 100 ޕޮއިންޓް ލިބިފައިހުރި ފަރާތަައް (ފްލެޓް) ނުލިބި 60 ޕޮއިންޓް ލިބުނު ފަރާތްތަކަށް ލިފައި އެބަހުރި. އެހެންވީމަ 100 ޕިޮއިންޓް ލިބުނު މީހާއަށް އެބަ އެނގެން ޖެހޭ ކީއްވެގެން ކަން ތިމަންނާއަށް ނުލިބި 60 ޕޮއިންޓް ލިބުނު މީހާއަށް ފްލެޓް ލިބިފައި ހުރީ ކީއްވެކަން،" އޭނާ ވިދާޅުވި އެވެ.\nމީގެ އިތުރުން ފްލެޓް ދޭން ޖެހޭ މީހުން ޔަގީން ކުރުމަށް އެގޭގެއަށް ގޮސް ބަލާ ޗެކް ކުރާނެ ކަމަށް ސަރުކާރުން ބުނެފައިވާއިރު ފްލެޓް ދީފައިވަނީ އޭގެ ހައްގުވެރިންނަށްކަން މީހާރު އެނގޭނެ ގޮތެއް ނެތް ކަމަށްވެސް އޭނާ ވިދާޅުވި އެވެ.\nގެދޮރުވެރިކަމުގެ މަޝްރޫއުގެ ދަށުން ފްލެޓް ލިބުނު މީހުންގެ ލިސްޓް މިދިޔަ ހޯމަ ދުވަހު ހައުސިން މިނިސްޓްރީން އިއުލާންކުރި އިރު އެމީހުންގެ ނަންތައް ހާމަކޮށްފައެއްނުވެ އެވެ. އޭގެ ބަދަލުގައި ހުޅުމާލެ އިން ދޫކުރަން ހަމަޖައްސާފައިވާ މި ފްލެޓްތައް ލިބޭ މީހުން އެ ލިސްޓުގައި، ނަމާއި އެޑްރެސް ފަދަ މައުލޫމާތު ނުހިމަނައި ފޯމު ނަންބަރު އެކަނި ޖަހާފައި އޮތުމުން ގިނަ ބަޔަކު ދަނީ ފާޑު ކިޔަމުންނެވެ.\nމި ފްލެޓްތަަކަށް ގާތްގަނޑަކަށް 15،000 މީހުން ފޯމު ހުށަހަޅާފައިވާއިރު އޭގެ ތެރެއިން ފްލެޓް ކަށަވަރުވެފައިވާ ކަމަށް ބުނެފައިވަނީ 661 މީހުނަށެވެ.


އެވްލީން… 15 | Esfiya - Dhivehi Vaahaka Site\n” ސިސް … ” ތަށި ތަޅައިގެންގޮސް ލިވިންގް ރޫމްގައި ޖަހާފައިވާ މަޑު ފެލި ކުލައިގެ މާބްލް މައްޗަށް ވެރިގެން ދިއުމާއެކު ޒަވީންއަށް ބުނެލެވުނެވެ.\n” ޒޭވް ނުވެސް ބުނެ އައީމަ ވާނީ މިހެންނު… ” ރިހާނީ ހާސްކަމާއި ރުޅިވެރިކަން ފޮރުވަމުން ހިނިތުންވެލިއެވެ. ނަމަވެސް އެވްލީން ފެނުމާއެކު އޭނައަށް އެކަން ކާމިޔާބު ކުރެވޭ ގޮތެއްނުވިއެވެ.\n” ކޮބާ މޯމް… ؟ ” ޒަވީން މިފަހަރު ސުވާލު ކޮށްލީ އަކިޔަސް އާއެވެ. ނަމަވެސް އަކިޔަސް ޒަވީންގެ އެސުވާލަށް ޖަވާބެއް ނުދިނެވެ. އޭނަ ހުރީ ފެންނަމުންދާ މަންޒަރު ޤަބޫލުކުރަން ދަތިވެފައެވެ.\n” މޯމް އިސް އިން ހާރ ރޫމް…. ” ރިހާނީ މެއިޑަކަށް ގޮވާފައި ތަޅައިގެން ގޮސްފައިވާ ބިއްލޫރި ކޮޅުތަކާއި ބިންމައްޗަށް ވެރިފައިވާ ޖޫސް ސާފްކުރަން އަންގާލިއެވެ.\n” ވަޓް ވޯސް ދެޓް ސައުންޑް ރިނީ ؟ ” ގޭގެ ބޮޑު ސިޑިން ފައިބައިގެން އައި ޒަރާ ސުވާލުކޮށްލީ ރިހާނީއާއެވެ. ޒަރާ ލައިގެން ހުރި ހުދުކުލައިގެ މެކްސީއާއި ގުޅޭ ގޮތަށް ބޭނުން ކޮށްފައިވާ އެމެރެލްޑް އަދި ޖަވާހިރުގެ ގަހާނަތަކުން ޒަރާގެ ކަނދުރާގެ ފަޅުކަން ވަނީ ފިލުވާލާފައެވެ. އުސްފައިވާނަކަށް އަރައިގެން ހުރުމުގެ ސަބަބުން ޒަރާގެ އިސްކޮޅު ކުރިއަށްވުރެ ދިގުކަމަށް ދައްކައެވެ. ޒާރާއަށް ބަލާފައި އެއީ ޒުވާން ދެފިރިހެންކުދިންގެ މަންމައެކޭ އެކަކު ވެސް ނުބުނާނެ އެވެ.\nޒަރާގެ އަޑު އިވުމާއެކު އެވްލީންއަށް ސިޑިއާއި ދިމާއަށް ބަލައިލެވުނެވެ. އޭރު ޒަރާ ސިޑީގެ އެއްމެފަހު ހަރުފަތްތައް ގިރާކުރަނީއެވެ.\n” ތަށި ތަޅައިގެން ދިޔަ އަޑު…. ” ރިހާނީ ޒަރާގެ ސުވާލަށް ޖަވާބު ދިނެވެ.\n” މޯމް… ” ޒަވީން ހަލުވި ފިޔަވަޅުތަކެއްގައި ގޮސް ޒަރާ ކައިރިއަށް ހުއްޓުނެވެ. ” ޒޭވް.. ވަޓް އަ ބިގް ސަޕްރައިޒް… ” ޒަވީންގެ ގައިގައި ބައްދާލަމުން ޒަރާ ބުނެލިއެވެ. އުފާވެފައި ހުރުމުގެ ސަބަބުން ޒަރާއަށް ޒަވީންގެ ގައިގައި ބައްދާލެވުނީ ތަންކޮޅެއް ބާރަށެވެ. ” މޯމް… ނޭވާ ނުލެވޭހާ ބާރަށޭ ހަގް ކޮށްލައިގެން ތިހުރީ… ” ޒަވީން ލާނެއް ރާގަކަށް ބުނެލި ޖުމްލައާއެކު ޒަރާ ޒަވީންގެެ ގައިން ދޫކޮށްލަމުން ޒަވީންގެ ބޮލުގައި ފިރުމާލިއެވެ. ” ޒޭވް ނުފެނި އެހާ ގިނަ ދުވަސް ވީމަ ވާނީ މިވަރު… ޒޭވް މަތިން ހާދަ މިސް ވިޔޭ… ” ލިބުނު އުފަލެއްގެ ސަބަބުން ޒަރާގެ ލޮލުން ކަރުނަ ހިލުނެވެ. ” މޯމް ދެން ރޯކަށް ނޫނޭވީ… މޯމްއަށް ދޭން ބޮޑު ސަޕްރައިޒެއް ހިފައިގެން މިއައީ… ” ޒަރާގެ ލޮލުން ފައިބަމުން ދިޔަ ކަރުނަތައް ޒަވީން ފޮހެލަދިނެވެ. ” ކޮބާތަ ބޮޑު ސަޕްރައިޒަކީ ؟ ” ޒަރާ އަހާލައިފިއެވެ. ޒަވީން ފެނުމާއެކު ޒަރާއަށް ވަށައިގެން ވާހާ އެއްޗެއް ޢައިބު ވެފައިވާ ފަދައެވެ. އެހެން ނޫންނަމަ ހުއްޓުން އަރާފައި ހުރި އެވްލީން އޭނައަށް ފެނުނީހެވެ.\n” މޯމް ދެޓް އިސް އެވްލީން. މައި ވައިފް…. ” ޒަވީން އެވްލީންއާއި ދިމާއަށް އިޝާރާތް ކޮށްލިއެވެ. ޒަރާއަށް އެވްލީން ފެނުމާއެކު ހީވީ އޭނަގެ މޫނަށް ބާރުގަދަ އެތިފަހަރެއް ވީއްލައިލުވުނު ހެންނެވެ. ޒަރާއަށް ވަގުތުން ބަލާލެވުނީ އަކިޔަސް އަށެވެ. އަކިޔަސްގެ ރުޅިއައިސް ރަތްވެފައިވާ މޫނު ފެނުމާއެކު ޒަރާ އެވްލީންއާއި ދިމާއަށް ބަލަލީ ހިތްހަމަނުޖެހިފައެވެ. ޒަރާގެ އެބެލުމުން އެވްލީންގެ ހިތުގައި ބިރުވެރިކަމުގެ ތޫފާނެއް އުފެދިގެން ދިޔައެވެ. ނޭވާލާންވެސް ކުޑަ އިރުކޮޅަކަށް އެވްލީން ހަނދާން ނެތުނެވެ. ދެން ވާނެ ގޮތަކާއި މެދު ވިސްނާލަންވެސް އެވްލީންއަށް އުދަގޫ ވިއެެވެ.\nޒަވީންގެ ޖުމްލައިން އަކިޔަސް ކޮންޓްރޯލް ކޮށްގެން ހުރި ރުޅިގަނޑު މަތަ ނުވާ ހިސާބަށް ދިއުމުގެ ކުރިން އަކިޔަސް ބޭނުންވީ އެތަނުން ދާށެވެ. އެހެންނޫންމަ އޭނަ އަތުން ފައިން ގޯސް ހެދިދާނައެވެ. އަކިޔަސް ޖިންސްގެ ޖީބަށް އަތް ކޮށްޕާލަމުން ބާރު ފިޔަޅުތަކެއްގައި އޭނަގެ ކޮޓަރިއާއި ދިމާއަށް މިސްރާބު ޖެހިއިރު އަތްވަނީ މުށްކެވިފައެވެ.\n” ބްރޯ… ” ކޮޓަރިއާއި ދިމާއަށް ހިނގަމުންދިޔަ އަކިޔަސްގެ ފިޔަވަޅުތައް މަޑުޖެހިލީ ޒަވީންގެ އަޑަށެވެ. ” ހާދަ އަވަހަކަށް ތިދަނީ….\n” ޒޭވް އަހަރެން މިދުވަސްކޮޅު މަސައްކަތް ކުރަމުން އަންނަ ކޭސްގެ ސަބަބުން ވަރަށް ޓަޔަޑްވެފަ މިހުރީ… ފަހުންވެސް ވާހަކަ ދެއްކި ދާނެއެއްނު…. ” އަކިޔަސް އެވްލީންއާއި ދިމާއަށް ނުރުހުމުގެ ނަޒަރަކުން ބަލައިލަމުން ބުނެލިއެވެ. ޒަވީންއަށް އިތުރު ބަހެއް ނުބުނެވެނީސް އަކިޔަސް ބާރަކަށް ކޮރިޑޯއިން ހިނގާލާފައި ގޮސް ތިރީބައިގައި ހުންނަ އޭނަގެ ކޮޓަރިއަށް ވަދެއްޖެއެވެ.\n” ޒަވީން…. ” ވޯޓާރ ކްރިސްޓަލް ލިވިންގް ރޫމަށް ވަދެގެންއައި ބިލާލްއަށް ޒަވީން ފެނުމާއެކު ބުނެލެވުނެވެ. ” ޑޭޑް… ” ޒަވީން ބާރު ފިޔަވަޅުތަކެއްގައި ގޮސް ބިލާލް ކުރިމައްޗަށް ހުއްޓުނެވެ. ” އިޓްސް ނައިސް ޓު ސީޔޫ…. ” ބިލާލް ޒަވީންގެ ގައިގައި ބައްދާލަމުން ބުނެލިއެވެ. ޒަރާ ރުޅިވެރި ނަޒަރަކުން އެވްލީންއާއި ދިމާއަށް ބަލަހައްޓައިގެން ހުރުމަށްފަހު އަކިޔަސް ކައިރިއަށް ދިއުމަށް ރިހާނީއަށް އަމުރުކޮށްލިއެވެ. ރިހާނީ އަވަސް އަވަހަށް ކޮޓަރިއާއި ދިމާއަށް ހިނގައިގަތް އިރު އެމޫނުގެ ކުލަވަރު ވަނީ ބަދަލު ވެފައެވެ.\n” ޒޭވް… މަންމަމެންނާ މަޝްވަރާވެސް ނުކޮށް މެރީކޮށްގެން ތިއައީ… ” ޒަވީންއާއި އެވްލީންގެ ކައިވެންޏާ މެދު ޒަރާ އެއްގޮތަކަށްވެސް ހިތްހަމަ ނުޖެހުނެވެ. ނަމަވެސް އޭނަ އެކަން ފާޅެއް ނުކުރެއެވެ. އެވްލީން އަކީ ކާކުކަން އޭނަ ރަނގަޅަށް ދަނެއެވެ. ޒަވީން އޭނަގެ ދަލުގައި ޖައްސާލައިގެން ” ވޯޓާރ ކްރިސްޓަލް ” އަށް އެއައީ ބަދަލު ހިފަންކަން ޔަޤީނެވެ. އެވަގުތު ވެސް އެވްލީންގެ ހުރިހާ ހަޤީޤަތެއް ޒަވީންއަށް ކިޔައިދޭން ޒަރާ ބޭނުންވިއެވެ. ނަމަވެސް ބިލާލް ހުރުމުގެ ސަބަބުން އެކަން ކުރަން ފަސްޖެހެވުނެވެ.\n” ޒަރާ…ޒަވީން މިހާރު އެހުރީ ބޮޑުވެފައި… ހީ ކޭން ޓޭކް ޑިސިޝަން އޮފް ހިސް ލައިފް ބައި ހިމް ސެލްފް… އެންޑް ޒަރާ އުފާ ވާކަށްނު ޖެހޭނީ… ޒަރާ ބޭނުންވި ކަހަލަ ކުއްޖަކާ ވިއްޔާ ޒަވީން ކައިވެނި ކުރީވެސް…. ” ބިލާލްގެ ޖުމްލައިން ޒަރާގެ ދުލުގައި ތަޅު ލެވުނު ކަހަލައެވެ. ” ދަރިފުޅުމެން އެހާ ދިގު ދަތުރެއްކޮށްފަ އައީމަ ތިބޭނީ ވަރުބަލިވެފަ ، ދޭ އަވަހަށް އަރާމުކޮށްލަން… ” ބިލާލް އެވްލީންއާއި ދިމާއަށް ބަލައިލަމުން ބުނެލިއެވެ.\nރިހާނީ ކޮޓަރީގެ ދޮރު ހުޅުވާލުމަށްފަހު ކޮޓަރިއަށްވަނެވެ. އެއީ ފުދޭވަރެއްގެ ބޮޑު ކޮޓަރިއެކެވެ. ހުދުކުލައިގެ މާރބްލް ޖަހާފައިވާއިރު މާބްލްތައް ވިދަމުންދިޔައެވެ. މިއުރޯނޯ ގްލާސް ޗާންދަލިއާއިން ކޮޓަރީގެ ސީލިންގް ފަޅު ފިލުވާލާފައިވާއިރު ސީލިންގްގައިވަނީ ސްކައި ބްލޫކުލަ ލާފައެވެ. ކޮޓަރީގައި ހުދާއި ކަޅު ކުލައިގެ މޮޑާން ސޯފާސެޓެއް ބަހައްޓާފައި ވާއިރު ސޯފާ ސެޓް ކުރިމައްޗަށް ވާގޮތަށް ބިއްލޫރި މޭޒެއް ބަހައްޓާފައި ވެއެވެ. ކިންގް ސައިޒް އެނދުގެ ސަބަބުން ކޮޓަރިއަށް އިތުރު ފުރިހަމަކަމެއް ގެނެސްދީފައި ވާއިރު އެނދުވަށާ ހަރުކުރެވިފައިވާ ސަނދުވާތައް ވަނީ ވައްޓާލާފައެވެ. ކަޅުކުލައިގެ ޑިޒައިނާރ ކާޓެއިންތަކުން ކޮޓަރީގެ އެއްކޮޅުން އަނެއްކޮޅަށް ޖަހާފައިވާ ކުޑަދޮރުތައް ނިވާކޮށްލާފައި ވެއެވެ.\n” ކިޔާ…. އައި ކޭން ފީލް ޔޯރ ޕެއިން…. އެކަމަކު މާޒީވެ ގޮސްފައިވާ ކަންތަކާ މެދު ވިސްނީމަ ރަނގަޅު ފިއުޗާރ އެއްނުލިބޭނެ…. ” ކޮޓަރީގެ ކުޑަ ދޮރު ހުޅުވާލައިގެން ބޭރަށް ނަޒަރު ހުއްޓާލައިގެން ހުރި އަކިޔަސް ފެނުމާއެކު ރިހާނީ ވާހަކަ ދައްކަން ފެއްޓިއެވެ. ޓީޝާޓް ބާލާފައި ހުރުމުގެ ސަބަބުން އިރުގެ ދަޅަތައް އެކަސްރަތީ ހަށިގަނޑަށް އެޅިފައިވާއިރު ހީވަނީ ރީތި ތަސްވީރެއް ހެންނެވެ. އަކިޔަސް ރިހާނީގެ އެއްވެސް ވާހަކައަކަށް ސަމާލުކަމެއް ނުދިނެވެ. ” ކިޔާ ސްޕީކް ޓު މީ… ހަތަރު އަހަރު ވޭތުވެގެން ގޮސްފި ކިޔާ އަހަރެން އިގްނޯރ ކުރާތާ….. ޔޫ ޑޯންޓް ނޯ ހައު މަޗް އިޓް ހާރޓްސް މީ އެވްރީ ސިންގަލް ޑޭ…. ” ރިހާނީ ފުރަގަހުން އައިސް އަކިޔަސްގެ ގައިގައި ބައްދާލަމުން ރޯން ފެށިއެވެ. ” ރިނީ… އަހަރެން ބޭނުމީ އެކަނި ވެލަން…. ” އަކިޔަސް ރިހާނީ ދުރުކޮށްލަމުން ބުނެލިއެވެ. ” ކިޔާ…. ޕްލީސް އަހަންނަށް ތިހެން ނުހަދަ ބަލަ…. އަހަރެންގެ ހިތަށް ހާދަ ތަދުވެޔޭ… އެންމެ ފަހަރަކު ވިޔަސް ލޯބިވެޔޭ ބުނެބަލަ…. ” އަކިޔަސް ޓީޝާޓް ބޮލުން ވައްޓާލައިގެން ކޮޓަރިން ނިކުންނަން ހިނގައިގަތުމާއެކު ރިހާނީ އަކިޔަސްގެ ކުރިމައްޗަށް ހުއްޓުނެވެ. ” އަހަރެން ރިނީ ދެކެ ލޯބި ނުވާއިރު ކިހިނެއް އަހަރެން ލޯބިދޭނީ ؟ އައިމް ސޮރީ…. ” އަކިޔަސް ރިހާނީގެ މޫނަށް ނަޒަރު ހުއްޓާލިއެވެ. ” އިޓް އިސް އޯލް ބިކޯސް އޮފް ދެޓް ބިޗް… ” ރިހާނީ ރުންކުރު ރާގެއްގައި ބުނެލިއެވެ. ” ރިހާނީ ! ” އަކިޔަސް ހަޅޭއްލަވައިގަތެވެ. ” ކިޔާ ކިތަންމެ ވަރަކަށް ހަޅޭއްލެވިޔަސް އެއްވެސް ކަމެއް ބަދަލެއް ނުވާނެ… އަހަރެން ކިޔާއަށް ނިމުމެއްނެތް ލޯބި ދޭން އުޅޭއިރުވެސް ވައި ޑޫޔޫ ތިންކް އެބައުޓް ދެޓް އެވްލީން ؟ އޭނަ ކިޔާގެ ހިތަށް ދިން އަނިޔާތައް ކުޑައީތަ ؟ ކިޔާ ކޮންމެ އެއްޗެކޭ ބުންޏަސް ހަޤީޤަތް ވާނީ ހަޤީޤަތަށް… ޝީ އިސް އަ ބިޗް… ” ރިހާނީ ބުނެލިއެވެ.\n” އިނަފް…. ” އަކިޔަސް ބާރަކަށް ބުނެލިއެވެ. އެއަޑު ރިހާނީގެ ކަންފަތުގައި ގުގުމާލީ ހޮނު ގުގުރިއެއް ހެންނެވެ. އަކިޔަސް ކޮޓަރިން ނިކުމެެގެން ދިއުމާއެކު ރިހާނީ ކޮޓަރީގައިވާ ސޯފާގައި އިށީންނަމުން ރޯން ފެށިއެވެ. ރިހާނީގެ އަޑު ކޮޓަރީގެ ހަތަރު ފާރުތެރޭގައި ގުގުމާލައިގެން ދިޔަ އިރު އެހީތަމަވެރި އަޑުން ކޮންމެ ހިތެއްގައިވެސް ކޫރުން އަޅުވާލާނެކަން ޔަގީނެވެ. ” އެވްލީން… ކަލޭގެ ސަބަބުން މިހުރިހާ ކަމެއް ވިމަވީ…. ކަލޭ މިގެއަށް ތިއައީ އަކިޔަސް ކާމިޔާބު ކުރަން ދޯ ؟ އަހަރެން ކަލެއަށް އެއްވެސް ކަމެއް ކާމިޔާބު ވިޔަކަ ނުދޭނަން… ކަލޭ ޖެހޭނީ މިގެއިން ނިކުމެގެންދާން…. ޒަވީންއަދި އަކިޔަސްގެ ދިރުއުޅުމުން އަހަރެން ކަލޭ ބޭރު ކުރާނަން…. ” ރިހާނީ ރޮމުން އޭނަގެ ފޯނު ނަގައި ނަންބަރަކަށް ޑައިލް ކޮށްލިއެވެ.\nސިޓިންގް ރޫމްގައި ޓީވީ ބަލަން އިން ޖުނެއިނާގެ ފޯނު ރިންގް ވާން ފެށުމާއެކު ޖުނެއިނާ ފޯނު ނަގައި ކަންފަތުގައި ޖައްސާލައިފިއެވެ. ” މަމް…. ” ރިހަނީ އަޑަށް ބާރު ލާފައި ބުނެލިއެވެ. ” ރިނީ… ” ޖުނެއިނާއަށް ރިހާނީގެ ރުއިމުގެ އަޑުން އަސަރު ކުރިއެވެ.\n” މަމް… ކިހިނެއް… ކިހިނެއް އެވްލީން މިގެއަށް އައީ ؟ އެވެސް ކިޔާގެ ކޮއްކޮއާ ކައިވެނިކޮށްގެން…” ރިހާނީ ލޮލުން ފައިބަމުންދިޔަ ކަރުނަތައް ފޮހެލަމުން ރުޅިވެރިކަމާއެކު ބުނެލިއެވެ.\n” ވަޓް !!! ” ޖުނެއިނާއަށް ކުޑަވަރެއްގެ ޝޮކެއް ލިބުނެވެ.\n” ދެން ނުބުނާތި މަމްއަށް ނޭގިއޭ އެވްލީން ޒަވީންއާ ކައިވެނި ކުރީ…. މަމް ދެޓް ބިޗް އިސް ރުއިނިންގް މައި ލައިފް… ” ރިހާނީ އަޑަށް ބާރު ލާފައި ބުނެލިއެވެ.\n” ދަރިފުޅާ މަމްއަށް ކުރިން ޒަވީންއަކީ އަކިޔަސްގެ ކޮއްކޮކަށް އެނގުނުނަމަ އެވްލީންއާއި ޒަވީންގެ ކައިވެނި ކޮންމެ ގޮތެއް ހަދާފައިވެސް ހުއްޓުވާނަން…. ” ޖުނެއިނާ ސޯފާއިން ތެދުވެލިއެވެ.\n” މަމް…. ދެންމެވެސް ކިޔާ އަހަރެންދެކެ ރުޅި އައިސްގެން އެދިޔައީ… އަހަންނަށް ޔަޤީން އެވްލީން ފެނުމުން ކިޔާއަށް ހާޓް ވެއްޖެކަން… މަމް އަހަންނަށް އެހީވެބަލަ އޭނަ މިގެއިން ބޭރުކުރަން…. ” ރިހާނީ ބުނެލިއެވެ.\n” ރިނީ މަމް ހުއްޓާ ދެރަނުވާތި… އަހަރެން އެވްލީން ބޭރުކުރަން އެހީވެ…. ” ޖުނެއިނާގެ ޖުމްލަ ފުރިހަމަ ނުވަނީސް އެތެރެއަށް އަށް ވަދެގެންއައި ހަ ފުލުން ފެނުމާއެކު ޖުނެއިނާ އަތުން ފޯނު ދޫވިއެވެ. ދެލޯ ބޮދުކޮށްލުމަށްފަހު ޖުނެއިނާ ފުލުންނާ ދިމާއަށް ބަލައިލިއިރު އެހިތް ބިރުންގޮސް ތެޅިފޮޅެނީއެވެ.\n” މަމް… ” ފޯނު ޑިސްކަނެކްޓް ވުމާއެކު ރިހާނީއަށް ބުނެލެވުނެވެ.\n” މީ ޖުނެއިނާއަކީ… ” ފުލުހުންގެ ފަހަތުން ވަދެގެންއައި ނީލާ ބުނެލިއެވެ. ނީލާ ފެނުމުން ޖުނެއިނާއަށް ކުޑަ ހައިރާންކަމެއް ލިބުނެވެ.\n” އަހަރެންގެ ގެއަށް ކޯޓު އަމުރެއް ނެތި ވަންނަން ހުއްދަ ދިނީ ކާކު ؟ ” ޖުނެއިނާގެ ހިތް ބިރުވެރިކަމުން ފުރިފައިވި ހިނދުގައި ވެސް ތިމާގެ ބާރު ދައްކަން އުޅުނެވެ. އެއާއެކު ޕޮލިހުން ދެއްކީ ގަނޑުތަކެކެވެ. ނިކަން އަވަހަށް އެގަނޑުތައް ޕޮލިސްމީހާގެ އަތުން ޖުނައިނާ ޖަހައިގަތެވެ. އެއަށް ނަޒަރު ހިންގާލި ހިނދު އޭނަގެ މޫނުގެ ކުލަވަރު މުޅިންހެން ބަދަލުވެއްޖެ އެވެ. ބަސްހުއްޓިފައި ވަނިކޮށް ޕޮލިހުން އުޅުނީ އޭނަ ގެންދާށެވެ. އެއާއެކު ތެޅިފޮޅިގަންނަމުން އޭނައާއި ކައިރިވެލި ޕޮލިސްމީހާގެ އަތް ފޮޅުވާލިއެވެ. ނަމަވެސް ގަދަކަމުން ވެސް އެމީހުން އުޅުނީ ޖުނެއިނާ ގެންދާށެވެ.\n” މިބުނީނު ދޫކުރާށޭ ! ” ޖުނެއިނާ ރުޅިވެރި ރާގެއްގައި ބުނެލިއެވެ.\n” ވުޑްލޭންޑް ” އަށް ކާރު މަޑުކޮށްލުމާއެކު ޕޯޓިކޯގައި ޕާކް ކޮށްފައި އޮތް ފޮލިސް ޖީޕް ފެނުމާއެކު ލިބުނު ހައިރާންކަމާއެކު މިފްޒާލް ބާރު ފިޔަވަޅުތަކެއްގައި އެތެރެއަށް ވަނެވެ. ” ވަޓް އިޒް ގޮއިންގް އޮން ؟ ” ފުލުހުން ފެނުމާއެކު މިފްޒާލް އަހާލައިފިއެވެ.\n” ބާރުގެ ބޭނުންކޮށްގެން ކޮރަޕްޝަނުގެ އަމަލުތައް ހިންގުމާއި އެކު ފްރޯޑް ކޭސްއެއްގައި ޖުނެއިނާ ހައްޔަރު ކުރަން މިއައީ…. ” ޕޮލިހަކު މިފްޒާލް އަތަށް ގަނޑުތަކެއް ދިއްކޮށްލިއެވެ. މިފްޒާލް އެގަނޑުތަކަށް ނަޒަރު ހިންގާލުމާއެކު މިޒްފާލްގެ ބުމަގޮށްޖެހިގެން ދިޔަ އެވެ. އެގަނޑުތަކަކީ ޖުނެއިނާ ހަދާފައިވާ ފޭކް ޑޮކިއުމެންޓް ތަކެވެ. ޖުނެއިނާއަށް ހިންދިރުވާލެވުނެވެ. އެޑޮކިއުމެންޓްތައް ފުލުހުން އަތަށް އައީ ކިހިނެއް ބާވައެވެ؟ އެވަގުތު ހެވި ދިއްލިފައި ހުރި ނީލާ ފެނުމާއެކު ޖުނެއިނާގެ ހުރިހާ ސުވާލަކަށް ޖަވާބު ލިބުނެވެ. އޭނަގެ މޮޔަކަމުން ފޯނުގައި ތިޖޫރީގެ ސެކިއުރިޓީ ނަންބަރު ސޭވްކޮށްފައި ހުއްޓާ ނީލާއަށް ފެނުނީކަން ޔަޤީނެވެ.\n” ޒަރާ އަދިވެސް އެވްލީންގެ ކަންތަކާމެދު ދޯ ތިވިސްނަނީ ؟ ” ކޮޓަރިއަށް ވަން ބިލާލް އެނދުގައި އިށީންނަމުން ދެކޮޅަށް ހިނގަމުންދިޔަ ޒަރާއާއި ވާހަކަ ދެއްކިއެވެ. ” ބިލާލް… ހައު ކޭން އައި ފޮގޮޓް ؟ އޭނަ ކިޔާއަށް ދިންފަދަ ކެއްސެއް ޒޭވްއަށް ނުދޭނެކަން އެނގޭނީ ކާކަށް… ޒޭވް އޭނަގެ ދަލުގައި ޖައްސައިގެން އެއައީ ކިޔާގެ ހިތަށް އަނިޔާދޭން…. އެހެން ނޫންނަމަ ހަތަރު އަހަރު ފަހުން އެވްލީން އައުމުގެ ބޭނުމަކީ ކޮބާ ؟ ” ޒަރާ ވާހަކަ ދެއްކީ މަޑު މައިތިރި ކަމާއެކުގައެވެ. ޒަރާ ދުވަހަކުވެސް ބިލާލް ކުރިމަތީގައި ބާރަށް ވާހަކައެއް ނުދައްކައެވެ. ” ޒަރާ ދެން އެހުރިހާ ކަމެއް މަތިން ހަނދާން ނައްތާލާ…. ޒަވީންގެ އުފަލަށްޓަކައި ނަމަވެސް ޒަރާ އެވްލީން ޤަބޫލުކޮށްބަލަ…. ” ބިލާލް ސައިޑް ޓޭބަލް މަތީގައި ބަހައްޓާފައިވާ ފައިލްތައް ނަގަމުން ބުނެލިއެވެ. ” އޯކޭ… އަހަރެން ޒޭވްގެ އުފަލަށްޓަކައި އެވްލީން ގަބޫލު ކޮށްފާނަން…. އެކަމަކު ޢީރާ ކައިރީ ކީކޭ ބުނާނީ ؟ ” ޒަރާގެ ޖުމްލައިން ބިލާލް އޭނަ ބަލަމުންދިޔަ ފައިލް އެނދުމަތީގައި ބާއްވަމުން ތެދުވެލިއެވެ läs detta. ” ޢީރާ ކައިރީގައި ތެދުތެދަށް ބުނީމަ ނިމުނީ… ޔޫ ނޯ ދެޓް އައި ޑޯންޓް ލައިކް ޓުޓެލް ލައިސް… ” ބިލާލް ޒަރާގެ އަތުގައި ހިފާ އޭނައާއި ދިމާއަށް އަނބުރާލިއެވެ.\nޒަވީންގެ ކޮޓަރި ހުންނަނީ ގޭގެ ދެވަނަ ބުރީގައެވެ. އެކޮޓަރި ބޮޑުކަމުން ހޯލެއް ހެންވެސް ހީވެއެވެ. ބޮޑެތި ކްރިސްޓަލް ޗާންދަލިއާތަކާއި ވިންޑް ޗައިމްސްތައް ސީލިންގްގައި ހަރުކުރެވިފައިވެއެވެ. ވަޔާއެކު ވިންޑް ޗައިމްސްތައް ހެލިލާއިރު ކޮޓަރި ތެރެއަށް ރީތި މިޔުޒިކީ އަޑެއް ފެތުރިގެން ދެއެވެ. ކްރީމް ކުލައިގެ މާބްލްތައް ކޮޓަރީގައި ޖަހާފައިވާއިރު މާބްލްމަތީގައި ފަތުރާލާފައިވަނީ ކަޅާއި ހުދުން ޑިޒައިންކޮށްފައިވާ ކާޕެޓް ތަކެކެވެ. ކަޅު ކުލައިގެ ކިންގް ސައިޒް އެނދުގައި ޕީޗް ކުލައިގެ ބެޑް ޝީޓެއް އަޅާފައިވާއިރު ކުއިލްޓްގެ ބޮޑުބައެއްވަނީ ކާޕެޓް މައްޗަށް ފެތުރިފައެވެ. އެނދު ކައިރީގައިވާ ސައިޑް ޓޭބަލް މަތީގައިވަނީ ލޭޕްމްތަކެކެވެ. ކުޑަ ދޮރުތަކުގައި ދަމާލާފައިވާ ރިހިކުލައިގެ ކާޓެއިންތަކަށް އިރުގެ ދަޅަތައް އެޅިފައިވުމާއެކު ކާޓެއިން ވިދަމުންދިޔައެވެ. ކުޑަ ދޮރުކައިރީގައި ކަޅު ކުލައިގެ ބޮޑު ސޯފާ ސެޓެއްވެސް ބަހައްޓާފައިވެއެވެ.\n” ހޭއި ލީން… ކިހިނެއްވެފަތަ ؟ ” ފެންވަރާލައިގެން ފާޚަނާއިން ނުކުމެގެންއައި ޒަވީންއަށް އެނދުގައި އިށީންދެލައިގެން އިން އެވްލީން ފެނުމާއެކު ބުނެލިއެވެ. ޒަވީންގެ އިސްތަށިގަނޑުން ފައިބަމުންދިޔަ ފެންތިކިތައް އެކަސްރަތީ ހަށިގަނޑުގައި ވިދާލެއް ހާދަ ރީއްޗެވެ. އެވްލީންއަށް ވެސް ކުޑަ އިރުކޮޅެއް ވަންދެން ޒަވީންއަށް ބަލަހައްޓައިގެން ހުރެވުނެވެ. އުނަގަނޑާއި ހަމައަށް ތުވާލި އޮޅާލާފައި ވާއިރު ހީވަނީ މޭލް މޮޑެލެއް ހެންނެވެ. ” ނަތިންގް… ” ޒަވީން ފެނުމާއެކު އެވްލީންގެ ސިކުނޑި ހާސްކުރަމުންދިޔަ ހުރިހާ ކަމެއްމަތިން ހަނދާން ނެތުނެވެ. ” އަހަރެން ހީކުރީ ލީން އަޕްސެޓްވީ ކަމަށް… ” ޒަވީންއައިސް އެވްލީން ކައިރީގައި އިށީނެވެ. ” ބައްޕަ މަތިން ހަނދާންވާތީ… ” އެވްލީން ޒަވީންގެ މުލައްދަނޑީގައި ހިފަހައްޓާލިއެވެ. ” ލީން އަދި މިސްވާނެ.. ބަޓް ފަހުން ރަނގަޅު ވެދާނެ…. ” ޒަވީން ލޯތްބާއެކު އެވްލީން ގެނެސް މެޔާލާ ބޮނޑިކޮށްލަމުން ބުނެލިއެވެ.\nރޭގަނޑުގެ ވަގުތެވެ. ދުރުދުރަށް ދާންދެން ބަގީޗާގައި ދިއްލާފައިވާ ބޮކިތަކުގެ ރީތި އަލިން ބަގީޗާ އަލިކޮށްފައިވާއިރު ވަރަށް ފުރިހަމައެވެ. މެދުކެނޑުމެއް ނެތި އިވެމުންދިޔަ ކޮކްޓެއިލް ، ރޮބިން ، މޮކިންގްބާރޑް އަދި ވީރީގެ ރީތި އަކުން ބަގީޗާ ގުގުމާލަމުން ދިޔައިރު ހިތްތަކަށް ފިނިކަން ގެނެސްދޭނެއެވެ. ޕޫލް ކައިރީގައި ދިއްލާފައިވާ ފެހި އަދި ރަތް ކުލައިގެ ލައިޓް ތަކުން ބަގީޗާއަށް އިތުރު ފުރިހަމަކަމެއް ގެނެސްދެއެވެ. އެވްލީން ބަގީޗާއަށް ނުކުތީ ޒަވީން މަސައްކަތްކުރާ އެސްޓީ ތޯމަސް ހޮސްޕިޓަލުން އިމްޕޯޓެންޓް މީޓިން އަކަށް އަންނަން ބުނުމުން ކުރާނެ ކަމެއް ނެތިގެން ފޫހިގެންނެވެ. ” ވޯޓާރ ކްރިސްޓަލް ” އަކީ ބޮޑުވެފައި ރީތި ގެއެއް ކަމުގައި ވީނަމަވެސް އެވްލީން ގެއަށް އެހާ ޝައުގުވެރިކަމެއް ނުހުރެއެވެ. އެއަށްވުރެ އޭނައަށް ޤުދުރަތީ ތަންތަނުން އުފަލާއި ހިތްހަމަ ޖެހުން ގެނެސްދެއެވެ. ލެވްޑާރ ގަހުން މާތަކެއް ބިންނަމުން އެވްލީން އޭގެ ވަސްބަލާލިއިރު ބަގީޗާގެ ތެރެއަށް ފެތުރިފައިވާ އަލީގެ ސަބަބުން އެވްލީން ހީވަނީ ޕަރީއެއް ހެންނެވެ. ސްޓަރިޕްޑް ޓޮޕަކާއި ފިޔާތޮށި ކުލައިގެ ޖީންސެއްގައި އެވްލީން ވަރަށް ފުރިހަމައެވެ. އެވްލީން ޓިއުލިޕް މާތަކެއް ބިންނަމުން ދަނިކޮށް ފަހަތުން ފިޔަވަޅުތަކެއްގެ އަޑު އިވުމުން ފަސް އެނބުރި ބަލާލެވުނު އިރު އެހިތުގެ ތެޅުން އަވަސް ވެގެން ދިޔައެވެ.\nއަކިޔަސް ފެނުމާއެކު އެވްލީންގެ އަތުގައި ހުރި ޓިއުލިޕް ، ލިލީސް އަދި ލެވެންޑާ މާތައް ބިންމައްޗަށް ވެރުނެވެ. އެވްލީންއަށް ފަހަތަށް ފިޔަވަޅެއް އަޅާލެވުނީ ހިތުގައި އުފެދުނު ބިރުވެރި ކަމެއްގެ ސަބަބުންނެވެ. ޓޭން ކުލައިގެ ޓީޝާޓްކާއި ހުދުކުލައިގެ ޖިންސްފޮތީގެ ސޯޓެއްގައި ހުރިއިރު އަކިޔަސް ވަރަށްވެސް ފުރިހަމައެވެ. އަކިޔަސް ބޭނުން ކޮށްގެން ހުރި ސެންޓް ވަސް ވަނީ ފަޒާގެ ތެރޭގައި އަތްގަދަ ކޮށްލާފައެވެ. ޓޭން ކުލައިގެ ޓީޝާޓް އަކިޔަސްގެ ގަޔަށް ހިފާފައިވާއިރު އެބާރުގަދަ މުލައްދަނޑީގެ ބޮޑުބައެއް ވަނީ ހާމައަށެވެ.\n” އެވްލީން… ” އަކިޔަސް ކުރިއަށް ފިޔަވަޅެއް އަޅާލަމުން އެވްލީންއަށް ގޮވާލައިފިއެވެ. އަކިޔަސްގެ ފިރިހެންވަންތަ އަޑުން އެވްލީންގެ ގައިން ހީބިހި ނަގައިގެން ދިޔައެވެ. އަކިޔަސްގެ އަޑާއި ޒަވީންގެ އަޑާއި ހާދަ އެއްގޮތެވެ. އަކިޔަސްގެ އަޅިކުލައިގެ ލޮލަށް އެވްލީންއަށް ބަލައިލެވުނު އިރު އެވްލީންގެ ހިތުގެ ތެޅުން ކުރިއަށް ވުރެ އަވަސް ވެގެން ދިޔައެވެ. މިހާރު އެ ލޮލުގައި ރުޅީގެ އެއްވެސް އަސަރެއް ނެތެވެ.\nއެވްލީން ކުރީގެ ހަނދަންތައް އާވުމާއެކު އަވަސް އަވަހަށް ހިނގައިގަތީ އެތަނުން ދިއުމަށެވެ. އޭނައަށް އަކިޔަސް އެންމެ ބޭނުންވި ވަގުތު އަކިޔަސް އޭނަ ދޫކޮށްލާފައި ދިޔައީއެވެ. އަކިޔަސް އޭނަގެ ހިތަށް ކުރިންވެސް އެތަކެއް އަނިޔާއެއް ދީފައިވެއެވެ. ” ލީން… ” އެވްލީންގެ އަތުގައި ހިފަހައްޓާލަމުން އަކިޔަސް ލުއްކިއެއް ޖެހުމާއެކު އެވްލީންގެ އަތަށް ތަދުވިއެވެ. އަދިވެސް އެގޮތް ދޫނުކުރާ ބައި އަކިޔަސްގެ މިޒާޖުގައި އެބަހުއްޓެވެ. ” އަކިޔަސް ތަދު އެބަވެޔޭ ! ” އެވްލީންގެ އަތުގައި އުފެދެމުން ދިޔަ ރިހުމުގެ ސަބަބުން އެވްލީންގެ ލޮލަށް ކަރުނަ ޖަމާވިއެވެ. އެވަރުންވެސް އަކިޔަސް އެވްލީންގެ އަތުން ދޫކުރާކަށް ބޭނުމެއްނުވިއެވެ. ” އަހަރެންގެ ހިތަށްވެސް ތަދުވެޔޭ…. ” އަކިޔަސް ރުންކުރު ރާގެއްގައި ބުނެލިއެވެ. ” އަކިޔަސް ހަމަ މިހާރު އަހަރެންގެ އަތުން ދޫކުރޭ ! އަހަރެން މީ ޒޭވްގެ ހައްޤެއް ، އަކިޔަސް ބޭނުން ގޮތަކަށް އަހަންނަށް ނުހެދޭނެ… ” އެވްލީން ހަޅޭއްލަވައިގަތެވެ.\nއަކިޔަސް ފަހަތަށް ޖެހެމުން ގޮސް ކައިރީގައި ހުރި ޗެރީ ގަހާ ކައިރިވުމާއެކު އެވްލީން ކޮށްޕާލިއެވެ. އެވްލީން ދިޔަ ބާރު މިނުގައި ގޮސް ޗެރީ ގަހުގައި ޖެހުމާއެކު ތިރިއަށް ފައިބައިފައިވާ ގޮފިތައްވެސް ހެލިގެންދިޔައެވެ. ބުރަކަށި ޖެހުނުލެއް ބާރުކަމުން އެވްލީންގެ ލޮލުން ހޯސްލާފައި ކަރުނަ ފައިބައިގަތެވެ.\n” ބިޗް… ޔޫ ބިޓްރޭއިޑް މީ… ” ވިދާލިވިދުވަރެއްހާ ހަލުވިކަމާއެކު އަކިޔަސް ގޮސް އެވްލީން އޭނައާއި ޗެރީ ގަހާދެމެދު ފިއްތާލައިފިއެވެ. ” އަކިޔަސް މޮޔަ ވެގެންތަތިއުޅޭނީ ؟ އަހަރެން ދުވަހަކުވެސް އަކިޔަސްއަށް ބޭވަފާތެރިއެއް ނުވަން…. ޔޫ ވާރ ދަ ވަން ހޫ ލެފްޓް މީ ވެން އައި ނީޑޭޑް ޔޫ… އެންޑް އަހަރެން ބޭނުމެއް ނޫން ކުރީގެ ކަންތަކާ މެދު ވިސްނާކަށް… އަހަރެން ޒޭވްދެކެ ވަރަށް ލޯބިވޭ… މާޒީގެ ސަބަބުން އަހަރެން ބޭނުމެއްނޫން އަހަރެންނާއި ޒޭވްގެ ދިރިއުޅުމަށް ހިޔަނިއެޅެން… ” އެވްލީންއަށް ގިސްލެވެމުންދިޔައެވެ. އަކިޔަސް ކުރިން އެނާއަށް މިގޮތަށް އަނިޔާކޮށް ނަހަދައެވެ. ނަމަވެސް މިހާރު އަކިޔަސް މިހުރީ މުޅިން ބަދަލުވެފައެވެ. އޭނައަށް އަނިޔާއެއް ވާން ބޭނުންނުވާ އަކިޔަސް މިހާރު އޭނައަށް އެކުރަނީ އަނިޔާއެވެ. ” ޔޫ އަރ އަ ލަޔާރ…. ” އަކިޔަސް ދަތްކުނޑި ވިކާލަމުން ބުނެލިއިރު އެރީތި ދެލޯވަނީ ފެންކަޅި ވެފައެވެ. އެވަގުތު އަކިޔަސް ޗެރީ ގަހަށް މުށްކަވާފައި ވީއްލައިލި އެތިފަހަރުން އެވްލީންގެ ހިތް ބިރުންގޮސް ރޫރޫއަޅައިގެން ދިޔައެވެ. ” އަހަރެން އެވްލީންއަށް މިގޭގައި ހަމަޖެހިލައިގެން ހުރުމުގެ އެއްވެސް ފުރުސަތެއް ނުދޭނަން… ” އަކިޔަސް ދަމުން އިންޒާރެއް ދީފައި ބާރު ފިޔަވަޅުތަކެއްގައި ގޮސް އޮބާލައިފިއެވެ. އަކިޔަސް ދިޔަ ދިމާއަށް ބަލަހައްޓައިގެން ހުރެފައި އެވްލީންއަށް ރޮއިގަނެވުނެވެ. އެވްލީން އަޑު ބޭރުވިޔަ ނުދިނުމުގެ ބޭނުމުގައި އަނގައިގައި އަތްއަޅާ ބާރުކޮށްލައިފިއެވެ. ޒަވީން އައުމުން އޭނަ އެގެއިން އެހެން ތަނަކަށް ގެންދަން ބުނަންވެސް އެވްލީން ބޭނުންވިއެވެ. ނަމަވެސް އޭނައަށް އެހިތްވަރު ލިބޭނެ ބާވައެވެ ؟ ޒަވީން އާއިލާ މީހުން ދޫކޮށްލާފައި އޭނަ ގޮވައިގެން ގޮސްދާނެ ހެއްޔެވެ ؟ އޭނައަށް ދެން އަކިޔަސްގެ ކުރިމައްޗަށް ދާކަށް ނުކެރޭނެއެވެ. އަކިޔަސް ދަމުން އެދިޔައީ އޭނައަށް އެތަށް އަނިޔާތަކާއި އިންޒާރުވެސް ދީފައެވެ.\nYay im first varah reethi..masha allah\nhow many parts left??\nVaahaka miahthuren ves reethi vaane kamah ummeedhu kurannn ??\nIs this story published before on any where?? I felt I read from somewhere\nYeah araamagu ga\nVarah reethi ekam komme baeygga ves sifa kurukuge bai maa dhigukoh genesfai hunna kan faahaga kurevey.\nMi kurin vx genesdheefa oiy vaahaka eh hama mi site in.? Ekam vx mivaahaka reethi kamun anekka vx kiyanimi.? Kuriah huri baithah adhi maa reethi vaane. ❤\nVaahaka up kohladheeba waiting\nލޯބި September 15, 2016\nދޭނަން ހިތާ ޖާނާ. (2)\nލޯބި June 14, 2016\nހުރީ ވެވިފާ ބާކީ\nލޯބި August 2, 2016\nހިތާމަ ދީނީ ލޯބި October 27, 2020\nތާޝާ (ހަތަރުވަނަ ބައި)


Rohingya Muslimunnah Bangladesh in bin dhenee | Mihaaru\nމިއަންމާގެ ރެފިއުޖީ ކުޑަ ދެ ކުދިން ބަންގްލަދޭޝް އަށް ދަނީ.\n12 ސެޕްޓެމްބަރ 2017 - 10:515comments\nމިދިޔަ މަހު 25 ވަނަ ދުވަހުން ފެށިގެން ރަކީން ސްޓޭޓުގައި ހިންގާ ހަމަނުޖެހުންތަކާ ގުޅިގެން މިއަންމާ ދޫކޮށް ބަންގްލަދޭޝް އަށް އެތެރެވި ރޮހިންޖާ މުސްލިމުންގެ އަދަދު މިހާރު ވަނީ 313،000 އަށް އަރާފައި ކަމަށް އދ. އިން ވަނީ ބުނެފަ އެވެ. ރެފިއުޖީންގެ އަދަދު ގިނަވުމުގެ ސަބަބުން ބައެއް ކޭމްޕްތައް ވަނީ ފުރި ބާރުވެފަ އެވެ. އެހެންވެ އަލަށް އަންނަ ރެފިއުޖީންނަށް ހިޔާވަހިކަން ދޭން ޖެހެނީ ސްކޫލްތަކާއި ވަގުތީ އިމާރާތްތަކުގެ އިތުރުން ހާމަ ތަންތަނުގަ އެވެ. މި ތަންތަނުގައި ފާޚާނާ ކުރުމުގެ ނިޒާމެއް ވެސް ނުހުރެ އެވެ.\nމިއަންމާގެ ރެފިއުޖީންތަކެއް ބަންގްލަދޭޝް އަށް އެތެރެވަނީ.\nއެހެންވެ ބަންގްލަދޭޝްގެ ބޮޑު ވަޒީރު ޝެއިޚް ހަސީނާ ވަނީ ރޮހިންޖާ މުސްލިމުންނަށް 810 ހެކްޓަރުގެ ބިން ދިނުމަށް ނިންމަވާފައި ކަމަށް އެ ގައުމުގެ ޖޫނިއާ ފޮރިން މިނިސްޓަރު މުހައްމަދު ޝާހުރިއާ އާލަމް ވިދާޅުވި އެވެ. އަދި އަލަށް އަންނަ ރެފިއުޖީން ރަޖިސްޓްރީކޮށް އެ މީހުންގެ އިނގިލީގެ ނިޝާން ނެގުމުގެ މަސައްކަތް އިއްޔެ އިން ފެށިގެން ކުރިއަށްދާ ކަމަށް އޭނާ ވިދާޅުވި އެވެ.\nރެފިއުޖީންގެ އަދަދު ގިނަވެ އެ މީހުންގެ ހާލަތު ގޯސްވެފައިވާތީ އެހީދޭ އެޖެންސީތަކަށް ވެސް ވަނީ ދަތިތަކާ ކުރިމަތިލާން ޖެހިފަ އެވެ. ބައެއް މީހުން އެހީ ހޯދަން ކިޔޫގައި ތިއްބާ ބަނޑުހައިވެގެން ވެއްޓޭ މަންޒަރު ފެންނަ ކަމަށް ރިޕޯޓަރުން ބުނެ އެވެ. ރޮހިންޖާ މުސްލިމުންނަށް އެހީވުމަށް 77 މިލިއަން ޑޮލަރު ބޭނުންވާ ކަމަށް އެހީދޭ އެޖެންސީތަކުން ވަނީ ބުނެފަ އެވެ.\nރޮހިންޖާ މުސްލިމުންނަށް އަނިޔާ ދޭތީ މިއަންމާގެ ވެރިންނާ ދެކޮޅަށް ދައުވާ ކުރުމަށް ބަންގްލަދޭޝްގެ އިންސާނީ ހައްގުތަކާ ބެހޭ ކޮމިޝަނުން ވަނީ ގޮވާލައިފަ އެވެ.\nއިތުރު ލިޔުންތައް ބަންގްލަދޭޝް މުސްލިމުން މިއަންމާ ރޮހިންޖާ


Canada Ga Muslimun Thakehge Gaiga Vehicle Jassa Maraalaifi - Vaguthu\nކެނެޑާގައި އެއްގަމު އުޅަނދެއް ދުއްވަމުން ދިޔަ މީހަކު ގަސްދުގައި މުސްލިމް އާއިލާއަކަށް ހަމަލާދީ ބައެއް މީހުން މަރާލައިފިއެވެ.\nމި ވެހިކަލް ޖެއްސުމާ ގުޅިގެން މަރުވެފައި ވަނީ 77 އަހަރާއި 44 އަހަރުގެ އަންހެނަކާއި 46 އަހަރުގެ ފިރިހެނެއްގެ އިތުރުން 15 އަހަރުގެ އަންހެން ކުއްޖެކެވެ. އަދި މި ހާދިސާއާ ގުޅިގެން ކުޑަ ކުއްޖަކަށް ސީރިއަސް އަނިޔާތަކެއް ލިބިފައިވާ ކަމަށް ރިޕޯޓުތައް ބުނެއެވެ.\nނަމަވެސް މި މީހުންނަށް ހަމަލާ ދިނުމަށް ބޭނުން ކުރީ ކޮން ކަހަލަ އުޅަނދެއް ކަމެއް ރިޕޯޓުކޮށްފައެއް ނުވެއެވެ.\nމި ހާދިސާ ހިނގާފައިވަނީ އާދިއްތަ ދުވަހުގެ ހަވީރުގެ ވަގުތެއްގައި ކެނެޑާގެ ލަންޑަން ސިޓީގެ މަގުމަތީގައި ކަމަށް ނޫސްތަކުން ރިޕޯޓު ކުރެއެވެ. އަދި މި ހާދިސާގައި އުޅަނދުން ޖެހި އަނިޔާވި ކުއްޖާ އާއި މަރުވި ހަތަރު މީހުންނަކީ އެއް އާއިލާއަކަށް ނިސްބަތްވާ މީހުން ކަމަށްވެއެވެ.\n"މިއީ ގަސްދުގައި މަރާލަން ނިންމައިގެން މުސްލިމުންނާ ދެކޮޅަށް ދިން ހަމަލާއެއް" ލަންޑަނުގެ މޭޔަރު އެޑް ހޯލްޑާ ވިދާޅުވިއެވެ.\nއެއްގަމު އުޅަނދަކުން ޖައްސައި މުސްލިމުން ތަކަކަށް ހަމަލާދިން މައްސަލައިގައި ގިނަ ބަޔަކު އަންނަނީ ކަންބޮޑުވުން ފާޅުކުރަމުންނެވެ.\nކެނެޑާގެ ބޮޑުވަޒީރު ޖަސްޓިން ޓްރޫޑޯ ކުރެއްވި ޓްވީޓެއްގައި ވިދާޅުވީ އޮންޓާރިއޯގައި ހިނގި ހާދިސާއާ ގުޅިގެެން ކަންބޮޑުވުންތަކެއް ހުރި ކަމަށެވެ. މިއީ މުސްލިމުންނަށް އޮތް ހަސަދައެއްގެ ބޮޑުކަމުން ދިން ހަމަލާއެއް ކަމަށް ސިފަކޮށް، އަނިޔާވި ކުޑަ ކުއްޖާއަށް އަވަސް ޝިފާއެއް ދެއްވުމަށް އޭނާ އެދިވަޑައިގެންފައިވެއެވެ.\nބޮޑުވަޒީރު ވިދާޅުވީ އޭނާ ހުންނެވީ މުސްލިމުންނާ އެކުގައި ކަމަށާއި، މުޖްތަމައުގެ ތެރޭގައި މުސްލިމުންނާއި ދެކޮޅު ހަމަލާތައް ދިނުމަށް ޖާގަ ނުދޭނެ ކަމަށެވެ.\nތާލިބާނުންގެ ސަރުކާރު ބަލައެއް ނުގަންނަން: ކެނެޑާ\nކެނެޑާގައި ސަރުކާރުގެ މުވައްޒަފުން ވެކްސިން ޖެހުން މަޖުބޫރުކުރަނީ\nކެނެޑާގެ ފިނިހޫޫނުމިނާއި ކުުއްލި މަރުތަކާ ގުޅިފައި\nޖޫން 8, 2021 15:58\nތިޔަކާފިރުންގެ ދުއްތުރާބޮޑުވެ މުދުނިޔޭގަ މުސްލިމުންނަށް ނޫޅެވޭ ހިސާބަށްކަންތައްދަނީ.\nމުސްލިމުންނަކީ އަމިއްލައަށް ބަލިވެގެން ހަރުބީ\nކާފިރުން ހެދިއެއްޗެއްހެދިގެން ތިބޭބައަކަށްވެގެން\nގޮސް ފިނޑިންނަށްވެއްޖެ. މީވަރަށް ދެރަވަރުގެ ކަމެއް. މުސްލިމުންނަކީ ޣައިރު މުސްލިމު ހެދިކޮންމެގޮތަކަށް ރުހިޤަބޫލުވެގެންތިބެންޖެހޭ ބައެއްބާއޭ ހިތައްއަރާ!\nޖޫން 8, 2021 17:55\nމިއުޅޭ އިސްލާމޯފޯބުން މުސްލިމުންނަށް ގޯނާކޮށް އަނިޔާކުރަނީ މުސްލިމުން އެމީހުންނަށް އަނިޔާދީ ގޯނާ ކުރާތީއެއްނޫނެވެ. އިސްލާމްދީނުގައި އޮންނަ އުސޫލުގެ ތެރެއިން ހެޔޮ ކަންތަކަށް އަމުރުކުރުމާއި މުންކަރާތްތައް ނަހީކުރާތީއެވެ. ދުނިޔޭގައި މުސްލިމުންގެ ނަމުގައި ތިބެ ޖާނުން ފިދާވުމުގެ ހަމަލާތަކާއި ބޮންގޮއްވުންތައް ފަދަ ޓެރަރިސްޓު ހަމަލާތައްދެނީ ކާފަރުންގެ އެޖެންޓުންނާއި ޖާސޫސުންނެވެ. އެކަންކަމާއި މުސްލިމުންނާއި އެއްވެސް ގުޅުމެއް ނެތެވެ. އަދި ނުވެސް ގުޅުވޭނެއެވެ.


Kendy Ge Haalath Mihaaru Amaan - Lanka Sifain\nމާރޗް 17, 2018 124 0\nކެންޑީ ހާލަތު މިހާރު އަމާން: ލަންކާ ސިފައިން\nސްރީލަންކާގެ ކެންޑީގައި މިހާރު ހަމަނުޖެހުން ކުރިޔައް ނުދާކަމަށާއި ކެންޑީ މިވަގުތު ކެންޑީގެ ހާލަތު އަމާންކަމަށް އެޤައުމުގެ ސިފައިން ހާމަކޮށްފިއެވެ.\nހަމަނުޖެހުންތައް އިތުރު ވުމުގެ ސަބަބުން ުިޅި ލަންކާގައި ކުއްލި ނުރައްކަލުގެ ހާލަތު އިއުލާނު ކުރިއިރު، ކެންޑީގައިވަނީ ކާފިއުވެސް ދެފަހަރެއްގެ މަތިން އިއުލާންކޮށްފައެވެ. އަދި މީސްމީޑިޔާގެ ބޭނުންކުރުން މުޅި ސުރީކަންކާގައިވަނީ ވަގުތީ ގޮތުން މަނާކޮށްފައެެވެ.\nކެންޑީގައި ހަމަނުޖެހުން އިތުރުވާން މެދުވެރިވި މައިގަނޑު ސަބަބަކީ ބުޑިސްޓުންގެ ބަޔަކުމިސްކިތްތަކަށާއި މުސްލިމުންގެ ފިހާރަތަކަށް ގެއްލުން ދިނުމުންނެވެ. ބުޑިސްޓުންގެ އަމަލުތަކުގެ ސަބަބުން ގެއްލުން ލިބުނު ތަންތަން މަރާމާތު ކުރުމުގެ މަސައްކަތުގައި ލަންކާ ސިފައިން މިހާރު ދަނީ ހަރަކާތްތެރިވަމުންނެވެ.\nކެންޑީގެ ހާލަތު ބަޔާންކޮށް ލަންކާ ސިފައިން އެގައުމުގެ ސަރުކާރަށް ފޮނުވި ރިޕޯޓުގައި ބުނެފައިވަނީ ކުރިއަށް އޮތް މިވަގުތު ކެންޑީއޮތީ އާއްމު ހާލަތެއްގައި ކަމަށާއި އެހެންނަމަވެސް އަދިވެސް ރަށުތެރޭގައި ހަރަކާތްތެރިވަމުންދާނެކަމަށާއި އެއީ އިންޓެލިޖެންސްއަށް ލިބިފައިވާ މައުލޫމާތަކުން ކަމަށެވެ.


MNDF Southern Area gai serviceco component eh gaaimkohfi\nއެމްއެންޑީއެފް ސަދަން އޭރިއާގައި ސަރވިސްކޯރ ކޮމްޕޯނެންޓެއް ޤާއިމުކޮށްފި\nއެމްއެންޑީއެފް ސަދަން އޭރިއާގައި ސަރވިސްކޯރގެ ކޮމްޕޯނެންޓެއް ޤާއިމުކޮށްފިއެވެ.\nއެމްއެންޑީއެފް ސަދަން އޭރިއާގައި މިއަދު ހެނދުނު މިކަމަށްޓަކައި ބޭއްވި ޚާއްޞަ ރަސްމިއްޔާތު ޝަރަފުވެރިކޮށްދެއްވީ ޗީފް އޮފް ޑިފެންސް ފޯސް މޭޖަރ ޖެނެރަލް ޝަމާލް އެވެ.\nސާރވިސްކޯރގެ މިކޮމްޕޯނަންޓްގެ ބޭނުމަކީ ރައްޔިތުންނާއި ގާތުން އަވަސް ކަމާއިއެކު ޚިދުމަތް ފޯރުކޮށްދިނުމަށް އޭރިއާގައި ހިންގާ ތަފާތު އޮޕަރޭޝަންތަކަށް، ބޭނުންވާ ލޮޖިސްޓިކް ސަޕޯރޓް ފޯރުކޮށްދިނުމެވެ. މިއަދު ޤާއިމުކުރެވުނު ސާރވިސްކޯރ ކޮމްޕޯނަންޓްގެ ސަބަބުން އެމްއެންޑީއެފް ސަދަން އޭރިއާގައި ހިންގާ އޮޕަރޭޝަންތަކަށް އިތުރު ކުރިއެރުންތަކެއް ލިބިގެންދާނެއެވެ.\nމިއީ ސިފައިންގެ އާ ކެޕްސްޓޯން ޑޮކްޓަރީން ގައިވާ ގޮތުގެ މަތިން، ސިފައިންގެ އަސްކަރީ ގާބިލުކަން އިތުރުކޮށް ރައްޔިތުންނާއި ގާތުން ފޯރުކޮށްދޭ ޚިދުމަތުގެ ފެންވަރު މަތިކުރުމުގެ މަޤުޞަދުގައި ޤާއިމުކުރެވުނު ޚިދުމަތެކެވެ.\nމިއަދު ބޭއްވި ރަސްމިއްޔާތުގައި ސަރވިސްކޯރގެ ކޮމާންޑާރ ބްރިގޭޑިއަރ ޖެނެރަލް ޙާމިދު ޝަފީޤާއި ސަދަން އޭރިއާގެ ކޮމާންޑަރ ކާނަލް އިބްރާހީމް ރަޝީދުގެ އިތުރުން ސަރވިސްކޯރގެ ގިނައަދަދެއްގެ ސިފައިން ބައިވެރިވެލެއްވިއެވެ.\nއީސީގެ އިދާރާގެ ތެރެއަށް ވަދެވަޑައިނުގަންނަވާކަމަށް ރައީސް ނަޝީދު ވިދާޅުވެއްޖެ039 minutes ago\nކެބްއެމްވީ އެޕް، ރޯދަ މަހު ޓެކްސީ ޑްރައިވަރުންނަށް މުޅިން ހިލޭ!047 minutes ago\nމާލެ ސިޓީގައި ފިޠުރު ޒަކާތް ބަލައިގަންނާނެ ގޮތްތައް އިސްލާމިކް މިނިސްޓްރީން ހާމަކޮށްފި01 hour ago


Faatihuvi 24 Gadi Iru Covid-19 Ah Test Kuri 211 Meehaku Nassi Vejje - Vaguthu\nފާއިތުވި 24 ގަޑި އިރު ކޮވިޑް-19 އަށް ޓެސްޓް ކުރި 211 މީހަކު ނައްސި ވެއްޖެ\nފާއިތުވި 24 ގަޑިއިރުތެރޭ ކޮވިޑް-19 ގެ އަލާމާތްތައް ފެނިގެން އެ ބައްޔަށް ޓެސްޓު ކޮށްފައިވާ 211 މީހަކު އެ ބައްޔަށް ނައްސި ވެފައިވާ ކަމަށް ސަރުކާރުން ވިދާޅުވެއްޖެއެވެ.\nކޮވިޑް-19 ގެ އެންމެ ފަހުގެ މައުލޫމާތު ހިއްސާ ކުރުމުގެ ގޮތުން ދަރުބާރުގޭގައި މިއަދު މެންދުރު ބޭއްވި ނޫސްވެރިންގެ ބައްދަލުވުމުގައި ކޮވިޑް-19ގެ މައުލޫމާތު ދިނުމަށް ސަރުކާރުން ކަނޑައަޅާފައިވާ ތަރުޖަމާން މަބްރޫކް އަޒީޒް ވިދާޅުވީ މިއަދު މިހާތަނަށް 226 މީހެއްގެ ސާމްޕަލް ނަގާފައިވާ ކަމަށެވެ.\nމިހާތަނަށް އައިއިރު ކޮވިޑް-19 އަށް ފްލޫ ކްލިނިކް ސެނެހިޔާއިން 1029 ފަރާތެއް ބަލާފަވާއިރު، ޓްރެވެލް ކްލިނިކް އިން 271 ފަރާތަކަށް ފަރުވާ ދީފައިވާ ކަމަށް މަބްރޫކް ވިދާޅުވިއެވެ. އަދި ހުޅުމާލޭގައި ހުންނަ އެކްޕެޑް ކްލިނިކުން 65 ފަރާތަކަށް ފަރުވާ ދެވިފައިވާ ކަމަށްވެސް އޭނާ ވިދާޅުވިއެވެ.\nފާއިތުވި 24 ގަޑިއިރު ޓެސްޓް ހަދާފައިވާ މީހުންގެ އަދަދު 226 އަށް އަރާފައިވާއިރު މީގެ ތެރެއިން 15 މީހުން ފިޔަވައި ބާކީ ހުރި މީހުންގެ ނަތީޖާ ވަނީ ނައްސި ވެފައެވެ.\n"މިއަދު ބެލި އަދަދަށް ބަލާއިރު، ސެނެހިޔާ ކްލިނިކުން 169، ޓްރެވެލް ކްލިނިކުން 34، އެކްސްޕެކްޓް ކްލިނިކުން 23 ފަރާތެއް ވަނީ ބަލާފައި" މަބްރޫކު ވިދާޅުވިއެވެ.\nކޮވިޑް-19 އަށް މިހާތަނަށް ފައްސި ވެފައިވަނީ ހުސް ބިދޭސީންނެވެ. ރާއްޖެއިން ކޮވިޑް-19 އަށް ފައްސިވި މީހުންގެ އަދަދު 13 އަށް އަރާއިރު މިހާރު ސަރުކާރުން ވަނީ ބަލި އިތުރަށް ފެތުރުން ކޮންޓްރޯލް ކުރުމުގެ ގޮތުން ގިނަ ފިޔަވަޅުތަކެއް އަޅާފައެވެ. އެގޮތުން 30 ދުވަހަށް އާއްމު ސިއްހަތުގެ ކުއްލި ނުރައްކަލުގެ ހާލަތު އިއުލާން ކޮށްފައިވާއިރު ސަރުކާރުގެ އޮފީސްތައް ވެސް ވަނީ މިއަދުން ފެށިގެން އަންނަ ހަފްތާގެ ބުރާސްފަތި ދުވަހުގެ ނިޔަލަށް ބަންދުކޮށްފައެވެ. އަދި މީހުން އެއްވެ އުޅޭ ތަންތަނަށް ދިއުންވެސް ވަނީ މަނާ ކޮށްފައެވެ.


Dhivehi fuluhunge hidhumathuge billun dhaahilee hamajehun gaaimukureveyne: Imran\nދިވެހި ފުލުހުންގެ ހިދުމަތުގެ ބިލާއެކު ރާއްޖޭގެ ދާހިލީ ހަމަޖެހުން ގާއިމުކުރެވޭނެ ކަމަށް ހޯމް މިނިސްޓަރު އިމްރާން އަބްދުﷲ ވިދާޅުވެއްޖެ އެވެ. ފުލުހުންގެ ހިދުމަތުގެ ބިލް ރައީސް ސޯލިހް މިއަދު ވަނީ ތަސްދީގު ކުރައްވާފައެވެ. އެ ބިލަށް މީގެ ތިން މަސް ފަހުން އަމަލު ކުރަން ފަށާނެ އެވެ.\nއިމްރާން މިރޭ ކުރެއްވި ޓްވީޓެއްގައި ވިދާޅުވީ ފުލުހުންގެ ގާނޫނު ތަސްދީގު ކުރެވި ތިން މަސް ފަހުން އެ ގާނޫނަށް އަމަލު ކުރަން ފެށުމާއެކު ރާއްޖޭގެ ދާހިލީ ހަމަޖެހުން ގާއިމްކޮށް ރައްޔިތުންގެ ސަލާމަތާއި ރައްކާތެރިކަން ކަށަވަރުކޮށް އަމާންކަން ގާއިމު ކުރުމަށް ފުލުހުންގެ ހިދުމަތަށް ގެންނަންވާ ބަދަލުތައް އަންނާނެ ކަމަށެވެ.\n"މިއީ ދިވެހި ފުލުހުންގެ ހިދުމަތް ތަރައްގީ ކުރުމަށް ސަރުކާރާއި ރައްޔިތުންގެ މަޖިލީސް ގުޅިގެން ކުރެވުނު މުހިންމު މަސައްކަތެއް. ދިވެހި ރާއްޖޭގެ ފުރިހަމަ ޑިމޮކްރަޓިކް މުޖްތަމައަކަށް ހެދުމަށްޓަކާ ފުލުހުންގެ މުއައްސަސާ ހަރުދަނާކޮށް އިތުރަށް ތަރައްގީ ކުރުމަކީ ކޮންމެެހެން މުހިންމު ކަމެއް،" އިމްރާންގެ ޓްވީޓްގައި ވިދާޅުވެފައިވެއެވެ.\nމޯލްޑިވްސް ޕޮލިސް ސާވިސް ރައީސް އިބްރާހިމް މުހައްމަދު ސޯލިހު އިމްރާން އަބްދުﷲ + މިނިސްޓްރީ އޮފް ހޯމް އެފެއާޒް


Mahuge agaa medhu bas bunumuge baaru onnanvee dhivehinge athugai: Raees | Mihaaru\nމަހުގެ އަގާ މެދު ބަސް ބުނުމުގެ ބާރު އޮންނަންވީ ދިވެހިންނަށް: ރައީސް\nަރައީސް އިބްރާހިމް މުހައްމަދު ސޯލިހު ވާހަކަފުޅު ދައްކަވަނީ--ފޮޓޯ: ނިޝާން އަލީ/ މިހާރު\n10 ޑިސެމްބަރ 2019 - 22:39\nދަރުބާރުގޭގައި 39 ވަނަ މަސްވެރިންގެ ދުވަސް ފާހަގަކުރުމަށް ބޭއްވި ޖަލްސާގައި ރައީސް ވިދާޅުވީ، މިއަދު ދިވެހިން ތިބެންވާނީ އިންޑިޔާ ކަނޑުގެ މަސްވެރިކަމުގެ ސިޔާސަތުތައް ކަނޑައަޅާ ބައެއްގެ ގޮތުގައި ކަމަށާއި އެހެން މީހުން ގެންނަ ސިޔާސަތުތަކަށް އަމަލުކުރަން ޖެހޭ ބައެއްގެ ގޮތުގައި ނޫން ކަމަށެވެ. މަހުގެ އަގާ މެދު ބަސް ބުނުގެ ބާރު ދިވެހިންނަށް އޮންނަން ޖެހޭ ކަމަށް އެ މަނިކުފާނު ވިދާޅުވި އެވެ.\n"މަސްވެރިކަމުގެ ސިނާއަތު ކުރިއަރަންވީ ވަރަށް ކުރި ނާރާ މިހާ ދުވަހު މި އޮތީ ވޭތުވެދިޔަ ތަނުގައި އެއްވެސް ސަރުކާރަކުން ރަނގަޅު ސިޔާސަތެއް ތަންފީޒުކޮށްފައި ނެތުމުން. މަސްވެރިކަމުގެ ބާވަތާއި ދިވެހިންގެ ތަޖުރިބާ އަށް ބަލާއިރު އަޅުގަނޑުމެން މިއަދު ތިބެން ޖެހޭނީ އިންޑިޔާ ކަނޑުގެ މަސްވެރިކަމުގެ ސިޔާސަތު ކަނޑައެޅުމުގައި ބަސް ބުނެވޭ ބައެއްގެ ގޮތުގައި،" ރައީސް ވިދާޅުވި އެވެ.\nރައީސް ވިދާޅުވީ، މިކަން ބަދަލުވާންޖެެހޭ ކަމަށާއި މިކަން ހާސިލު ކުުރުމަށްޓަކައި، މަސްވެރިކަމުގައި ގެންގުޅޭ ސިޔާސަތުތަކަށް ބަދަލު ގެންނަވާނެ ކަމަށެވެ. ބާނާ މަހަށް ރަނގަޅު އަގެއް ހޯދަން ބޭނުން ނަމަ، މަހުގެ އަގަށް ބަސް ބުނުމުގެ ބާރު މަސްވެރިންގެ އަތްމައްޗަށް އަންނަން ޖެހޭ ކަމަށް ރައީސް ވިދާޅުވި އެވެ.\n"ދިވެހިން ބާނާ، އެކްސްޕޯޓްކުރާ މަހަށް އަގު ކަނޑައެޅުމުގެ ބާރު، މިހާރު އޮތީ މަސް ގަންނަ ބޭރުގެ ކުންފުނިތަކުގެ އަތްމަތީގައި،" ރައީސް ވިދާޅުވި އެވެ.\nމަސްވެރިންނަށް ހަމަ އަގު ހޯދައި ދިނުމަށްޓަކައި ގިނަ މަސައްކަތްތަކެއް ކުރައްވާނެ ކަމަށް އެމަނިކުފާނު ވިދާޅުވި އެވެ. އެގޮތުން މަސްވެރިކަމުގެ ސިނާއަތަށް އާންމު ވިޔަފާރިތައް ވަނުމަށް ޒަމާނުއްސުރެ އޮތް ހުރަސްތައް ނައްތާލައި، އާންމުންނަށް ފުރުސަތު ފަހިކޮށްދެއްވާނެ ކަމަށް ރައީސް ވިދާޅުވި އެވެ.\nމަސްވެރިންގެ ދުވަހުގެ ޖަލްސާގައި، މަސްވެރިކަމުގެ ދާއިރާގައި ފާހަގަކޮށްލެވޭ ބޭފުޅުނަށް ރައީސް ހަނދާނީ ފިލާ ހަވާލުކުރައްވަނީ. -- ފޮޓޯ: ނިޝާންް އަލީ/ މިހާރު\nމަސްވެރިކަމުގެ ސިނާއަތަށް އިންވެސްޓްކުރުމުގެ ފުރުސަތު ހުޅުވާލާއި، ވީހާ ވެސް ފުޅާ ދާއިރާއެއްގައި މަސް ގަނެވޭނެ ގޮތްތައް ފަހި ކުރައްވާނެ ކަމަށް އެމަނިކުފާނު ވިދާޅުވި އެވެ. ރައީސް ވަނީ މަސްވެރިކަން އެންމެ ފުޅާ ދާއިރާއެއްގައި ކުރި އަރާފައި ނުވަނީ، ކުރީގެ ސަރުކާރުތަކުގެ އިހުމާލުން ކަމަށް ވިދާޅުވެފަ އެވެ. ސަރުކާރުތަކުގެ އިހުމާލުން، ރާއްޖޭގެ އުތުރުގެ މަސްވެރިކަން ވަރަށް ބޮޑަށް ވަޅު ޖެހިފައިވާކަމަށް އެމަނިކުފާނު ވިދާޅުވި އެވެ.\n"އުުތުރުގައި މަސް ފިނި ކުރުމުގެ ކެޕޭސިޓީއަކީ 300 މެޓްރިކް ޓަނު. މިއީ މަސްވެރިކަން ފަހި މޫސުމެއްގައި 10 ގަޑިއިރު ތެރޭގައި އެންމެ ގިނަވެގެން މިފްކޯ އަށް މަސް ގެނެވޭނެ މިންވަރު. އަދި މިހާރު ހުރި ވަސީލަތްތައް ބޭނުން ކޮށްގެން އެންމެ ބޮޑަށް ވެސް މިފްކޯގެ ކެޕޭސިޓީ އިތުރު ކުރެވެން އަންނަނީ 420 މެޓްރިކް ޓަނަަށް،" ރައީސް ވިދާޅުވި އެވެ.\nރައީސް ވިދާޅުވީ، ދެކުނުގެ ކެޕޭސިޓީ އަކީ 440 މެޓްރިކް ޓަަނު ކަމަށްވާ އިރު މިއީ މަސްވެރިކަން ރަނގަޅު ދުވަސްވަރަކަށް އެކަށީގެންވާ ވަރެއް ނޫން ކަމަށެވެ. ކުރިއަށް އޮތްތަނުގައި ބާނާ މަސް ކަނޑަށް އުކާލަން ނުޖެހޭ ވަރަށް މި ދާއިރާ ތަރައްގީކުރައްވާނެ ކަމުގެ ޔަގީންކަން ރައީސް ވަނީ މިރޭ ދެއްވައިފަ އެވެ.\nރާއްޖޭގައި މަސް ޕްރޮސެސް ކުރުމުގެ ފެސިލިޓީތަކުގައި ދުވާލެއްގެ މައްޗަށް ޕްރޮސެސް ކުރެވެނީ 130 މެޓްރިކް ޓަނެވެ. އެހެންވެ އަހަރެއްގެ ތެރޭގައި ޕްރޮސެސް ކުރެވޭނީ ގާތްގަނޑަކަށް 39،000 މެޓްރިކް ޓަނެވެ. ނަމަވެސް ރާއްޖޭގައި އެވްރެޖުކޮށް އަހަރެއްގެ މައްޗަށް 90.000 މެޓްރިކް ޓަނުގެ މަސް ބާނަ އެވެ.\nރައީސް ވިދާޅުވީ، ރާއްޖޭގައި ބާނާ ހުރިހާ މަހެއް ޕްރޮސެސް ކުރަން ނުކުޅެދިފައިވާ އިރު މީގެ ކުރިން މަސް ގަތުމަށް ދީފައިވާ މަދު ކުންފުނިތަކުގެ އެކްސްކްލޫސިވް ރައިޓްތައް އުވާލައި، ވީހާ ވެސް ގިނަ ކުންފުނިތަކަށް މަސް ގަނެވޭނެ ފުރުސަތު ހުޅުވާާލައްވާނެ ކަމަށެވެ.\nރާއްޖޭގައި ކުރާ ލޭނުގެ މަސްވެރިކަމާ ގުޅޭ ގޮތުން ރައީސް ވިދާޅުވީ، މިހާރު މި މަސައްކަތް ކުރަނީ 28 ކުންފުންޏަކަށް ދީގެން ކަމަށާއި އޭގެ ބޮޑު ނަފާއެއް ދިވެހިންނަށް ވުމުގެ ބަދަލުގައި ފައިދާ ހޯދަނީ ބޭރުގެ ކުންފުނިތަކުން ކަމަށެވެ. މި މަސައްކަތުން ދައުލަތަށް ލިބެނީ 1.9 މިލިއަން ރުފިޔާ ވަރު ކަމަށާއި މިއީ ދައުލަތަށް ލިބެންް ޖެހޭ ހައްގު ފައިދާ ކަމަށް ގަބޫލުފުޅު ނުކުރައްވާ ކަމަށް ރައީސް ވިދާޅުވި އެވެ.\nމިކަމަށް ހައްލެއް ހޯދުމަށްޓަކައި، ލޭނުގެ މަސްވެރިކަން ކުރުމަށް އިތުރު ކުންފުނިތަކަށް ހުއްދަ ނުދޭން ސަރުކާރުން ވަނީ ނިންމައިފަ އެވެ. އަދި މި ދާއިރާގައި ދިވެހިންގެ ބައިވެރިވުން އިތުުރު ކުރެވޭނެ ގޮތްތައް ހޯއްދަވައިދެއްވާނެ ކަމަށް ރައީސް ވިދާޅުވި އެވެ.\nމަސްވެރިކަން މަސްވެރިން ރައީސް އޮފީސް މަސްވެރިންގެ ދުވަސް ރައީސް އިބްރާހިމް މުހައްމަދު ސޯލިހް\n34 ކޮމެންޓް, 28 ރިއެކްޝަންސް\nއިއްޒަތްތެރި ރައީސް. ހިސާބު އަކުރުތަކުން ސާބިތުވާނެ މިހާރު ދައުލަތުގެ މަސްކުންފުނިތައް ހިންގަނީ އިޤުތިސޯދީ ނަޒަރީއްޔާތާއި ދިމާ އިދިކޮޅަށްކަން. # މިކަން ކަށަވަރުކުރުމަށްޓަކާ ފެކްޓަރީ ތަކުގައިތިބި ބިދޭސިންގެ އަދަދާއި، މަސްބޭރުކުރުކަށާއި ބަންދުކޮށްގެން ގެނައުމަށް ލޮޖިސްޓިކަށް ކުރާ ހޭދަ ހަމަ އެކަނި ބައްލަވާލެއްވިޔަސް އިގޭނެ ރާއްޖޭގައި ހިންގާ ފެކްޓަރީއަށްވުރެން ބޭރުގައި ފެކްޓްރީއެއް އަޅައިގެން އެކަން ކުރުންވެސް ޤައުމަށް ފައިދާބޮޑުވާނެކަން.\nދައުލަތުގެ މަސް ފެކްޓަރީތަކުގެ ވަޒީފާގައި މުޅިންވެސްތިބީ ބިދޭސިން. ރާއްޖޭގައި ދަޅުމަސް ބަންދުކުރުމަށް މިހާރު ހަދާ އެއްގޮތަކީ މިކޮޅުން އައިސްމަސް ތައިލެންޑަށް ގެންގޮސް ބަންދުކޮށްގެން އަލުން މާލެއަށް ގެނެސް ވިއްކުން. # މިއީ ލޮޖެސްޓިކަށް ބޮޑު ޙަރަދެއް ހިގާނެގޮތެއް. މިކަން ބަދަލު ކުރާންޖެހޭ. މީގެ ބަދަލުގައި އެސްޓީއޯ ހިއްސާވާގޮތަށް ތައިލެންޓްގައި ކޭނިންގ ފެކްޓަރީއެއް އަޅާފައި އެތަނުން މަސްބަންދުކުރުންވެސް މާރަނގަޅުވާނެ.\nސަރުކާރަށް މިހާރު މަސްވެރިކަން ނުވީކަމަށް ނިންމައި ދެން މިފްކޯވެސް ޕްރައިވަޓައިޒްކޮށް ޓޫރިޒަމް އިންޑަސްޓްރީ އޮތްގޮތަށް މަސްވެރިކަމުގެ އިންޑަސްޓްރީވެސް ބަދަލުކުރަންވީނޫންތޯ؟ ޓޫރިޒަމަށް އިންވެސްޓްކޮށްގެންތިބި މީހުން ލައްވައި މަސައްވެރިކަމަށް އިންވެސްޓްކުރުވަން ބާރުއަޅަންވީނޫންތޯ؟ މިފްކޯ ނުވާންވީނޫންތޯ ޕްރައިވަޓް ސެކްޓަރުގެ ވާދަވެރިއަކަށް، މަސްވެރިން ބާނާ މަސް ގެނެވޭގޮތަށް ކޮންމެ ޑޮމަސްޓިކް އެއާޕޯޓެއްގައި މަރުކަޒެއް ހަދަންވީނޫންތޯ؟\nރިޔާސީ ކެމްޕެއިންތެރޭ ރަށުގެ މަގުމަތީގައި އެންމެގިނައިން ދަމާފައިހުރި ރީދޫ ކުލާގެ ފޮތިތަކުގައި ލިޔެފައިހުރީ މަސްވެރިންނަށް މަހުގެ ހަމަ އަގުހޯދާދޭނަމޭ ، މަސްނުކުރިގެން ޝަކުވާ ކުރާކަށް ނުޖެހޭނެޔޭ ، މަސްވެރިންނަށް ޑޮލަރުން މަހުގެ އަގުލިބޭނެޔޭ ، އެކަމަކު މިއަހަރުތެރޭ މަސްވެރިން ބާނާ މަސްނުކުރިގެން އުޅެންޖެހޭ ހާލާއި ކިލޯއެއް 16 ރ އަށް ވިއްކަންޖެހޭ ހިތްދަތިކަމާއި2ޓަނުބޭނިނަމަވެސް ފައިސާ ނުލިބިގެން ދިމާވާދަތިތަށް ރައީސަށް އެގޭބާވައޭ ހިތައްއަރާ\nކޮންމެ އެއްޗެއްގެ ވެސް އަގު ކަޑައެޅެނީ، ވިއްކާ މީހާ އާއި ގަންނަ މީހާގެ އެއްބަސް ވުމަކުން. ވިއްކާ މީހާ ކިޔާ އަގަކީ ގަތުމަށް ދެވޭ ދައުވަތެއް. އެ ދައުވަތު ގަބޫލުކުރުމާ ނުކުރުން އެއީ ގަންނަ މީހާ ގެ ކަމެއް. އެއެއްޗެއް ވިކޭނީ މި އަގު، ދެފަރާތުން ގަބޫލު ކުރީމަ. މިއީ ގަނެ ވިއްކުމުގެ އެންމެ އަސާސީ ރުކުން. ވީމާ ކަރުން ނާރު ނަގާފަ، އަނގައިން ފޮނު އަރުވަމުން، މަހުގެ އަގު ކިއުމުގެ ބާރު އޮންނަން ވީ މިވެނި ބަޔަކަށޭ ބުންޏަސް، މަހެއް ނުވިކޭނެ.\nމަހުގެ ހަމައަގު ކަނޑައަޅާދޭނަމޭބުނެ މަސްވެރިންގެ ބޯކައިގެން ވެރިކަމަށްއަރާ އެއްއަހަރު ދިޔައީ ކުރިން ލިބުނު އަގަށްވުރެވެސް ދަށް އަގެއް މަސްވެރިންނަސްލިބިގެން. ފޮނިވާހަކަދައްކަނީ. ކަމެއްނުކޮށްދެވޭ. މިހާރު އަމުދުން މަސްކިރާފާ ލާރިކޮޅުވެސް ހަމައަށް ނުލިބޭ. ދެންކޮން އަނގައެއް މިއަރުވަނީ. އަހަރެމެން މިހާރު ތިޔަ އަޑު އަހާކަށްބޭނުމެއްނޫން.\nކޮސް ސްޕީޗަރ ޕްރީޗަރ\nޕޯޓާރސް ޑައިމަންޑް މޮޑެލް އަށް ރިއާޔަތް ކުރާނަމަ ޑޮމެސްޓިކް މާރކެޓް އިސްލާ ހު ނުކޮށެއް އިންޓަރނޭޝަނަލް މާރކެޓްގަ ދިވެ ހީންނަކަށް އަގެއް ނުކިޔޭނެ. ފުރަތަމަ މަސް އުކާލަން ނުޖެ ހޭގޮތަށް ކޯލްޑް ސްޓޯރޭޖްތައް އިތުރުކޮށް މަސް ޕްރޮސެސް ކުރެވޭނެ ފެސިލިޓީ ވަރުގަދަ ކޮށް ކޮލިޓީ ވަރުގަދަ ކުރޭ. ދެން ބޭރުން މަސް ގަންނާނީ ދިވެ ހީން ކިޔާ އަގަކަށް.\nހުރިހާ ޓެކުހެއްދައްކާފަ ފެންގަނޑަށް އެރެން މިޖެހެނީ އެކަމާ ބަސްކޮޔާނެ މީހަކު ނެތީތޯ ކޮބައިތަޮ މި މާލޭގެ2ކިލޯމީޓަރުގަ ފެންހިންދާލަ ދެވޭނެ ށަހުޞިއްޔަތަކީ\nއަނގައިން ރަސްކަމަށް އަރާނެ މީނަ. ޔާމީނުގެ ދައުރުގަ ވިއްޔާ ކިޔު ޖައްސައިގެންވެސް ކިރުނީމަ ލާރިކޮޅުދޭ. މިހާރި އެވަރުވެސް ނުވޭ. ދޮންކަލޯ ފައިބަންވީނު ތިކަމެއް ނުވިޔޭ ކައެއަކަށް.\nކޮބައިތަ ކަންނެލި ޖަގަހަތައް. ދަމާދާމާ އުނަގަނޑު ގޮއްސު. އެބަޖެހޭ ތެޔޮކޮޅެއް ދަމާލަން އެއިން ޖަގަހައަކަށް ވަދެލަން


Tottenham balikoh City in badhalu hifaifi - vNews.mv\nޓޮޓެންހަމް ބަލިކޮށް ސިޓީން ބަދަލުހިފައިފި\nއިސްމާޢީލް ޝާހު 20 April 2019, 21:38\nޗެމްޕިއަންސް ލީގުގައި ސިޓީ ކެޓުމުން އެކަމުގެ ބަދަލުހިފާ، އިނގިރޭސި ޕްރިމިއާ ލީގުގައި ޓޮޓެންހަމްގެ މައްޗަށް 1-0 އިން ކުރިހޯދައިފިއެވެ.\nމި މޮޅާއެކު މެންޗެސްޓަރ ސިޓީ ވަނީ ތާވަލުގެ އެއްވަނައަށް ޖެހިލާފައެވެ ލީގުގެ އެއްވަނައިގައި ސިޓީ މިހާރު އޮތީ 86 ޕޮއިންޓާ އެކުގައެވެ. ދެވަނައިގައި 85 ޕޮއިންޓާ އެކު ލިވަޕޫލް އޮތްއިރު ޓޮޓެންހަމް އޮތީ 67 ޕޮއިންޓާ އެކު ލީގުގެ ތިންވަނައިގައެވެ.\nސިޓީގެ ދަނޑުގައި މިއަދު ހަވީރު ކުޅުނު މި މެޗުގައި ފެނިގެންދިޔަ މި މެޗުގައި ސިޓީގެ ހަމައެކަނި ގޯލު އެ ޓީމު ކާމިޔާބުކުރީ މެޗުގެ ވަރަށް ކުރީކޮޅުގައެވެ. މެޗުގެ ފަސްވަނަ މިނެޓްގައި ކާމިޔާބުކޮށްދިނީ އުމުރުން 18 އަހަރުގެ މިޑްފީލްޑަރު ފިލް ފޮޑެންއެވެ. އޭނާ މި ގޯލު ކާމިޔާބުކުރީ އަގުއެރޯ ބޮލުން ދިން ޕާހަކުން ޓޮޓެންހަމްގެ ޕެނަލްޓީއޭރިއާ ތެރޭ ހުރެ ބޮލުން ފޮނުވާލި ހަމަލާއަކުންނެވެ.\nސިޓީގެ މި ގޯލަށްފަހު ފުރަތަމަ ހާފްގައި ނަތީޖާ އެއްވަރުކޮށްލަން ރަނގަޅު ފުރުސަތުތަކެއް ޓޮޓެންހަމުން ވަނީ ތަނަވަސްކޮށްފައެވެ. މެޗުގެ ދެވަނަ ހާފްގައި އަނިޔާގެ ސަބަބުން ސިޓީގެ މެދުތެރޭގައި މުހިއްމު ދައުރެއް އަދާކުރަމުން އަންނަ ކެވިން ޑެ ބްރައިނާ ބޭލިއިރު މި ހާފްގައި ސިޓީގެ ލީޑު ފުޅާކޮށްލަން އެޓީމުގެ ރަހީމް ސްޓާލިން އަށް ވަނީ ހުސް ފުރުސަތެއް ލިބި ބޭކާރުވެފަައެވެ.\nމިއީ ލީގުގައި ސިޓީން ޖެހިޖެހިގެން ހޯދި 10 ވަނަ މޮޅެވެ. ލީގުގައި އެޓީމަށް ބާކީ ދެން އޮތީ އެންމެ ހަތަރު މެޗެވެ. އިނގިރޭސި ޕްރިމިއަރ ލީގުގައި ސިޓީ ދެން ބައްދަލުކުރާނީ އަންނަ ބުދަދުވަހު ވާދަވެރި މެންޗެސްޓަރ ޔުނައިޓެޑާއެވެ.


Ehenmeehunge Haalathaai Kankan Judge Kurun Rangalhu Kamehbaa? އެހެން މީހުންގެ ހާލަތާއި ކަންކަން ޖަޖްކުރުން ރަގަނޅު ކަމެއްބާ؟ – Huvadhoo News Ehenmeehunge Haalathaai Kankan Judge Kurun Rangalhu Kamehbaa? Huvadhoo News\nއެހެން މީހުންގެ ހާލަތާއި ކަންކަން ޖަޖްކުރުން ރަގަނޅު ކަމެއްބާ؟\nއަހަރަމެންގެ ތެރެއިން ގިނަ މީހުންނަކީ، އެހެން މީހުންގެ ކަންކަމާއި، ހާލަތު ޖަޖުކުރުމަށް ކުޅަދާނަ ބަޔެކެވެ. ނަމަވެސް އެހެން މީހުންގެ ހާލަތާއި، ކަންކަން އަހަރަމެންނަށް ރަނގަޅު ގޮތެއްގައި ވަޒަންކޮށް ޖަޖު ކުރެވިދާނެތޯ މިއީ އުފެދޭ ސުވާލެކެވެ.\nބޭރުފުށަށް ފެންނަ މަދު ސިފަޔަކަށް ބަލައި، ކުރާ ވަޒަންކުރުން އެއީ އެންމެ ރަނގަޅު ނިންމުމަށް ނުވުމަކީ އެކަށީގެންވާކަމެކެވެ. ބައެއް އިންސާނުންނަކީ ދެއްކުންތެރިކަމަށް ކުޅަދާނަ ބަޔެކެވެ. ބޭރުފުށުން ފެންނަ ހެޔޮ އަމަލާއި، އޯގާތެރިކަމާއި، ހިތްތިރިކަން ފަދަ ސިފަތަކީ އެހެންމީހުންނަށް ދައްކާ ދަޅަޔަކަށްވެފައި، އެތެރޭގައި ނުބައި ނުލަފާ ސިންގާއެއް ފަދަ ނުރައްކާތެރި ޝަޚުސިއްޔަތެއް ފޮރުވާފައި ވުމަކީ އެކަށީގެންވާ ކަމެކެވެ.\nމިސާލަކަށް މުއްސަނދި ދިރިއުޅުމެއް އުޅޭ، އަބަދު އުފާވެރިކޮށް ފެންނަ މީހެއްގެ ދިރިއުޅުން ވަރަށް ފުރިހަމަވެފައި، އުފާވެރިވާނެކަމަށް ފަސޭހައިން ނިންމިދާނެއެވެ. ނަމަވެސް މުއްސަނދި، ދިރިއުޅުމެއް ލިބިފައިވާ، އެހެން މީހުންނަށް އަބަދު ހިނިތުންވެފައި ހުންނަ މޫނެއް ދައްކައިގެން ދިރިއުޅެމުން އަންނަ އިންސާނަކީ، ދިރިއުޅުމުގެ ހުރިހާ އުފަލަކާއި ހިތްހަމަޖެހުމުން މަހްރޫމްވެފައިވާ މީހަކަށް ވުމަކީ ދުރުގައި އޮތް ކަމެއް ނޫނެވެ. ހަރު ބަހެއްގައި ވެއެވެ. ފޮތެއްގެ މޮޅުކަން ދެރަކަން ނުވަތަ އެފޮތުގައި އެކުލެވިފައިވާ މަޢުލޫމާތުގެ މުހިންމުކަމާއި، ބޭނުންތެރިކަން އެފޮތުގެ ބަނޑޭރި ގަނޑުގައި ލެވިފައިވާ ކަރުދާހަކުން ނޭނގޭނެއެވެ.\nއެއްވެސް އިންސާނަކީ، ދުނިޔޭގައި ހުރިހާ ކަމެއް ފުރިހަމަވެފައިވާ މީހެއް ނޫނެވެ. ގިނަފަހަރަށް އަހަރަމެންނަށް ފެންނަނީ ނުވަތަ މީހުންގެ ދިރިއުޅުމުގައި ފުރިހަމަވެފައި ހުންނަ ކަންކަމެވެ. އެހެން މީހުންގެ ދިރިއުޅުމުގައި ހުރި އުނި ކަންކަމާއި، ހިތްދަތިކަމާއި، މާޔޫސްކަން ގިނަ ފަހަރަށް އަހަރަމެންނަށް އަންދާޒާ ނުކުރެވެއެވެ. ބޭރުފުށަށް ބޯހަމަނުޖެހޭ ގޮތަށް އަހަރަމެންނަށް ފެންނަމީހާއަކީ، އަހަރަމެން ހީވެސް ނުކުރާހާ މޮޅު، ބުއްދިވެރި މީހަކަށް ވުމަކީ އެކަށީގެންވާކަމެކެވެ. ބޭރުފުށުގެ ސިފަތަކަށް ބަލާއިރު، މުއްސަނދި، ހަރުދަނާ، މޮޅު މީހެއްގެ ގޮތުގައި ފެންނަ މީހާ އަކީ، ދެއްކުންތެރި، އެއްވެސް އަގެއް ނެތް ކެހިވެރިއަކަށް ވުމަކީވެސް އެކަށީގެންވާ ކަމެކެވެ.\nއަހަރަމެންގެ ތެރެއިން ކޮންމެ އިންސާނަކީ، ދިރިއުޅުމުގައި ތަފާތު އުނިކަންތައް އެކުލެވިފައިވާ ބައެކެވެ. ކޮންމެވެސް މައްސަލައެއް، ކޮންމެވެސް ހިތްދަތިކަމެއް ތަޙައްމަލު ކުރަން ނުޖެހޭ އިންސާނެއް މަދުން ނޫނީ ނުހުންނާނެއެވެ. އުފަލާ ހިތާމަޔަކީ، ދިރިއުޅުމުގެ ބަޔެކެވެ. އަހަރަމެންނަށް ގިނަފަހަރަށް ފެންނަނީ މީހުންގެ ވަކި ޚާއްސަ ކަންތައްތަކާއި، ސިފަތައް ކަމަށްވުމާއެކު، އެމީހަކަށް ކުރިމަތިވެފައިވާ ހާލަތަކާއި، ދިރިއުޅުމުގައި ކުރިމަތިވެފައިވާ ކަންތައްތަކެއް އަހަރަމެންނަށް ނޭނގިދާނެއެވެ. އެހެންކަމުން ބޭރުފުށުން ފެންނަ ސިފަޔަކަށް ބަލައިގެން، އެހެންމީހުންގެ ކަންކަމަށް ގޮތް ނިންމައި ޖަޖްކޮށް، އެފަދަ މީހުންގެ ހާލަތަށް ރިއާޔަތްކޮށް ހަޖޫޖަހައި، މަލާމަތް ކުރުމަކީ މިއަދު އާންމުވެފައިވާ ކަމެކެވެ. އެއްވެސް އިންސާނަކީ ހުރިހާކަމެއް ފުރިހަމަ ވެފައިވާ މީހަކަށް ނުވުމުގެ އިތުރުން، އަހަރަމެންގެ ތެރެއިން ކޮންމެ މީހަކީ، ދިރިއުޅުމުގައި ތަފާތު ކަންކަމާއި ކުރިމަތިލައި ދިރިއުޅުމާއިގެން ތަފާތު ހަނގުރާމަ ކުރަމުން އަންނަ މީހެކެވެ. އެހެންކަމުން، އެހެން މީހުންގެ ހާލަތާއި ކަންކަން ޖަޖްކޮށް، ތަފާތު ވާހަކަ ދައްކައި، ހަޖޫޖަހައި، މަލާމާތްކުރުމަކީ ކޮށްގެންވާނެ ކަމެއް ނޫނެވެ.


Dharinge boa vahkuran China meehun helmet gannanee\nދަރިންގެ ބޯ ވަށްކުރަން ޗައިނާ މީހުން ހެލްމެޓް ގަންނަނީ\nޗައިނާ ކުއްޖެއްގެ ބޮލުގައި ހެލްމެޓް އަޅުވާފައި\nޗައިނާގައި މިހާރު އެންމެ ވައިގައި ހިފައިގެން އުޅޭ އެއް ޓްރެންޑަކީ ތުއްތު ކުދިންގެ ބޯ ވީހާވެސް ވައްކުރުމަށް ހެލްމެޓް ފަދަ ތަކެތި ބޮލުގައި އެޅުވުމެވެ. މިކަމަށް އެމީހުން ގިނަ އަދަދެއްގެ ފައިސާ މިހާރު ހަރަދުކުރެ އެވެ.\nޗައިނާގެ ނޫހަކުން ބުނެފައިވާ ގޮތުގައި މިދިޔަ އޮކްޓޯބަރު މަހުން ފެށިގެން ވައިގައި ހިފައިގެން އުޅޭ މި ޓްރެންޑުގެ ސަބަބުން ކުޑަކުދިންނަށް ޚާއްސަ ހެލްމެޓް ގަންނަން ގިނަ އަދަދެއްގެ ބެލެނިވެރިން މިހާރު ފިހާރަތަކަށް ޒިޔާރަތް ކުރަމުން އެބަ ދެއެވެ.\nމިގޮތަށް ބޮލުގައި އަޅަން ތައްޔާރުކޮށްފައިވާ ހެލްމެޓަކީ ދުއްވާ އެއްޗެތި ދުއްވާއިރު އަޅާ ކަހަލަ ހެލްމެޓެއް ނޫނެވެ. ބޯ ވަށްކުރަން ޚާއްސަކޮށް ތައްޔާރުކޮށްފައި ހުންނަ ހެލްމެޓެކެވެ. މި ހެލްމެޓް ބޮޑަށް ވައްތަރުވާނީ ބޯލިން އަށް ބޭނުންކުރާ ބޯޅަ އަކާ އެވެ.\nމި ހެލްމެޓް ކުއްޖާގެ ބޮލުގައި އަޅުވާފައި ދުވާލަކު އެތައް ގަޑިއިރެއް ވަންދެން ބަހައްޓަ އެވެ. ކުދިންގެ ބޮލުގެ ނާށިގަނޑު ހެދިބޮޑުވަމުން އަންނައިރު ރީތިކޮށް ވައްކޮށް ހުންނާނެ ކަމަށް ގަބޫލު ކުރެވިގެންނެވެ.\nޗައިނާގެ ބިއުޓީ ސްޓޭންޑަޑަށް ބަލާއިރު ބޯ ވަށްކޮށް ހުރުމަކީ ކޮންމެހެން ވެސް މުހިއްމު ކަމެކެވެ. އެގޮތަށް ނެތްނަމަ އެއީ ވަރަށް ހުތުރު ސިފަ އެއް ކަމަށް އެ ގައުމުގެ ގިނަ ބަޔަކު ދެކެ އެވެ.\nސައުތު ޗައިނާ މޯނިންގް ޕޯސްޓުން ފާހަގަކޮށްފައިވާ ގޮތުގައި ކުޑަ ކުޑަ ކުދިންގެ މަންމައިން މިހާރު ބޭނުންވަނީ ވީހާ ވެސް އަވަހަށް މިފަދަ ހެލްމެޓް ގަނެގެން ކުއްޖާގެ އަޅުވާށެވެ.\n"އަހަރެން ގަބޫލުކުރާ ގޮތުގައި ބޮލުގައި މި ކަހަލަ ހެލްމެޓް އެޅުވުމަކީ ދަތްތަކުގައި ނަރުގަނޑު އެޅުވުމެކޭ ހަމަ އެއްގޮތް ކަމެއް. ނަރުގަނޑުވެސް މަސައްކަތްކުރާ ގޮތަށް ހެލްމެޓް ވެސް މަސައްކަތް ކުރަނީ. މި ދެ ކަމަކީ ވެސް ހަށިގަނޑުގެ ބައިތައް ރީތިކުރުމުގެ ގޮތުން ކުރާ ކަންކަން،" މި ނޫހުގައިވާ ޚަބަރަކަށް މައުލޫމާތު ދީފައިވާ އަންހެނަކު ބުނެފައިވެ އެވެ.\nއެހެން އަންހެނަކު ބުނެފައިވަނީ އޭނާގެ ބޯ ހުންނަނީ ވަރަށް ފަތާކޮށް ކަމަށާއި ރީތިކަމާއި ޒީނަތްތެރިކަމަށް ލޯބިކުރާ މީހެއްގެ ހަސިއްޔަތުން މިކަން ވެފައިވަނީ ވަރަށް ހިތްދަތި އިހްސާސަކަށް ކަމަށް އެމީހާ ބުނެފައިވެ އެވެ.\n"އަހަރެންނަށް ދިމާވި ގޮތް އަހަރެންގެ ދަރިފުޅަށް ދިމާވާކަށް ނޭދެން. އަދި ދަރިފުޅު މުޅި އުމުރަށް އެކަމާ ހިތާމަކުރާކަށް ނޭދެން،" ދަރިފުޅުގެ ބޮލުގައި ހެލްމެޓް އަޅުވާ މަންމަ އަކު ބުނެފައިވެ އެވެ.\nޗައިނާގެ ނިއުސް ސައިޓެއް ކަމަށްވާ ސޯހޫގައިވާ ޚަބަރެއްގައި ބުނެފައިވާ ގޮތުގައި ބޯ ވަށްކުރަން ޚާއްސަކޮށް ތައްޔާރުކޮށްފައި ހުންނަ މިފަދަ ހެލްމެޓްތައް އެ ގައުމުގައި ވިއްކަނީ ވަރަށް އަގުބޮޑު ކޮށެވެ. ބައެއް ހެލްމެޓްގެ އަގު 4،300 ޑޮލަރަށް އަރަ އެވެ. ނަމަވެސް ބައެއް އޮންލައިން ސައިޓްތަކުން 20 ޑޮލަރަށް ވެސް މި ކަހަލަ އެހެން ބްރޭންޑްތަކުގެ ހެލްމެޓް ވިއްކާ ކަމަށް ވެއެވެ.\nމީހެއްގެ ބޮލަށް ކުޅުޖެހި ހެއާޑްރެސާއެއް ހޫނު ފެނަށް!\nޗާޓެއް ކުރަހައި 33 އަހަރު ފަހުން އާއިލާ ހޯދައިފި\nނުރަ ޖެހުން ހުއްޓުވަން ހައްލެއް


Zarooree Beynunthakah Addu aai Fuvahmulakaai Dhemedhu ferry ge hidhumah "MTCC"in dhenee - Fvm Times\nފުވައްމުލައް ސިޓީ ކައުންސިލްގެ އިދާރާއިން ނެރުނު އިއުލާނެއްގައި ބުނީ ސިއްހީ ހިދުމަތާ އެހެނިހެން ޒަރޫރީ ބޭނުންތަކަށް އައްޑޫސިޓީ އަށް ދަތުރުކުރަން ބޭނުންވާ ފަރާތްތަކަށް އެކަމަށް މަގުފަހިކުރުމުގެ ގޮތުން އެމްޓީސީސީ އާ އެކު އެއިދާރާ އާ ދެމެދު މަޝްވަރާކޮށްފައިވާ ކަމަށެވެ.\nއެ މަޝްވަރާގައި އައްޑޫ އާ ފުވައްމުލަކާ ދެމެދު ހަފްތާއަކު2ފެރީ، މޮނިޓަރިން އުވާލެވެންދެން ބޭއްވުމަށް އެއްބަސްވެފައިވާ ކަމަށް އެއިއުލާނުގައި ބުނެއެވެ.\nއެހެންކަމުން އައްޑޫ އާ ފުވައްމުލަކާ ދެމެދު ދަތުރުކުރަން ބޭނުންވާ ފަރާތްތަކުން ފުވައްމުލަކު އީއޯސީއިން ހުއްދަ ހޯދުމަށްފަހު އެމްޓީސީސީ އިން ޓިކެޓް ނަގައިގެން، މާދަމާއިން ފެށިގެން ދަތުރު އިންތިޒާމް ހަމަޖެހިފައިވާ ކަމަށް އެއިއުލާނުގައި ވަނީ ބުނެފައެވެ.\nއެގޮތަށް ދަތުރު ކުރާއިރު މޮނިޓަރިންގައިވާ ރަށްރަށަށް ކަނޑައަޅާފައިވާ ގައިޑްލައިނާ އެއްގޮތަށް އަމަލުކުރުމަށް ވަނީ އިލްތިމާސްކޮށްފައެވެ.\nއައްޑޫ އާ ފުވައްމުކަލާ ދެމެދު ދަތުރުކުރަން ބޭނުންވާ ފަރާތްތަކުން ޕޯޓަލް ބޭނުންކޮށްގެން ދަތުރު ކުރެވޭނެ ކަމަށް ކައުންސިލް އިދާރާއިން ބުނެއެވެ.


Team CNM ge enburi aun: Angaiga tape elhiyas adu madeh nukureveyne!\nދިވެހި ނޫސްވެރިން ހިމޭން މުޒާހަރާއެއްގައި އަނގައިގައި ޓޭޕް އަޅައިގެން. އޭގެ ތެރޭގައި ސީއެންއެމްގެ ކުރީގެ ހަތަރު ނޫސްވެރިން ހިމެނޭ---ފޮޓޯ: ޒަހީނާ ރަޝީދު\n3 މެއި 20190ކޮމެންޓް\nޓީމް ސީއެންއެމްގެ އެނބުރި އައުން: އަނގައިގައި ޓޭޕް އެޅިޔަސް އަޑު މަޑެއް ނުކުރެވޭނެ!\nއެއީ 2016 ވަނަ އަހަރުގެ ރޯދަ މަހުގެ އެންމެ ފަހު ހަފްތާގެ ދުވަހަކުން ރޭގަނޑެއްގެ ވަގުތެވެ. ސީއެންއެމްގެ ނޫސްވެރިންގެ ޓީމު އެކީހެން އުޅުނީ އޮފީސް ތެރޭގައި އަވަދިނެތި އެވެ. މާބޮޑު ކަމެއް އޮތް ރެއެއް ނޫނެވެ. އެކަމަކު ސީއެންއެމް އަށާއި، ސީއެންއެމްގެ ނޫސްވެރިންނަށް އެރޭވީ ބޮޑު ރެއަކަށެވެ.\nގަޑިން9އެއް ޖަހާ ބޮޑުވިފަހުން ނިއުސް ރޫމަށް އައިސް ވަނީ އެޑިޓަ އިން ޗީފް އެވެ. މޫނުމަތިން ފެނުނީ މޮޅިވެރި މަންޒަރެކެވެ. ހުރިހާ ނޫސްވެރިން މީޓިން ރޫމަށް ޖަމާ ކުރުމަށް ފަހު ބުނީ އެދުވަހު ސީއެންއެމް އިން އެންމެ އަޑު އަހަން ބޭނުން ނުވި ވާހަކަ އެވެ.\nއޭރު އޮތް ސަރުކާރުގެ ޕްރެޝަރާއެކު ސީއެންއެމްގެ އެއް ހިއްސާދާރު ނޫސް ބަންދުކުރަން ނިންމި ވާހަކަ އެވެ. އެޑިޓޯރިއަލް މިނިވަންކަން ދިނުމަށް ވައުދުވެ، ފަންޑުކުރަމުން ދިޔަ ޕާޓްނަރުގެ އެ ނިންމުމާއެކު ވަޒީފާ ގެއްލުނީ އެވެ. އެއަށްވުރެ ވެސް ބޮޑަށް ނިކަން ލޯތްބާއި ގަޔާވުމާއެކު ނޫސްވެރިކަން ކުރަމުން އައި ބައެއްގެ އަނގައިގައި ޓޭޕް އެޅުނީ އެވެ.\nއޭގެ ފަހުން އައި ދެއަހަރު އެކީހެން ސީއެންއެމް އަށް އުޅެން ޖެހުނީ ނުހަނު ހާލުގަ އެވެ. އަތްވަކަށް ވާރެއަކަށް ބެލުމެއް ނެތި، އަމާޒުވާ ވަޒަނަކަށް ކަނޑިއަކަށް ފަރުވާލެއް ނެތި ކުރި ގަދަ މަސައްކަތުން ސީއެންއެމް އަނެއްކާވެސް މިހިރީ އެނބުރި އައިސްފަ އެވެ. ވެއްޓުނު މިންވަރަށް ވުރެ ބާރަށް ތެދުވެ، ދުއްވައިގަންނަން ތައްޔާރަށެވެ.\nސީއެންއެމްގެ އުއްމީދަކީ ފާއިތުވި އަށް އަހަރު ދުވަހު ނޫސްވެރިކަމަށް ކޮށްދެވުނު ހިދުމަތަށް ވުރެ ވަރުގަދަ، ފެންވަރު ހުރި ހިދުމަތެއް ކުރިއަށް އޮތްތަނުގައި ދިނުމެވެ. ސީއެންއެމްގެ ފަހުރުވެރި ތާރީހުން ސާބިތުވާ ހަގީގަތަކީ މިއީ އެވެ. ސީއެންއެމްގެ ޓީމަކީ އަނގައިގައި ޓޭޕް އެޅިޔަސް އަޑު މަޑުވާނެ ޓީމެއް ނޫނެވެ.\nނޫސްވެރިކަން މީޑިއާ ސީއެންއެމް


Raajje ge dharani 43 billion rufiyaa ah araifi\nރާއްޖޭގެ ދަރަނި 43 ބިިލިއަން ރުފިޔާ އަށް އަރައިފި\nޖީޑީޕީގެ ނިސްބަތުން ދަރަނި 61 ޕަސެންޓަށް\nދަރަންޏަށް 15 ބިލިއަން ރުފިޔާ އިތުރުވި\nމިއަހަރުގެ ބަޖެޓްގައި ވެސް 2.5 ބިލިއަން ޑެފިސިޓް\nރައީސް ޔާމީން ޖަލްސާއެއްގައި ބައިވެރިވަޑައިގަންނަވަނީ - އަހުމަދު ޝުރާއު | އަވަސް\nމި އަހަރު ނިމޭއިރު، ދައުލަތުގެ ދަރަނި 43 ބިލިއަން ރުފިޔާ އަށް އަރާނެ ކަމަށް ސަރުކާރުން އަންދާޒާކޮށްފި އެވެ.\n"2018 ވަނަ އަހަރުގެ ބަޖެޓު" ހުށަހަޅުއްވައި ދެއްވަމުން ފިނޭންސް މިނިސްޓަރު އަހުމަދު މުނައްވަރު މިއަދު ވިދާޅުވީ ވޭތުވެ ދިޔަ ހަތަރު އަހަރު ދައުލަތުގެ ޖުމްލަ ދަރަންޏަށް 15 ބިލިއަން ރުފިޔާ އިތުރުވެފައިވާ ކަމަށެވެ. އެހާ ބޮޑު އަދަދެއް ދައުލަތުގެ ދަރަންޏަށް އިތުރުވީ ސަރުކާރުން ކުރިއަށް ގެންދާ ބިޔަ ތަރައްގީގެ މަޝްރުއުތަކަށް ކުރާ ހޭދަ އިތުރުވުމުން ކަމަށް މިނިސްޓަރު ވިދާޅުވި އެވެ. އެގޮތުން ތަރައްގީގެ މަޝްރޫއުތަކަށް 18 ބިލިއަން ރުފިޔާ ހޭދަކޮށްފައިވާ ކަން މިނިސްޓަރު ފާހަގަ ކުރެއްވި އެވެ.\n"މިއަހަރު ނިމޭ އިރު ދައުލަތުގެ ދަރަނި ހުންނާނީ 43 ބިލިއަން ރުފިޔާގައި. ދައުލަތުގެ ދަރަނި ދަރަނި އިތުރުވެފައިވަނީ ހިންގާ ތަރައްގީގެ ބިޔަ މަޝްރޫއުތަކަށް ބޭނުންވާ ފައިސާ ހޯދުމަށް،" މިނިސްޓަރު ވިދާޅުވި އެވެ. "މިގޮތުން ހޭދަކޮށްފައިވާ (ލޯނު ނަގައިގެން ހިންގާ) މަޝްރޫއުތަކަކީ އުފެއްދުންތެރިކަން މައްޗަށް ޖައްސައި، ދައުލަތުގެ އާމްދަނީ އިތުރުކޮށް، އާމްދަނީ އިތުރަށް މައްޗަށް ޖައްސާނެ މަޝްރޫއުތަކެއްކަން ފާހަގަ ކޮށްލެވޭ،"\nގައުމީ އުފެއްދުންތެރިކަން، ނޫނީ ޖީޑީޕީގެ ނިސްބަތުން ދައުލަތުގެ ދަރަނި މި ވަނީ 61 ޕަސެންޓަށް އަރާފައިކަން ވެސް މިނިސްޓަރު ވިދާޅުވި އެވެ.\nމިއަހަރު ހުށަހެޅި 28 ބިލިއަން ރުފިޔާގެ ބަޖެޓުން ވެސް 2.5 ބިލިއަން ރުފިޔާ އަކީ ޑެފިސިޓް ނޫނީ ދަރަންޏެވެ. އަދި މި އަހަރު ހުށަހެޅި 26 ބިލިއަން ރުފިޔާގެ ބަޖެޓުން ވެސް 1.4 ބިލިއަން ރުފިޔާ އަކީ ޑެފިސިޓެވެ.\nދައުލަތުގެ ދަރަނި އިތުރުވާނެ ކަމަށް ސަރުކާރުން ބުނިއިރު، މަޝްރޫއުތައް ހިންގުމަށް މާލީ އިދާރާތަކުން ދަނީ ގިނަ އަދަދެއްގެ ލޯނު ނަގަމުންނެވެ. މިގޮތުން ހުޅުމާލެ ދެވަނަ ފިޔަވަހި ތަރައްގީ ކުރުމަށް ޗައިނާގެ ބޭންކްތަކުން ލޯނު ނަގާފައިވާއިރު، ވެލާނާ އިންޓަނޭޝަނަލް އެއާޕޯޓް ތަރައްގީ ކުރުމަށް ހިންގާ އެއް ބިލިއަން ޑޮލަރުގެ މަޝްރޫއަށް ވެސް ވަނީ ގިނަ އަދަދެއްގެ ލޯނު ނަގާފަ އެވެ.\nދަރަނި ބޮޑުވަމުންދާތީ ދުނިޔޭގެ މާލީ އިދާރާތަކުން މީގެ ކުރިން ވަނީ ކަންބޮޑުވުން ފާޅުކޮށްފަ އެވެ. ހާއްސަ ގޮތެއްގައި ދައުލަތުގެ ދަރަނީގެ ދެބައިކުޅައެއް ބަޔަށް ވުރެ ބޮޑު ބައެއް ނަުފޫޒުގަދަ ޗައިނާއަށް ބަރޯސާވެފައި ވާތީ އެކަމާ މެދު އިދިކޮޅު ފަރާތްތަކުން މީގެ ކުރިން ވަނީ ކަންބޮޑުވުން ފާޅުކޮށްފަ އެވެ.\nދައުލަތުގެ ބަޖެޓް ފިނޭންސް މިނިސްޓްރީ އަހުމަދު މުނައްވަރު + ވެލާނާ އިންޓަނޭޝަނަލް އެއާޕޯޓް\nރާއްޖޭގެ ދަރަނި 55 ބިލިއަން ރުފިޔާ އަށް އަރަނީ\nހަރަދަށް 12 ބިލިއަން، އާމްދަނީއަށް 10 ބިލިއަން ރުފިޔާ\nދަރުމަވަންތަ ހޮސްޕިޓަލަށް ތަކެތި ގަންނަން 818 މިލިއަން ރުފިޔާ\nއަންނަ އަހަރަށް 28 ބިލިއަން ރުފިޔާގެ ބަޖެޓެއް ހުށަހަޅައިފި